
ΠΕΡΙΟΔΟΣ Κ΄- ΣΥΝΟΔΟΣ Α΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ

                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)
Στην Αθήνα, σήμερα, 17 Μαΐου 2024, ημέρα Παρασκευή και ώρα 09.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κυρίου Στέφανου Γκίκα, με θέμα ημερήσιας διάταξης,  τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» (2η συνεδρίαση – ακρόαση εξωκοινοβουλευτικών προσώπων).
Στη συνεδρίαση παρέστησαν ο Υφυπουργός Εθνικής Άμυνας, κ. Ιωάννης Κεφαλογιάννης, καθώς και αρμόδιοι υπηρεσιακοί παράγοντες. 
Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Στρατηγός  Δημήτριος Χούπης, Αρχηγός Γενικού Επιτελείου Εθνικής Άμυνας Α/ΓΕΕΘΑ, Δημήτριος Ρώτας, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ), ΑντιπρόεδροςΑ': Βασίλειος Λάμπρου, Οργανωτικός Γραμματέας, Ηλίας Κολλύρης, Γραμματέας: Νικόλαος Μητσάκος, Αντιπρόεδρος Ασφαλιστικών Συνταξιοδοτικών Θεμάτων: Ιωάννης Σπαράγγης, Γραμματέας Θεμάτων ΕΠ.ΟΠ: Νικόλαος Αντωνόπουλος, Δημήτριος Μεθενίτης, Ανθυποπλοίαρχος, Πρόεδρος της Πανελλαδικής Ομοσπονδίας Ενώσεων Στρατιωτικών  (ΠΟΕΣ) (webex), Βασίλειος Νικολόπουλος, Πρόεδρος της Πανελλήνιας Ομοσπονδίας Στρατιωτικών, Αναστάσιος Ροζολής, Πρόεδρος του ΔΣ του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ), Τάνια Χαδούλη, νομικός σύμβουλος του ΣΕΚΠΥ, Ιωάννης Ροζολής, υπεύθυνος μελών του ΣΕΚΠΥ, Γεώργιος Γαλάνης, Κοσμήτορας Σχολής Ναυτικών Δοκίμων, Ρούσος Γ. Παπαγιανάκης, Κοσμήτορας Σχολής Ικάρων, Γεώργιος Καϊμακάμης, Κοσμήτορας Στρατιωτικής Σχολής Ευελπίδων, Βασίλειος Υφαντής, Πρόεδρος του Επιστημονικού Συλλόγου Μηχανικών Αεροπορίας (ΕΣΜΑ), Χρήστος Χρηστίδης, Διευθύνων Σύμβουλος της Ένωσης Αποστράτων Αξιωματικών Στρατού, Κων/νος Τζαβέλλας, Πρόεδρος της Ένωσης Αποστράτων Αξιωματικών Αεροπορίας, Θεόδωρος Γερούκης, Πρόεδρος της Ένωσης Αποστράτων Αξιωματικών Ναυτικού, Ερυσσώ Μπουκουβάλα, Μέλος του Συλλόγου Ειδικού Εργαστηριακού & Διδακτικού Προσωπικού Ανωτάτων Στρατιωτικών Εκπαιδευτικών Ιδρυμάτων του Υπουργείου. (ΣΕΕΔΙΠ/ΑΣΕΙ), Γεώργιος Νουνέσης, Πρόεδρος του Δ.Σ. του Εθνικού Κέντρου Έρευνας Φυσικών Επιστημών «ΔΗΜΟΚΡΙΤΟΣ» 
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
  Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Παρασκευαΐδης Παναγιώτης,   Δελής Ιωάννης, Μεταξάς Κωνσταντίνος Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Δημητριάδης Πέτρος, Ζερβέας και Αλέξανδρος, Καζαμίας.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, ξεκινά η συνεδρίασή μας η πολύ σημαντική, γιατί έχουμε σήμερα την ακρόαση των φορέων.  Παρίσταται ο Υφυπουργός Εθνικής Άμυνας, ο κ. Κεφαλογιάννης. Ευχαριστούμε, κ. Υπουργέ. Θα δοθεί χρόνος 5 λεπτών κατά τα ειωθότα για τους φορείς. Θα υπάρξει μια μικρή ανοχή ενός λεπτού. Ξεκινώ από τους κοσμήτορες των παραγωγικών σχολών και το λόγο έχει ο Κοσμήτορας της Στρατιωτικής Σχολής Ευελπίδων, ο κύριος Γεώργιος Καϊμακάμης. Έχετε το λόγο. 
ΓΕΩΡΓΙΟΣ ΚΑΪΜΑΚΑΜΗΣ (Κοσμήτορας της Στρατιωτικής Σχολής Ευελπίδων): Ευχαριστώ πολύ, κ. Πρόεδρε.  Το σχέδιο νόμου, το οποίο συζητείται σήμερα, αποτελεί ένα πρώτο και πολύ σημαντικό βήμα, για τον περαιτέρω εκσυγχρονισμό της λειτουργίας των Ανωτάτων Στρατιωτικών Εκπαιδευτικών Ιδρυμάτων, ΑΣΕΙ. Ως εκπαιδευτικά ιδρύματα οφείλουν - και ο νομοθέτης ήδη το έχει αναγνωρίσει από τον ιδρυτικό νόμο των ΑΣΕΙ το 2003 - εκτός από την εκπαίδευση των νέων Ανθυπολοχαγών, Ανθυποσμηναγών και Σημαιοφόρων, να προάγουν και την έρευνα σε αντικείμενα, τα οποία ενδιαφέρουν άμεσα τις Ένοπλες Δυνάμεις. 
Πλέον τα 3 ΑΣΕΙ, η Στρατιωτική Σχολή Ευελπίδων, η Σχολή Ικάρων και η Σχολή Ναυτικών Δοκίμων έχουν ικανό αριθμό μελών ΔΕΠ, τα οποία αποδεδειγμένα μπορούν να αναλάβουν την εκτέλεση ερευνητικού έργου. Θα ήθελα να αναφέρω ότι μόνο τα τελευταία 4 χρόνια προτάσεις ερευνητικές από μέλη ΔΕΠ των τριών σχολών συμμετείχαν σε διαγωνιστικές διαδικασίες της Ευρωπαϊκής Ένωσης και κατάφεραν να τύχουν χρηματοδότησης. Ενδεικτικά αναφέρω ότι 3 προγράμματα EDF που ανέλαβαν μέλη ΔΕΠ της ΣΣΕ και της Σχολής Ικάρων στην τελευταία πρόσκληση, της οποίας τα αποτελέσματα ανακοινώθηκαν πριν από λίγες ημέρες. 
Με την παρούσα πρόταση νόμου δίνεται στα ΑΣΕΙ η δυνατότητα να συμμετέχουν στην ανάπτυξη ενός οικοσυστήματος καινοτομίας για τις Ένοπλες Δυνάμεις και ταυτόχρονα να έχουν ενεργό ρόλο στην έρευνα και στην ανάπτυξη προτύπων, τα οποία θα ενισχύσουν την Εθνική Ασφάλεια. 
Ως Κοσμήτορας της Σχολής Ευελπίδων είχα την ευκαιρία να δείξω στην Πολιτική Ηγεσία του Υπουργείου Εθνικής Άμυνας τις δυνατότητες, οι οποίες υπάρχουν από πλευράς έμψυχου δυναμικού στη Σχολή σε επίσκεψη που πραγματοποίησε το προηγούμενο διάστημα, δυνατότητες που είχαμε δείξει και σε επιτροπή του Κομμουνιστικού Κόμματος Ελλάδος, όταν μας είχε επισκεφθεί το 2021. Παρών ήταν τότε ο κ. Παπαναστάσης. 
Αγαπητοί κύριοι, θα εκπλαγείτε αν δείτε ιδέες πρωτοποριακές και πολύ εύχρηστες που αναπτύσσουν οι Ευέλπιδες οι Ίκαροι και οι Δόκιμοι στις πτυχιακές τους εργασίες, οι οποίες αντιμετωπίζουν πραγματικές επιχειρησιακές ανάγκες των Ενόπλων Δυνάμεων. Ιδέες που μέχρι σήμερα μένουν στα χαρτιά και στην καλύτερη των περιπτώσεων οδηγούσαν σε απόκτηση διπλώματος ευρεσιτεχνίας, λόγω της μη ύπαρξης κάποιας δομής που θα μπορούσε να μετασχηματίσει την ιδέα, το πρότυπο σε προϊόν. 
Με την ίδρυση του Ελληνικού Κέντρου Αμυντικής Καινοτομίας δημιουργείται η δομή, μέσω της οποίας θα μπορεί κάποια ερευνητική ιδέα να μετουσιωθεί σε τελικό προϊόν, το οποίο θα χρησιμοποιηθεί - μετά, βέβαια, από δοκιμές - από τις Ελληνικές Ένοπλες Δυνάμεις. Ταυτόχρονα, η ύπαρξη διδακτορικών σπουδών θα βοηθήσει στη δημιουργία δεξαμενής προσωπικού, που θα εστιάσουν την έρευνά τους σε θέματα που άπτονται της Εθνικής Ασφάλειας. Αναφέρω ενδεικτικά την Κυβερνοάμυνα και την Κυβερνοασφάλεια. 
Ολοκληρώνοντας, θα ήθελα να εκφράσω την πεποίθησή μου ότι τα ΑΣΕΙ θα μπορέσουν να χρησιμοποιήσουν άμεσα τις προβλέψεις αυτού του νομοθετήματος προς όφελος των Ενόπλων Δυνάμεων και της χώρας. Σας ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε κύριε Κοσμήτορα. Τον λόγο έχει ο Κοσμήτορας της Σχολής Ναυτικών Δοκίμων, ο κύριος Γεώργιος Γαλάνης. 
ΓΕΩΡΓΙΟΣ ΓΑΛΑΝΗΣ (Κοσμήτορας της Σχολής Ναυτικών Δοκίμων): Ευχαριστώ, κύριε Πρόεδρε. Καλημέρα κύριοι Υπουργοί, κύριοι βουλευτές, κυρίες και κύριοι συνεχίζοντας τις σκέψεις του Κοσμήτορα καθηγητή κυρίου Καϊμακάμη, θέλω και εγώ να υπογραμμίσω ότι το προτεινόμενο σχέδιο νόμου συμβάλλει ουσιαστικά στον εκσυγχρονισμό της λειτουργίας των Ανωτάτων Στρατιωτικών Εκπαιδευτικών Ιδρυμάτων, έτσι ώστε να ανταποκριθούν στο ρόλο τους ως σύγχρονα Στρατιωτικά Πανεπιστήμια, που παράγουν νέα γνώση για τους σπουδαστές τους και για την ελληνική εθνική άμυνα. Τα ΑΣΕΙ διαθέτουν σήμερα σπουδαστές και διδακτικό ερευνητικό προσωπικό υψηλότατου επιπέδου, αξιολογούνται επιτυχώς από την Εθνική Αρχή Αξιολόγησης Ανώτατης Εκπαίδευσης, όπως όλα τα Πανεπιστήμια. Έχουν όμως μείνει πίσω σε θεσμικά εργαλεία, γεγονός που δημιουργούσε αποκλίσεις από τα υπόλοιπα ελληνικά Πανεπιστήμια. 
Το προτεινόμενο νομοσχέδιο δίνει λύσεις, δίνει την δυνατότητα διοργάνωσης διδακτορικών σπουδών, άρα και εκμετάλλευσης, με την καλή έννοια, του επιστημονικού δυναμικού των υποψηφίων διδακτόρων, που είναι η επιστημονική ερευνητική μηχανή σε όλα τα Πανεπιστήμια του κόσμου. Υστερούσαμε εκεί. Συμβάλει σημαντικά στην απλοποίηση της διαδικασίας ίδρυσης προγραμμάτων μεταπτυχιακών σπουδών, ίδρυσης και επικαιροποίησης. Θέλω να σας πω ως παράδειγμα το κοινό μεταπτυχιακό πρόγραμμα που έχουμε με το Πανεπιστήμιο Πειραιώς η Σχολή Ναυτικών Δοκίμων σε θέματα διοίκησης και τεχνολογίας στη ναυτιλία, το οποίο είναι εξαιρετικά επιτυχημένο. 
Έχει κάθε χρόνο μεγάλο αριθμό αιτήσεων 60 και μεταπτυχιακούς φοιτητές υψηλού επιπέδου, για να καταφέρουμε να το ξεκινήσουμε. Ο Ναύαρχος, ο κύριος Αποστολάκης ίσως θυμάται εκεί τις διαδικασίες που είχαμε, τις δυσκολίες με τα Προεδρικά διατάγματα, καθυστερήσαμε πάρα πολύ χάνοντας χρόνο πολύτιμο για τη Σχολή Ναυτικών Δοκίμων και όχι μόνο. Απλοποιούνται οι διαδικασίες εδώ σημαντικά. Δίνεται η δυνατότητα συμμετοχής στελεχών των Ενόπλων Δυνάμεων σε ερευνητικά προγράμματα με αμοιβή. Ξέρω πολύ καλά ότι υπάρχει μεγάλη συζήτηση, για την ελκυστικότητα των θέσεων των Ελλήνων Αξιωματικών, έχουμε παραιτήσεις στο Πολεμικό Ναυτικό, γιατί να μην δίνεται η δυνατότητα σε Αξιωματικούς πέρα από το ωράριό τους να δουλέψουν σε ένα ερευνητικό πρόγραμμα και θα έχουν και αμοιβή γι’ αυτό, είναι σημαντικό. 
Θέλω, κλείνοντας, πραγματικά να ευχαριστήσω το Επιτελείο του κύριου Υπουργού και τον ίδιο. Είχαμε μία εξαιρετική συνεργασία από την πρώτη μέρα που ήρθαν στις Σχολές μας και κατέγραψαν τις ανάγκες. Μας άκουσαν και πραγματικά εντοπίσαμε τα σημεία στα οποία θα μπορέσουμε να έχουμε μια καλύτερη πορεία στη συνέχεια για τα ΑΣΕΙ.  Ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε και για την οικονομία του χρόνου. Τον λόγο έχει ο Κοσμήτορας της Σχολής Ικάρων, ο κύριος Παπαγιανάκης.
ΡΟΥΣΟΣ Γ. ΠΑΠΑΓΙΑΝΗΣ (Κοσμήτορας της Σχολής Ικάρων): Ευχαριστώ πολύ κύριε Πρόεδρε. Θα ήθελα να ξεκινήσω την τοποθέτησή μου επί του συζητούμενου σχεδίου νόμου με τις παρακάτω ακόλουθες  παρατηρήσεις. Πρώτον, σε ότι αφορά το μέρος Β που αφορά τη σύσταση Ελληνικού Κέντρου Αμυντικής Καινοτομίας, θεωρώ ότι η σύσταση και η λειτουργία ενός τέτοιου Κέντρου, αποτελεί μια πραγματική τομή στον τρόπο οργάνωσης και ανάπτυξης ενός οικοσυστήματος καινοτομίας και έρευνας εντός του ευαίσθητου χώρου των Ενόπλων Δυνάμεων. Θεωρώ δε ότι η δημιουργία ενός σύγχρονα δομημένου κέντρου ανάπτυξης καινοτομίας όπως το ΕΛΚΑΚ σε συνδυασμό με τη σύσταση διακριτού κλάδου 6ος κλάδος καινοτομίας υπό το ΓΕΕΘΑ θα ενισχύσουν έτι περαιτέρω το σχεδιασμό, οργάνωση και την εκτέλεση προγραμμάτων εφαρμοσμένης έρευνας, τα οποία θα έχουν ως απώτερο στόχο την παραγωγή καινοτόμων προϊόντων, που θα ενισχύσουν σημαντικά την εθνική άμυνα και ασφάλεια της χώρας μας. 
	Δεύτερον, σε ό,τι αφορά το μέρος Γ΄ που αντιστοιχεί στον εκσυγχρονισμό του θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, θα ήθελα να παρατηρήσω και να επισημάνω τα ακόλουθα:
Πρώτον, με το προτεινόμενο σχέδιο νόμου εκσυγχρονίζεται και απλοποιείται το θεσμικό πλαίσιο που ισχύει μέχρι σήμερα στα ΑΣΕΙ, σχετικά με την οργάνωση και λειτουργία προγραμμάτων μεταπτυχιακών σπουδών. Με το προτεινόμενο σχέδιο νόμου το θεσμικό πλαίσιο ευθυγραμμίζεται πλήρως με το αντίστοιχο πλαίσιο που ισχύει στα ΑΕΙ, στα Ανώτατα Εκπαιδευτικά Ιδρύματα της χώρας, βλέπε ν. 4957/2022. 
Δεύτερον, για πρώτη φορά δίνεται η δυνατότητα στα Ανώτατα Στρατιωτικά Εκπαιδευτικά Ιδρύματα, για τη δημιουργία και λειτουργία τρίτου κύκλου σπουδών, δηλαδή διδακτορικών σπουδών. Επιπρόσθετα, για πρώτη φορά εισάγεται ο θεσμός του βιομηχανικού διδακτορικού, ένας πάρα πολύ σύγχρονος θεσμός. Και το θεσμικό πλαίσιο σπουδών του τρίτου κύκλου ευθυγραμμίζεται πλήρως με το αντίστοιχο πλαίσιο, που ισχύει για τα Ανώτατα Εκπαιδευτικά Ιδρύματα της χώρας μας. 
Εδώ, θα ήθελα να επισημάνω το γεγονός ότι, η πραγματοποίηση διδακτορικών σπουδών στα Ανώτατα Στρατιωτικά Εκπαιδευτικά Ιδρύματα θα ενισχύσει σημαντικά τη θέση των ΑΣΕΙ στο οικοσύστημα καινοτομίας και εφαρμοσμένης έρευνας, αφού θα δοθεί η δυνατότητα σε αποφοίτους των ΑΣΕΙ με υψηλά επιστημονικά προσόντα τους οποίους διαθέτουμε πραγματικά και ιδιαίτερη τεχνική εμπειρία να συμμετάσχουν σε προτάσεις εφαρμοσμένης έρευνας, τα αποτελέσματα των οποίων θα έχουν ως κύριο στόχο την ενίσχυση της εθνικής άμυνας και ασφάλειας της χώρας μας. 
Τρίτον, υιοθετείται το θεσμικό πλαίσιο που ισχύει ήδη για τα ΑΕΙ, σχετικά με την αξιολόγηση όλων των προγραμμάτων σπουδών πρώτου και δεύτερου κύκλου από την Εθνική Αρχή Ανώτατης Εκπαίδευσης. 
Τέταρτον, εκσυγχρονίζεται όλο το θεσμικό πλαίσιο που διέπει τις διαδικασίες προκήρυξης, εκλογής, εξέλιξης του Διδακτικού Ερευνητικού Προσωπικού, του Ειδικού Εργαστηριακού Διδακτικού Προσωπικού και του Εργαστηριακού Τεχνικού Προσωπικού. 
Με το προτεινόμενο σχέδιο νόμου το εν λόγω θεσμικό πλαίσιο για τα ΑΣΕΙ ευθυγραμμίζεται επίσης πλήρως με το αντίστοιχο πλαίσιο που ισχύει στα ΑΕΙ. Τέλος, προβλέπεται η δυνατότητα συμμετοχής με αμοιβή (αυτό που ανέφερε πριν ο συνάδελφο κ. Γαλάνης) των στελεχών των Ενόπλων Δυνάμεων σε ερευνητικά προγράμματα στα οποία συμμετάσχει το ΑΣΕΙ ως ερευνητικός εταίρος, καθώς επίσης και η δυνατότητα συμμετοχής των ανώτερων στελεχών σε μετεκπαιδευτικά προγράμματα και εκπόνηση μεταδιδακτορικής έρευνας. Είναι κάτι πάρα πολύ σημαντικό. 
Λαμβάνοντας λοιπόν υπόψη όλα αυτά, πιστεύω ότι το προτεινόμενο σχέδιο νόμου συμβάλλει θετικά στην ενίσχυση της εφαρμοσμένης έρευνας στον χώρο των Ενόπλων Δυνάμεων (κάτι που το χρειαζόμαστε πάρα πολύ) και στην προσπάθεια σχεδιασμού και κατασκευής καινοτόμων προϊόντων. Και δεύτερον, στον σαφή εκσυγχρονισμό του θεσμικού πλαισίου που διέπει τη λειτουργία των ΑΣΕΙ, γεγονός που τα καθιστά νευραλγικό πυλώνα της ανώτατης εκπαίδευσης και ουσιαστικά απολύτως ισότιμα με τα ΑΕΙ της χώρας. 
Θα ήθελα λίγο την ανοχή σας να κλείσω με μία ευχαριστία. Θα ήθελα να ευχαριστήσω την Πολιτική Ηγεσία του Υπουργείου Εθνικής Άμυνας και ιδιαίτερα τον αρμόδιο για τα ΑΣΕΙ Υφυπουργό, κ. Ιωάννη Κεφαλογιάννη, καθώς και όλο το επιτελείο του κυρίου ΥΦΕΘΑ, τόσο για το ιδιαίτερο ενδιαφέρον που επέδειξαν όλο το προηγούμενο χρονικό διάστημα στην προσπάθεια εκσυγχρονισμού του θεσμικού πλαισίου που διέπει τη λειτουργία των ΑΣΕΙ, με σκοπό την περαιτέρω αναβάθμισή τους και την καθιέρωσή τους στο χάρτη της ανώτατης εκπαίδευσης στη χώρα μας. Ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε κι εμείς και τους τρεις Κοσμήτορες για τα εποικοδομητικά σχόλια τους.
Ξεκινάμε τώρα με τις Ενώσεις. Το λόγο έχει ο Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ), ο κ. Δημήτριος Ρώτας. Κύριε Ρώτα, έχετε το λόγο. 
ΔΗΜΗΤΡΙΟΣ ΡΩΤΑΣ (Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)): Ευχαριστώ κ. Πρόεδρε.
Κύριε Πρόεδρε, κυρίες και κύριοι Υπουργοί και βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων, ως Πρόεδρος της Πανελλήνιας Ομοσπονδίας Ενώσεων Στρατιωτικών σας ευχαριστώ για την τιμή μας κάνατε να μας καλέσετε για να γνωστοποιήσουμε τις θέσεις μας επί του νομοσχεδίου. 
Κατ’ αρχήν, χαιρετίζουμε την απόσυρση του άρθρου 69, του αρχικού σχεδίου νόμου που αφορούσε την μετα θετικότητα  ειδικών κατηγοριών προσωπικού οικογένειες με ΑΜΕΑ πολύτεκνοι τρίτεκνοι κλπ. όπου από τη Μεγάλη Πέμπτη που υπήρξε επικοινωνία με τους αρμόδιους φορείς του Υπουργείου, λάβαμε τη διαβεβαίωση για την απόσυρση της συγκεκριμένης διάταξης. Ξεκάθαρα, το νομοσχέδιο περιλαμβάνει διατάξεις, που έχουν θετικό αποτύπωμα, αλλά και ζητήματα που χρήζουν διορθώσεων. Συγκεκριμένα, στο μέρος δεύτερο η σύσταση του Ελληνικού Κέντρου Αμυντικής Καινοτομίας, αποτελεί μία πολύ θετική εξέλιξη καθόσον θα αποτελέσει ένα πολλαπλασιαστή ισχύος για τις Ένοπλες Δυνάμεις, αλλά και τη σταδιακή απεξάρτηση του εξοπλισμού των Ενόπλων Δυνάμεων από το εξωτερικό. Επίσης, μακροπρόθεσμα θα ενισχύσει τα έσοδα των μετοχικών ταμείων γιατί είναι γνωστό στους πάντες  ότι ένα ευρώ στην έρευνα φέρνει 10 ευρώ στην οικονομία . 
Στο τρίτο μέρος, συμφωνούμε με την αναβάθμιση του πλαισίου λειτουργίας των σχολών ΑΣΕΙ, αλλά κατά την άποψή μας, το απολύτως ορθό θα ήταν η εν λόγω αναβάθμιση του πλαισίου αυτού να αφορά και τις σχολές των υπαξιωματικών ΑΣΣΥ  στο πλαίσιο της δημιουργίας του πανεπιστημίου εθνικής άμυνας Π.Α.ΝΕ.Θ.Α που ήδη ως ομοσπονδία έχουμε καταθέσει ολοκληρωμένη πρόταση από το 2019. Μην ξεχνάμε ότι ο βαθμός εισαγωγής στις σχολές ΑΣΕ είναι πολύ μεγαλύτερος σε πολλές των περιπτώσεων από τις σχολές ΑΣΕΙ. Ένα αστερίσκο λοιπόν, προς αξιολόγησή σας σε αυτό το σημείο, για το αν υπάρχουν πλαίσια που μπορούν να προστεθούν και οι σχολές σας . Εδώ θέλω να τονίσω ότι ένας τεχνικός μηχανικός αεροσκαφών, που υπογράφει για να πετάξει το Rafael  το πτυχίο του δεν έχει καμία αναγνώριση. Αυτό, εν έτη 2024 νομίζω ότι είναι αδιανόητο και πρέπει να λυθεί άμεσα. 
Στο τέταρτο μέρος, που αφορά στη σύσταση του κοινού Σώματος πληροφορικής η ΠΟΜΕΝΣ  έχει καταθέσει πρόταση από το 2019. Τονίζουμε ότι είμαστε απόλυτα σύμφωνοι, για την αναγκαιότητα της διακλαδικότητας  στην πληροφορική, όχι όμως στη σύσταση κοινού σώματος. Για το συγκεκριμένο θέμα, από τον Φεβρουάριο του 2024 έχουμε θέσει μια σειρά από θέματα και προβληματισμούς, που όπως φαίνεται δεν βρίσκονται στις διατάξεις του σχεδίου νόμου. Ενδεικτικά, αξίζει να αναφέρω και παρακαλώ για την αξιολόγηση των παρακάτω προτάσεων, ώστε να προβλεφθούν στο παρόν νομοσχέδιο.
 Πρώτον, δεν υπάρχει πρόβλεψη για τα στελέχη που ανήκουν στο νόμο 2431/ 96 αλλά μόνο για τον 3883/10. 
Δεύτερον, δεν υπάρχει πρόβλεψη για το τι θα γίνει με το προσωπικό που έχει εξειδίκευση πληροφορικής και όχι ειδικότητας. 
Τρίτον, δεν υπάρχει πρόβλεψη για την επετηρίδα  για τους αξιωματικούς  εξ ΑΣΙ.
Τέταρτον, δεν υπάρχει πρόβλεψη για τη στελέχωση του κοινού Σώματος από απόφοιτους της σχολής ΣΜΥΝ αλλά μόνο του στρατού ξηράς και της Πολεμικής Αεροπορίας. Φρόνιμο είναι να υπάρξει μία μεταβατική περίοδος πέντε ετών τουλάχιστον, δηλαδή, μέχρι την αποφοίτηση των πρώτων αξιωματικών από τη ΣΑΣ αλλά και των στελεχών που βρίσκονται στη δύση της καριέρας τους με 30 χρόνια υπηρεσίας, γιατί υπάρχει ορατός κίνδυνος αποχώρησης από τις Ένοπλες Δυνάμεις προσωπικού με εξειδικευμένες γνώσεις. Άξιο ανάδειξης είναι και το κόστος αλλαγής των στολών και των παρελκόμενων ανά στέλεχος που θα είναι της τάξης των χιλίων διακοσίων ως και 1.500 ευρώ το οποίο είναι δυσβάσταχτο.
 Για τον λόγο αυτό προτείνεται ότι θα πρέπει να προϋπολογιστεί ένα ανάλογο κονδύλιο, για την κάλυψη της ανάγκης αυτής. Επειδή οι απόψεις των επιτελείων ζητήθηκαν μετά την κατάθεση του αρχικού σχεδίου στα μέσα του Ιανουαρίου του 2024 θεωρούμε ότι θα είναι δόκιμο οι διατάξεις που αφορούν το κοινό Σώμα να αποσυρθούν προσωρινά και να ενταχθούν στο προσεχές νομοσχέδιο που θα αφορά τα θέματα  προσωπικού αφού ληφθούν όλα τα παραπάνω ζητήματα δίνοντας τέλος στην εύλογη ανησυχία των συναδέλφων μας.
 Στο πέμπτο μέρος, για το άρθρο 59 συμφωνούμε για τη ρύθμιση των χρεών στα στρατιωτικά νοσοκομεία, που δεν έχουν αποδοθεί εδώ και 10 χρόνια, στερώντας σημαντικούς πόρους, για την εύρυθμη λειτουργία τους. Όμως το 10% του ποσού των οφειλών να μην διαγραφεί, αλλά να δοθεί από το Υπουργείο Υγείας, για την πληρωμή των βαρδιών του νοσηλευτικού προσωπικού και των εφημεριών του ιατρικού προσωπικού των στρατιωτικών νοσοκομείων, ως ελάχιστη ένδειξη αναγνώρισης στην τεράστια συμβολή τους στην πανδημία του  covid 19.
 Για το άρθρο 61, μετά τις διευκρινίσεις με τους αρμόδιους επιτελείς του κ.  Υπουργού Εθνικής Άμυνας και έκδοση σχετικής ανακοίνωσής μας συμφωνούμε καθόσον αφορά αποκλειστικά και μόνο για την αποδέσμευση από τον υπολογισμό του ύψους του εφάπαξ βοηθήματος της προσαύξησης του επιδόματος ιδιαίτερων συνθηκών, χωρίς να επέρχονται οποιεσδήποτε αλλαγές, αλλά και να διασφαλισθεί απρόσκοπτα η καταβολή των δικαιωμένων παροχών. 
Για το άρθρο 62, συμφωνούμε καθώς ήταν και πρόταση της ομοσπονδίας μας η αύξηση του ποσού του επιδόματος ιδιαίτερων συνθηκών, αλλά και ειδικός τρόπος φορολόγησης όπως συμβαίνει και με άλλα επιδόματα. 
Για το άρθρο 65, συμφωνούμε απόλυτα καθώς θα βοηθήσει τις Ένοπλες Δυνάμεις με γνώσεις από προσωπικό υψηλού ακαδημαϊκού επιπέδου. 
Για το άρθρο 71, προσθέτουμε ακόμη έναν αστερίσκο προς αξιολόγηση, ώστε να συμπεριληφθούν στην ηλεκτρονική υπηρεσία ΕΥΔΟΞΟΣ και οι στρατιωτικές σχολές ΑΣΕ .
 Στο έκτο μέρος του άρθρου 76, στην παράγραφο 1 α συμφωνούμε απόλυτα καθόσον  διορθώνεται μια μεγάλη αδικία πολλών ετών που στερούσε σημαντικούς πόρους στο ταμείο αλληλοβοήθειας του στρατού ξηράς και που διεκδικούσαμε εδώ και πολλά χρόνια. 
	Αυτά συμβαίνουν, όμως, όταν δεν εφαρμόζεται η νομοθεσία για τη συμμετοχή των θεσμικών εκπροσώπων των εν ενεργεία στρατιωτικών στα Μετοχικά Ταμεία και των υπό αυτών λογαριασμών. Όπως γίνεται αντιληπτό το μεγαλύτερο μέρος του προτεινόμενου νομοσχεδίου μας βρίσκει όχι μόνο σύμφωνους, αλλά μας δίνει και την αισιοδοξία να πορευόμαστε με γνώμονα την καινοτομία, που τόσο πολύ έχουμε ανάγκη στις Ένοπλες Δυνάμεις. Παρ’ όλα ταύτα όμως, παρακαλώ όπως αξιολογηθούν προτάσεις, που στο εν λόγω νομοσχέδιο, δεν έχουν προβλεφθεί και θα ήταν φρόνιμο, έστω και την τελευταία στιγμή, να ενταχθούν κάποιες σε αυτό, κοινοποιώντας ταυτόχρονα τις ανάλογες προτεινόμενες τροπολογίες, αφού όλες οι προτάσεις μας, που θα επικαιροποιήσω τώρα, είναι ήδη γνωστές τόσο στην πολιτική όσο και στη στρατηγική μας ηγεσία.
Η άμεση κατάργηση των ηλικιακών ορίων λόγω βαθμού, διότι οι συνάδελφοί μας από την προέλευση των ΕΠΟΠ, που κατατάχθηκαν ειδικά μετά το 26ο έτος της ηλικίας τους, απολύονται με βάση το όριο ηλικίας των 50 ετών και δεν θα έχουν παρά μόνο 24 έτη εργασίας, ενώ η νομοθεσία του ΕΦΚΑ προβλέπει 40 έτη εργασίας ή 60ο έτος της ηλικίας για να πάρουν πλήρη κατώτερη σύνταξη. Καταθέτουμε σχετική τροπολογία και πρόταση της Ομοσπονδίας μας, όπως και για την βαθμολογική εξέλιξη των συναδέλφων μας προέλευσης ΕΠΟΠ.
Εδώ, θέλω να τονίσω ότι οι συμβάσεις εργασίας που έχουν υπογράψει οι επαγγελματίες οπλίτες μέχρι το 2009 αναφέρουν, σαφέστατα, ότι θα πρέπει να παραμείνουν 35 χρόνια στην υπηρεσία, ενώ οι καινούργιοι συνάδελφοί μας ΕΠΟΠ που είναι από το 2021, το 2022 και το 2023 στη σύμβαση τους αναφέρεται ότι το ασφαλιστικό τους είναι καθορισμένο από τον ΕΦΚΑ, το οποίο συνεπάγεται 40 χρόνια υπηρεσίας ή 60ο έτος ηλικίας, άρα δεν υπάρχει κανένα οικονομικό κόστος, κανένα οικονομικό κόστος.
Η διοικητική αποκατάσταση για τους συναδέλφους μας αξιωματικούς εξ ΑΣΙ  ειδικών καταστάσεων, που έχουν δικαιωθεί και δικαστικά και δεν εφαρμόζουν τις αποφάσεις σε αυτά τα Γενικά Επιτελεία, με αποτέλεσμα να τιμωρούνται με οικονομικό στραγγαλισμό, επειδή είχαν την ατυχία και αρρώστησαν. Καταθέτουμε και εδώ ανάλογη τροπολογία που το κόστος είναι απειροελάχιστο.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Παρακαλώ, κύριε Ρώτα, αυτά δεν αποτελούν μέρος του συγκεκριμένου νομοσχεδίου. Είναι προτάσεις, τις οποίες, με πολλή χαρά, να τις καταθέσετε σε υπόμνημα.
ΔΗΜΗΤΡΙΟΣ ΡΩΤΑΣ (Προέδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)): Κύριε Πρόεδρε, τελειώνω. Απλώς θέλω να ακουστούν γιατί είναι σημαντικά για εμάς και νομίζω ότι σε δύο λεπτά ακόμα νομίζω ότι θα έχουμε τελειώσει.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Καταλαβαίνετε ότι αν ο κάθε φορέας ζητήσει επιπλέον δύο λεπτά, ήδη έχετε εξαντλήσει το χρόνο. Θα σας δώσω ένα λεπτό. Κατανοώ ότι είναι πολύ σημαντικά αυτά. Θα είναι μέρος του επόμενου νομοσχεδίου, όπως έχει πει ήδη ο κύριος Υπουργός και ο κύριος Υφυπουργός, οπότε, νομίζω, παρέλκει  η ανάγνωσή τους. Ένα υπόμνημα καλύπτει τις απαιτήσεις σας και εμάς. Παρόλα αυτά, σε ένα λεπτό ολοκληρώστε.
ΔΗΜΗΤΡΙΟΣ ΡΩΤΑΣ (Προέδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)): Η αποκατάσταση της βαθμολογικής εξέλιξης των αξιωματικών αποφοίτων ΑΣΣΥ, κρινόμενων με το νόμο 3883/2010 για τις σειρές 94, 95, 96 και εντεύθεν, καταθέτουμε ανάλογη τροπολογία και αξίζει να υπενθυμίσω ότι μόλις πέρυσι αποκαταστάθηκε η αδικία για τις σειρές 91, 92, 93 και η συνεχόμενη αδικία για τους συναδέλφους μας αξιωματικούς από το θεσμό των εθελοντών μακράς θητείας, που δεν πληρώνονται με τον βαθμό που φέρουν. Πρέπει να ενταχθούν στη β΄ μισθολογική κατηγορία όπως συμβαίνει με τις αντίστοιχες προελεύσεις αξιωματικών. Υπάρχει και μια άλλη σειρά θεμάτων, τα οποία δεν χρειάζεται να τα αναλύσουμε. Θα τα καταθέσουμε ως υπόμνημα, τα οποία θα πρέπει να επιλυθούν και να διευθετηθούν σε επόμενο νομοσχέδιο του Υπουργείου Εθνικής Άμυνας ή και σε ανάλογες τροπολογίες.
Κύριε Πρόεδρε, κυρίες και κύριοι Υπουργοί και βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων, τα στελέχη των Ενόπλων Δυνάμεων εκτελούμε με αυταπάρνηση και στο ακέραιο την αποστολή μας και είμαστε δίπλα στους συμπολίτες μας, όποτε αυτό απαιτηθεί. Γι’ αυτό και οι Ένοπλες Δυνάμεις, ως θεσμός, έχουν το μεγαλύτερο βαθμό εμπιστοσύνης από την ελληνική κοινωνία. Σας ευχαριστούμε και πάλι που μας καλέσατε, για να ακουστεί η φωνή και η εύλογη αγωνία των στρατιωτικών.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Και εμείς ευχαριστούμε. Λοιπόν, τον λόγο τώρα θα πάρει ο Πρόεδρος της Πανελλαδικής Ομοσπονδίας Ενώσεων Στρατιωτικών, ο κύριος Δημήτριος Μεθενίτης, Ανθυποπλοίαρχος, μέσω Webex. Λοιπόν, κύριε Μεθενίτη, έχετε το λόγο για 5 λεπτά.
ΔΗΜΗΤΡΙΟΣ ΜΕΘΕΝΙΤΗΣ (Ανθυποπλοίαρχος Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ)): Κύριε Πρόεδρε, καλημέρα σας. Καλημέρα σας κυρίες και κύριοι, κύριοι Υπουργοί, σας ευχαριστούμε πάρα πολύ για την πρόσκληση. Δυστυχώς ένα πρόβλημα υγείας της τελευταίας στιγμής δεν μου επέτρεψε την φυσική μου παρουσία εκεί πέρα.
Ως προς το νομοσχέδιο θα ήθελα να πω κάποια πράγματα. Καταρχάς έχουμε καταθέσει ένα λεπτομερές υπόμνημα εχθές, το οποίο το στείλαμε σε όλους τους βουλευτές της Επιτροπής και στην Επιτροπή, βεβαίως, την ίδια. Είναι ένα νομοσχέδιο το οποίο, κατά την άποψή μας, είναι με αρνητικό πρόσημο.  Είναι ιδιαίτερα αρνητικό πρόσημο, και αυτό αποδεικνύεται από το γεγονός ότι, ενώ ασχολείται ελάχιστα με το προσωπικό, κατάφερε να συγκεντρώσει 9.000 σχόλια στην πλειοψηφία τους αρνητικά και αυτό όχι μόνο για ένα άρθρο το οποίο πιέσαμε και αποσύρθηκε, αλλά και για άλλα άρθρα μέσα.
Ενδεικτικά, θα αναφέρω: Ως προς το θέμα του ΕΛΚΑΚ, υπάρχει το άρθρο 6, το οποίο έχει κάποιους νεφελώδεις όρους στους πόρους. Έτσι όπως μνημονεύονται φυσικά και νομικά πρόσωπα εσωτερικού και εξωτερικού αφήνει να εννοηθεί, ότι υπάρχει η δυνατότητα «αξιοποίησης των πόρων των Μετοχικών Ταμείων των Ενόπλων Δυνάμεων», το οποίο πρέπει να διευκρινιστεί αν μη τι άλλο, γιατί δεν μπορεί τα Μετοχικά Ταμεία που έχουν μετόχους και μερισματούχους, να διαθέτουν πόρους σε ιδιωτικές εταιρείες. Γιατί, μία ανώνυμος εταιρεία σας λέω ότι είναι το ΕΛΚΑΚ. 
Το θέμα της στέγασης, το έχουμε σχολιάσει κατ’ επανάληψη αν και επιχειρήθηκαν τέλος πάντων κάποιες ψιλό-διορθώσεις. Εξακολουθεί να παραμένει όχι με την ίδια έκταση.
Το άρθρο 8, έχει μία μνεία την οποία αδυνατούμε να κατανοήσουμε στην περίπτωση που υπάρχει δυσχέρεια υλοποίησης ενός προγράμματος σε συνεργασία με τα Επιτελεία, οι Ένοπλες Δυνάμεις θα παρέχουν είδος βοήθειας σε είδος στο ΕΛΚΑΚ και διευκρινίζει μέσα και υπηρεσίες. Τι ακριβώς είναι αυτό; Οι υπηρεσίες που παρέχει το προσωπικό. Δηλαδή, μετά το ΕΚΑΒ και όλα αυτά, θα δίνουμε παροχή υπηρεσιών και σε μία ανώνυμη εταιρεία;  Δεν κατανοούμε τον λόγο. 
Όσον αφορά τη σταδιοδρομία. Υπάρχει μια καινοτομία, που όντος και εμείς δεν πρέπει να έχουμε ξαναδεί. Είτε κάποιος υπηρετεί στο στόλο, είτε στην παραμεθόριο, είτε στο ΕΛΚΑΚ από νομικής απόψεως, έχει τα ίδια ουσιαστικά και τυπικά προσόντα. Αυτό, είναι αδιανόητο. Δηλαδή, για να το συνδέσω με κάτι που ειπώθηκε: Ένας ναυπηγός στο Ναυτικό ο οποίος μπορεί να υπηρετήσει στην Τεχνική Διεύθυνση του Ναυστάθμου, που είναι απασχολημένος από το πρωί έως το βράδυ, θα έχει την ίδια αντιμετώπιση σταδιοδρομική με κάποιον ο οποίος υπηρετεί στο ΕΛΚΑΚ; Αυτό δεν είναι σωστό και νομίζω ότι το αντιλαμβανόμαστε όλοι. 
Το άρθρο 62, είναι πάρα πολύ σοβαρό. Κύριε Υπουργέ, με όλο το σεβασμό στο πρόσωπό σας, είχατε δηλώσει δημόσια, ότι στο προσωπικό του Πολεμικού Ναυτικού και στο ιδίως στο Στόλο, παίρνουμε περισσότερα από όσα δίνουμε. Με το άρθρο 62, ρυθμίζεται μόνο το ένα κομμάτι και για την ακρίβεια το μικρότερο, αυτό των ειδικών αποστολών. Δηλαδή, να το πω απλά, η φρεγάτα Ύδρα που αυτή τη στιγμή είναι στην Ερυθρά θάλασσα, η αποζημίωση που θα λάβει, όντως δεν θα θεωρείται τακτική μηνιαία αποδοχή. Άρα, αποδεσμεύεται από το εισόδημα. Όλοι οι υπόλοιποι όμως πλόες του Πολεμικού Ναυτικού που είναι η συντριπτική πλειοψηφία, θα συνεχίσουν να θεωρούνται εισόδημα. Για ποιο λόγο; 
Να υπενθυμίσω ότι το πρώτο 4άμηνο του έτους έχουμε διπλασιασμό των παραιτήσεων στο ναυτικό, σε σχέση με το πρώτο 4άμηνο του 2023, χωρίς να έχει ληφθεί υπόψιν τι επιχειρείται να γίνει με το συγκεκριμένο άρθρο ή οτιδήποτε άλλο. Όλα έχουν να κάνουν με τις συνθήκες. Είχατε πει ότι πρέπει να αναγνωριστούν οι συνθήκες και αναμένουμε να το δούμε στην πράξη. Η περίπτωση κγ’, πρέπει να συμπεριληφθεί μαζί με την κδ’, είναι ξεκάθαρο. 
Το άρθρο 61, έχει επίσης πάλι σε σύνδεση με τα πλεύσιμα, μία πολύ σοβαρή παρενέργεια. Ενώ έχουν γίνει σαν αποζημίωση για το Στόλο κρατήσεις υπέρ ΕΛΟΑΝ (Ειδικό Λογαριασμό Αλληλοβοηθείας Ναυτικού) αυξημένες, έρχεται ουσιαστικά με αυτή τη ρύθμιση το νομοσχέδιο και λέει, «ότι επειδή θα αυξήσουμε κατά πολύ το εφάπαξ», το οποίο πιθανώς κρίνεται ότι δεν μπορούμε να ανταπεξέλθουμε, δεν ξέρω γιατί και δε μας ενδιαφέρει για να είμαι ειλικρινής, θα θεσμοθετηθεί αναδρομικά από την 1/1/2023, οπότε και εφαρμόζεται η ΚΥΑ, να υπάρχει αποσύνδεση από το εφάπαξ. Ωραία, τα ποσά γιατί δεν επιστρέφονται στους δικαιούχους; Έχουν καταβληθεί, ως τι αυτά θα αξιολογηθούν ότι θα κρατηθούν από τα Μετοχικά Ταμεία; 
Άρθρα 59 και 60, στρατιωτικά νοσοκομεία. Δεν καταλαβαίνουμε εν μέσω διαφημιζόμενων οικονομικών επιτυχιών, προς τι η αναγκαιότητα για διαγραφή χρεών, είτε είναι 10% είτε 20% που λέει ή οτιδήποτε. Το ποσό είναι λάθος. Πριν από ένα μήνα ο κύριος Γεωργιάδης μας είχε γνωστοποιήσει το ποσό το οφειλόμενο στα στρατιωτικά νοσοκομεία και δεν υπάρχει πουθενά ταύτιση με το ποσό που αναγράφεται σε αυτόν το νόμο. Πως προκύπτει; Δεν υπάρχει τίποτα σε όλα αυτά, στην Αιτιολογική Έκθεση στις συνέπειες της ρύθμισης, τίποτα. Εμείς, θεωρούμε ότι δεν πρέπει να υπάρξει απολύτως καμία διαγραφή χρεών. 
Το ΝΙΜΤΣ, γιατί ξέρετε; Τι σημαίνει εξαίρεση; Σημαίνει ότι δεν θα υπάρχει διαγραφή χρεών;  Σημαίνει ότι δεν θα αποπληρωθούν καθόλου τα χρέη;  Το άρθρο 60 με τα φάρμακα, τι ακριβώς σημαίνει αυτό; Γιατί κατ’ εξαίρεση;  Ποιες είναι οι συνέπειες του κατ’ εξαίρεση; Αρνητικές ή θετικές είναι;  Δεν διευκρινίζεται πουθενά, δεν ξέρουμε τι γίνεται. 
Το άρθρο 60, πρέπει να αποσυρθεί άμεσα. 
Το 59, πρέπει να διορθωθεί εκ βάθρων, είναι δεδομένο αυτό. 
Στο θέμα των ΑΣΣΥ. Ειπώθηκαν πολλά από τους αξιότιμους κοσμήτορες των Στρατιωτικών Σχολών των ΑΣΕΙ, για τη σπουδαιότητα και την αξία. Δηλαδή, συγνώμη, οι απόφοιτοι των ΑΣΕΙ δεν έχουν αξία, που διαχειρίζονται και επισκευάζουν συστήματα εκατομμυρίων. Η ΣΜΥΝ φέτος, είχε υψηλότερη βαθμολογία από τη Σχολή Δοκίμων. 
Ένα δεύτερο. Εγώ αυτό που έχουμε δει στο νομοσχέδιο για το ΕΛΚΑΚ, είναι ότι απλώς παρέχει τη δυνατότητα να υπάρχουν χρηματοδοτήσεις. Εδώ έρχεται και ουσιαστικά, κολλάει η αναβάθμιση των ΑΣΕΙ. Κατά τα λοιπά, ήταν σχεδόν ισότιμα με τα ΑΕΙ και αναμένουμε να γίνει το ίδιο και με τα ΑΣΥ. Πρέπει να γίνει ένας αντίστοιχος νόμος, αλλά στο ενδιάμεσο έχουμε προτείνει μία απ’ τις πολλές τροπολογίες που έχουμε καταθέσει, έναν τρόπο ο οποίος νομικά είναι σωστός και ο οποίος μπορεί να επιλύσει το πρόβλημα. 
Υπάρχουν κι άλλα προβλήματα μέσα στο νομοσχέδιο, δεν έχει νόημα να τα καταγράψω, τα έχουμε στείλει ούτως ή άλλως και στο σχολιασμό. Είναι και αυτά, όμως, τα οποία δεν συμπεριλαμβάνει, ανεξάρτητα αν θα επιλυθούν σε επόμενο νομοσχέδιο. Για παράδειγμα, οι απολύσεις των ΕΠΟΠ. Στο ενδιάμεσο μπορεί να έχουν απολυθεί ΕΠΟΠ. Τι θα γίνει με αυτούς τους ανθρώπους;  Θα υπάρξει κάποια μέριμνα να μη φύγουν από τις Ένοπλες Δυνάμεις, αφού θα έρθει η ρύθμιση; 
Ακούστηκε κάτι για μία ρύθμιση για τριετία σχολών … (δεν ακούγεται). 
Για ποιο λόγο τριετία για να επιλυθεί το θέμα; 
Έχουμε προτείνει ήδη από τον περσινό νόμο του κ. Παναγιωτόπουλου, ότι αυτό μπορεί να επιλυθεί συνολικά. Το έχουμε ξανά καταθέσει, είναι πολύ ρεαλιστική η λύση. Το θέμα είναι ότι δεν υπάρχει βούληση, αυτό βλέπουμε. Γιατί να μετακυλήσουμε μια αδικία που αναγνωρίζουμε στις επόμενες τάξεις;  Να επιλυθεί άπαξ και δια παντός.
… (δεν ακούγεται), έχει ζητήσει το ΓΕΝ να παραμείνουν ΕΟΘ και έχει εξηγήσει τους λόγους. Για ποιο λόγο δεν εξετάζεται;  Αυτό θα έπρεπε να γίνεται σε αυτό το νομοσχέδιο. 
Υπάρχουν ζητήματα, τα οποία δεν μπορούν να περιμένουν, ενδεχομένως, ένα επόμενο νομοσχέδιο. Έχουμε καταθέσει τροπολογίες και παρακαλούμε θερμά να ληφθούν υπ’ όψιν. Υπάρχουν πάρα πολύ σοβαρά προβλήματα και ιδίως να επιλυθεί το θέμα του στόλου. Σας ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κι εμείς ευχαριστούμε.
Ο κ. Νικολόπουλος έχει το λόγο.
ΒΑΣΙΛΕΙΟΣ ΝΙΚΟΛΟΠΟΥΛΟΣ (Πρόεδρος της Πανελλήνιας Ομοσπονδίας Στρατιωτικών): Ευχαριστώ, κύριε Πρόεδρε.  Καλημέρα σας, Χριστός Ανέστη και χρόνια πολλά.  Κύριε Πρόεδρε, κύριε Υφυπουργέ, κυρίες και κύριοι, καταρχάς, εκ μέρους της Πανελλήνιας Ομοσπονδίας Στρατιωτικών, να σας ευχαριστήσουμε για τη σημερινή πρόσκληση να συμμετάσχουμε στη συζήτηση των φορέων. 
Στο πρώτο θέμα, στο οποίο θα αναφερθώ, είναι το περιβόητο άρθρο 7 παράγραφος 3, που αναφέρεται στη στέγαση του Ελληνικού Κέντρου Αμυντικής Καινοτομίας. Είναι κατανοητό ότι είναι μια υπηρεσία η οποία εξυπηρετεί και έπρεπε να υπάρχει για τις Ένοπλες Δυνάμεις, το Υπουργείο Εθνικής Άμυνας, πλην όμως, η αλλαγή της διατύπωσης δε μας διασφαλίζει το κυριότερο, που είναι το να χρησιμοποιηθεί  χώρος για την υπόψη εταιρεία εντός μετοχικών ταμείων ή, μη ξεχνάμε και άλλης ιδιοκτησίας του ΤΕΘΑ, διότι, μέσω του ΤΕΘΑ, υπάρχουν πόροι για τον ΕΚΟΕΜΣ, να υπενθυμίσω. Επομένως, το να δοθεί ένας χώρος χωρίς αντάλλαγμα σημαίνει ότι είναι εις βάρος των μελών των μετοχικών ταμείων ή και των ΕΚΟΕΜ. 
Να θυμίσω ότι δεν είναι δυνατόν να δοθεί κάτι χωρίς αντάλλαγμα, έρχεται σε αντίθεση με το άρθρο 17 του Συντάγματος παράγραφο 2, η οποία τονίζει ότι δε μπορεί κάποιος να στερείται την ιδιοκτησία του εκτός αν αυτός προηγουμένως αποζημιωθεί πλήρως. 
Επίσης, να υπενθυμίσω και το άρθρο 10 του ν. 4407/2016, για την  ΥΠΑΠΕΔ όπου οποιαδήποτε παραχώρηση και αξιοποίηση να είναι προς όφελος των μελών των μετοχικών ταμείων. Επομένως, μια παραχώρηση χωρίς αντάλλαγμα δεν είναι αξιόπιστη. 
Θεωρούμε ότι αυτή η διατύπωση δεν μας εφησυχάζει και θα θέλαμε να δοθεί ιδιαίτερη μέριμνα ούτως ώστε η παραχώρηση, οποιαδήποτε παραχώρηση, να μην επηρεάζει τα οφέλη, που είναι υπέρ των μετοχικών ταμείων, αλλά και του ΕΚΟΕΜ μέσω του ΤΕΘΑ. Ας το έχουμε στο μυαλό μας αυτό, διότι υπάρχουν ιδιοκτησίες του ΤΕΘΑ που μπορούν να αξιοποιηθούν. 
Εδώ θα ήθελα να κάνω μια παρένθεση. Στην ουσία, όμως, είναι πάρα πολύ σοβαρό θέμα. Παραχώρηση ήταν και το 2003 - 2004 του Αεροδρομίου Μεγάρων, από το οποίο παραχωρήθηκαν 100 στρέμματα στην Υπηρεσία Πολιτικής Αεροπορίας. Τότε, λοιπόν, υπήρχαν υποσχέσεις ότι θα υπήρχε ένα αντάλλαγμα και είχε συζητηθεί το να υπάρχουν 1 - 2 ευρώ. Είναι περιουσία του ΤΕΘΑ το Αεροδρόμιο Μεγάρων. 
Όχι μόνο δε δόθηκε οποιοδήποτε αντάλλαγμα αλλά επιπλέον η ΥΠΑ λαμβάνει το ενοίκιο από τις εταιρείες που είναι σε αυτόν τον χώρο και επιπλέον λαμβάνει τέλη στάθμευσης και διαμονής. Είναι έσοδα τα οποία θα μπορούσανε να είχανε πάει στο πολύπαθο Ταμείο ή στο Μετοχικό Ταμείο Στρατού ή στον ΕΚΟΕΜ. Αυτό είναι 20 χρόνια. 
Τα τέλη στάθμευσης ανέρχονται περίπου σε 1,5 εκατομμύρια ευρώ το χρόνο. Οι εταιρείες που σταθμεύουν εκεί, που έχουν τα υπόστεγα τους, θα μπορούσαν να δώσουν περίπου 2 εκατομμύρια το χρόνο ως ενοίκιο. 
Το τονίζω, λοιπόν, και το συνδυάζω με το θέμα της παραχώρησης και τότε έγινε η παραχώρηση, η οποία τελικά εξελίχθηκε σε δωρεά. 
Το δεύτερο σημείο είναι για το θέμα των εξόδων των νοσοκομείων. Θα συμφωνήσω και με τον κύριο Ρώτα. Τα 106 εκατομμύρια που δεν ξέρω βέβαια αν είναι το συνολικό χρέος; Πρέπει να δοθούν όλα και δεν υπολογίζουμε τον τόκο υπερημερίας, όπως γίνεται πάντα. Επομένως, δεν υπάρχει λόγος να χαριστούν τα 10 εκατομμύρια τη στιγμή που υπάρχουν πολύ σοβαρές ελλείψεις και σε προσωπικό, αλλά και σε μέσα. 
Τέλος, για να μην είμαστε μόνο αρνητικοί, θα ήθελα να συγχαρούμε το Υπουργείο Εθνικής Άμυνας. Κύριε Υφυπουργέ, πράγματι το άρθρο 10 και το άρθρο 76 είναι μία κίνηση η οποία έπρεπε να έχει γίνει εδώ και 24 χρόνια. Καταργήθηκε τότε αυτή η κράτηση του 2% το 2000. Από το 2000, 24 χρόνια απώλεια για το ΤΑΣΚ τότε και το ΕΛΟΑΣ σήμερα, πάνω από 150 εκατομμύρια.  Σας ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Εμείς ευχαριστούμε. Καλωσορίζουμε στην Επιτροπή μας τον Αρχηγό ΓΕΕΘΑ, το Στρατηγό Δημήτριο Χούπη. Κύριε Αρχηγέ, έχω ήδη αναγγείλει τον Πρόεδρο της Ενώσεως Αποστράτων Αξιωματικών Ναυτικού. Θα πάρει τον λόγο και μετά εφόσον, επιθυμείτε θα τοποθετηθείτε εσείς. Τον λόγο έχει ο Ναύαρχος, κ. Γερούκης. 
ΘΕΟΔΩΡΟΣ ΓΕΡΟΥΚΗΣ (Πρόεδρος της Ένωσης Αποστράτων Αξιωματικών Ναυτικού): Καλημέρα σας. 
Ευχαριστώ πολύ, κύριε Πρόεδρε και θέλω εδώ με την ευκαιρία να επισημάνω ότι είναι η πρώτη φορά που καλούνται οι Ενώσεις των Αποστράτων. Εγώ, 5 χρόνια είμαι Πρόεδρος της Ενώσεως Αποστράτων και δεν έχω ξανακληθεί ποτέ στη Βουλή. Ελπίζω να συνεχιστεί. Είμαστε οι μόνοι οι οποίοι εκπροσωπούμε το σύνολο των Αποστράτων.
 Στο χρόνο που διατίθεται. Θα πω ότι το νομοσχέδιο «είναι σε καλό δρόμο» και είμαστε εδώ για να συμβάλουμε στο να γίνει καλύτερο.
 Στο άρθρο 7, παράγραφος 3, για τη στέγαση του Ελληνικού Κέντρου (ΕΛΚΑΚ), έχει γίνει μια διόρθωση, η οποία εμάς δεν μας καλύπτει και λέει «ή εποπτευομένου νομικού προσώπου κατόπιν απόφασης του αρμόδιου οργάνου διοίκησής του».
 Πρέπει να διαγραφεί το τελευταίο εδάφιο. Κύριε Υφυπουργέ, της παραγράφου 3, καθώς καταστρατηγεί και καταργεί την εκ του νόμου λειτουργία των διοικητικών συμβουλίων των Νομικών Προσώπων Δημοσίου Δικαίου που υπαγόμαστε στο Υπουργείο Εθνικής Αμύνης, όπως είναι τα Μετοχικά Ταμεία και όπως είναι οι Ενώσεις των Αποστράτων.
Αυτά και μόνον αυτά είναι αρμόδια για τη διαχείριση της περιουσίας τους, επ’ ωφελεία των εν ενεργεία και εν αποστρατεία μετόχων, όσον αφορά τα Μετοχικά Ταμεία και των μελών, όσον αφορά τις Ενώσεις των Αποστράτων.
 Η παραχώρηση αντίκειται ευθέως στις διατάξεις του άρθρου 38, το οποίο προβλέπει την εκμίσθωση κατόπιν διενέργειας δημοσίου πλειοδοτικού διαγωνισμού με συγκεκριμένους όρους και προϋποθέσεις, όπως παραδείγματος χάριν με τις τρέχουσες εμπορικές τιμές. 
Τα παραπάνω Νομικά Πρόσωπα Δημοσίου Δικαίου δεν ανήκουμε στη Γενική Κυβέρνηση, δεν συμμετέχουμε στον Κρατικό Προϋπολογισμό. Είμαστε αυτοχρηματοδοτούμενα. Τελούμε μεν υπό τον έλεγχο και την εποπτεία του Υπουργείου Εθνικής Αμύνης, δια μέσου του Γενικού Επιτελείου στο οποίο ανήκουμε. Η εποπτεία, όμως, αυτή εξαντλείται στον έλεγχο της νομιμότητας των ενεργειών και αποφάσεων των Διοικητικών Συμβουλίων. 
Η παραχώρηση συνιστά και βάναυση προσβολή της περιουσίας των εποπτευομένων Νομικών Προσώπων Δημοσίου Δικαίου, η οποία προστατεύεται από το άρθρο 18 του Συντάγματος. Κατόπιν των παραπάνω πρέπει να διαγραφεί το τελευταίο εδάφιο της παραγράφου 3. 
Πάμε τώρα στο θέμα των Ανώτατων Ιδρυμάτων. Δυστυχώς, το νομοσχέδιο το οποίο αφορά στην εκπαίδευση των στελεχών των Ενόπλων Δυνάμεων, στοχεύει μόνο στον εκσυγχρονισμό των τριών Ανωτάτων Στρατιωτικών Εκπαιδευτικών Ιδρυμάτων ΑΣΕΙ και δεν αναφέρει τίποτα για τη ΣΣΑΣ (Στρατιωτική Σχολή Αξιωματικών Σωμάτων), στην οποία εντάσσεται και η νέα Σχολή Κοινού Σώματος Πληροφορικής των Ενόπλων Δυνάμεων, ώστε να προκύπτει αβίαστα η νομική υπόσταση της ΣΣΑΣ ως ΑΣΕΙ. Το αυτό ισχύει και για τη ΣΑΝ, τη Σχολή Νοσηλευτικής.
Τέλος, δεν γίνεται πουθενά μνεία για τις στρατιωτικές σχολές των ΑΣΣΥ, οι ανώτερες στρατιωτικές σχολές υπαξιωματικών, οι οποίες είναι πλέον τριετούς φοίτησης, δηλαδή πληρούν προϋποθέσεις της αναγνώρισης του πτυχίου με τη διακήρυξη της Μπολόνια. Είναι ευκαιρία με το παρόν νομοσχέδιο να συμπληρωθούν τα υπάρχοντα κενά για αυτή την κατηγορία των στελεχών, καθώς οι σπουδαστές εδώ και πολλά χρόνια εισέρχονται με πανελλαδικές εξετάσεις και να μη θεωρούνται πλέον απλοί απόφοιτοι λυκείου. Έτσι υλοποιείται και η απάντηση που έδωσε ο κύριος Υφυπουργός ότι εξετάζεται η αναβάθμιση της ακαδημαϊκής εκπαιδεύσεως των ΑΣΣΥ με την ένταξή τους στην ανώτατη βαθμίδα εκπαίδευσης.
 Η Κυβέρνηση, με το άρθρο 161 του ν.4763/2020, θέσπισε επαγγελματικά δικαιώματα σε αποφοίτους ιδιωτικών σχολείων, κολεγίων δηλαδή, παρότι δεν έχουν εισέλθει στην τριτοβάθμια εκπαίδευση με πανελλήνιες εξετάσεις. Είναι, λοιπόν, επιβεβλημένο να προχωρήσει αυτή η κυβέρνηση σε περαιτέρω ουσιαστική και τυπική αναβάθμιση των σπουδών και των πτυχίων των αποφοίτων των ΑΣΕΙ και των ΑΣΣΥ και στην πιστοποίηση των σχολών όσον αφορά τα επαγγελματικά δικαιώματα των αποφοίτων, αλλά και των αποστράτων και να μην φτάνουμε πλέον στην αστεία κατάσταση μετά από 11 χρόνια να προσπαθούμε να αποδείξουμε ότι ένας απόστρατος αξιωματικός του Πολεμικού Ναυτικού μπορεί να επιβεί σε ένα εμπορικό πλοίο και να εκτελέσει καθήκοντα μούτσου ή λαδά, χωρίς προς Θεού να υποτιμώ τις ειδικότητες, καθώς τα δύο συναρμόδια Υπουργεία του Εμπορικής Ναυτιλίας και Νησιωτικής Πολιτικής και το ΥΕΘΑ, δεν έχουν εδώ και 11 χρόνια πράξει αυτό το οποίο έχουν διαταχθεί. Δηλαδή, να εκδώσουν προεδρικό διάταγμα με τις ελάχιστες υποχρεώσεις απαιτήσεις, για την εκπαίδευση, για την απόκτηση πιστοποιητικών ναυτικής ικανότητας για τους αξιωματικούς Π.Ν και Λ.Σ..
 Θέλω να σας ευχαριστήσω, ό τι θέλετε είμαστε εδώ πέρα και το κάνουμε πάντοτε με καλή διάθεση και πρόθεση να βελτιωθούν τα πράγματα. Σας ευχαριστώ και πάλι.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Τον λόγο έχει ο κ. Τζαβέλλας.
ΚΩΝΣΤΑΝΤΙΝΟΣ ΤΖΑΒΕΛΛΑΣ (Πρόεδρος της Ένωσης Αποστράτων Αξιωματικών Αεροπορίας): Κύριε Πρόεδρε, κύριοι βουλευτές, η Ένωση Αποστράτων Αξιωματικών Αεροπορίας θα ήθελε να ευχαριστήσει την Επιτροπή σας και το Υπουργείο, για τη δυνατότητα που μας δίνετε να εκφράσουμε τις απόψεις μας επάνω στο νομοσχέδιο. Ο κύριος Υπουργός με την ανάληψη των καθηκόντων του, χωρίς να το ζητήσουμε, μας κάλεσε και συζητήσαμε κάποια θέματα, που αφορούν τους απόστρατους. Η δεύτερη πρόσκληση έρχεται από εσάς και θεωρούμε ότι είναι ένα δείγμα σοβαρής αντιμετώπισης των αποστράτων. 
Η νομοθετική ρύθμιση, για τη διαμόρφωση ενός οικοσυστήματος έρευνας καινοτομίας και ανάπτυξης παρά το διαφαινόμενο θετικό αποτύπωμα, δεν λαμβάνει ή μάλλον παραβλέπει κάποιες διαρθρωτικές αδυναμίες της ελληνικής πραγματικότητας, αλλά και το καταστατικό πλαίσιο, που διέπει τα νομικά πρόσωπα των Ενόπλων Δυνάμεων σημαντικά εκ των οποίων είναι τα τρία μετοχικά ταμεία και οι τρεις ενώσεις αποστράτων. Η σύσταση μιας Α.Ε. με αντικείμενο και αρμοδιότητες, τα διαλαμβανόμενα στα άρθρα 4, 5 και 10 του σχεδίου νόμου, έχουν ασαφή έδρα, χρηματοδότηση, ποιοτική στελέχωση. Σημειώνουμε ότι στο παρελθόν με τον ίδιο τρόπο παρουσιάστηκε και το Κέντρο Έρευνας Εθνικής Άμυνας που δεν προχώρησε. Την ΕΛΚΑΚ Α.Ε. την εντάσσετε κάτω από την ΓΔΑΕΕ. Είναι σίγουρο ότι θα υπάρξει σύγκρουση αρμοδιοτήτων. Προβληματιστείτε και εντάξτε την ΕΛΚΑΚ Α.Ε. κάτω από τον Υπουργό και να είναι ανεξάρτητη. 
Μην ξεχνάτε ότι κύριος στόχος της, είναι να κατασκευάζει. Επομένως, θα πρέπει να υπάρξει σαφής αναφορά στο άρθρο β` του β` μέρους περί ένταξης των υφιστάμενων δομών του Υπουργείου Άμυνας στο υπό διαμόρφωση οικοσύστημα. Η προτεινόμενη χρηματοδότηση πόροι του άρθρου 6` είναι ένα γενικολόγο ευχολόγιο, που στοχεύει σε προϋπολογισμούς σε στενότητα. Φανταζόμαστε ότι ένα μερίδιο του 4% από τα Εξοπλιστικά, θα χαθεί από τα μετοχικά ταμεία. Αναφορικά με τη στέγασή του ΕΛΚΑΚ στο μέρος β` στο άρθρο 5 παράγραφος 3 τα σχόλια κατά τη διαβούλευση, ήταν πολλά.
 Χαιρόμαστε που προβήκατε σε αλλαγές. Θα μπορούσε όμως η παράγραφος κατά την άποψή μας να ενισχυθεί αναφέροντας με μίσθωμα στις τρέχουσες τιμές, που θα υποδεικνύονται από το σώμα Ορκωτών Εκτιμητών, προς όφελος του Μετοχικού Ταμείου Στρατού. Στη συγκεκριμένη περίπτωση, κύριοι το αναφέρουμε αυτό για να προλάβουμε μελλοντικό πιθανό λάθος σε κάποιο άλλο Μετοχικό Ταμείο. Διότι έτσι διαμορφώνεται ένα κακό προηγούμενο στη διαχείριση και στις παραγωγικές επενδύσεις των περιουσιών των μετοχικών ταμείων. Η περιουσία και οι πόροι των μετοχικών ταμείων, ανήκουν στους μετόχους εν ενεργεία και στους μερισματούχους εν αποστρατεία. Ως περιουσιακά στοιχεία των ταμείων, «νοούνται» οι λοιποί πόροι των μετοχικών ταμείων, που χρηματοδοτούν τις χορηγούμενων παροχές σε εμάς τους απόστρατους. Σύμφωνα με την κείμενη νομοθεσία του άρθρου 5 του ν. 4494 του 2017, η ακίνητη περιουσία των μετοχικών ταμείων χρηματοδοτεί τις χορηγούμενων παροχές, άρα τυχόν «αποστέρηση» δημιουργεί πρόβλημα στους απόστρατους.
 Ως, Πρόεδρος της Ένωσης Αποστράτων Αξιωματικών Αεροπορίας και έχοντας γνώση της λειτουργίας της Πολεμικής Αεροπορίας, θα ήθελα να αναφέρω ότι στο Γ` μέρος του νομοσχεδίου στα άρθρα 14-42 δεν υπάρχει καμία αναφορά ή πρόβλεψη για τον εκσυγχρονισμό του θεσμικού πλαισίου λειτουργίας ανωτέρων στρατιωτικών σχολών υπαξιωματικών ΑΣΥΥ αποκλείοντας έτσι μια σημαντική μερίδα δυναμικού από το οικοσύστημα καινοτομίας και ανάπτυξης. Σημειώνω ότι οι βαθμολογίες εισαγωγής τους στις παραπάνω σχολές, ξεπερνούν πολλές βαθμολογίες άλλων πανεπιστημιακών σχολών. Θεωρούμε ότι πρέπει να υπάρξει «ρητή» πρόβλεψη στο Γ` μέρος του νομοσχεδίου, περί παροχής δυνατότητας σε αποφοίτους των ΑΣΣΥ να συμμετέχουν σε προγράμματα μεταπτυχιακών και διδακτορικών σπουδών. Κύριοι Βουλευτές, η τελική εφαρμογή των προγραμμάτων της ΕΛΚΑΚ Α.Ε με αυτούς τους στρατιωτικούς, θα υλοποιηθεί. Σας ευχαριστώ.
 ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Ευχαριστούμε, πολύ τον κύριο Τζαβέλλα. Τον λόγο, έχει ο Διευθύνων Σύμβουλος της Ένωσης Αποστράτων Αξιωματικών Στρατού ο κύριος Χρήστος Χρηστίδης και να ετοιμάζεται ο Πρόεδρος του Διοικητικού Συμβουλίου του «Δημόκριτος» ο κύριος Νουνέσης.
ΧΡΗΣΤΟΣ ΧΡΗΣΤΙΔΗΣ (Διευθύνων Σύμβουλος της Ένωσης Αποστράτων Αξιωματικών Στρατού): Σας ευχαριστώ, κύριε Πρόεδρε. Σας ευχαριστούμε πολύ για την πρόσκληση, και επιτρέψτε μου να μεταφέρω τις ευχαριστίες του Προέδρου και των μελών του Διοικητικού Συμβουλίου της Ένωσης Αποστράτων Αξιωματικών Στρατού για την παρουσία μας εδώ, προκειμένου να παρουσιάσουμε τις θέσεις μας. Μπαίνω κατευθείαν στα θέματα του νομοσχεδίου, τα οποία μας απασχόλησαν. Ήδη έχουν αναφερθεί από τους προλλαλλήσαντες, αλλά θα πρέπει να επιλυθούν σήμερα, αλλιώς θα αποτελέσουν σε μελλοντικά «σημεία τριβής» μεταξύ των εμπλεκομένων νομικών προσώπων δημοσίου δικαίου, όπως τα Μετοχικά Ταμεία και η Ένωση Αποστράτων με το Υπουργείο Εθνικής Άμυνας. 
Κάλλιστα όμως μπορούν να επιλυθούν άμεσα και χωρίς κόστος. Προαναφέρθηκε στο Β` μέρος του νομοσχεδίου στο άρθρο 7 παράγραφος 3,  η δωρεάν παραχώρηση τμήματος του Μετοχικού Ταμείου Στρατού. Εστιάζω την προσοχή μου στο Μετοχικό Ταμείο Στρατού και «όχι» στα λοιπά νομικά πρόσωπα. Στις 12 Μαρτίου 2024 ο κύριος Υφυπουργός εξέδωσε εντολή προς το Μετοχικό Ταμείο Στρατού, ώστε να εκκενώσει τον ημιώροφο και το ισόγειο, προκειμένου να εγκατασταθεί εκεί το ΕΛΚΑΚ. Αυτή η διαταγή είναι από κάθε άποψη παράνομη, διότι στην ουσία εκτρέπει τη «συντέλεια» του αρμοδίου οργάνου του Διοικητικού Ταμείου, του Διοικητικού Συμβουλίου του Μετοχικού Ταμείου Στρατού, καθώς δεν του επιτρέπει να πάρει τις αποφάσεις μόνος του. Έρχεται λοιπόν το νομοσχέδιο και τροποποιεί και λέει «ναι» θα γίνει κατόπιν απόφασης του αρμόδιου οργάνου διοίκησης.
Το όργανο αυτό είναι «διοριζόμενο» και όχι «αιρετό», διότι αποτελείται κατά την πλειονότητα των μελών του, καθώς συμπεριλαμβανομένου και του Προέδρου που είναι Απόστρατος Αξιωματικός της επιλογής του εκάστοτε (ΥΕΘΑ).Αποτελείτε από πέντε μόνιμους αξιωματικούς και έναν υπάλληλο που διορίζονται από το Γενικό Επιτελείο Στρατού. Οπότε, η οποιαδήποτε βούληση του (ΥΕΘΑ) θα τύχει της ευνοϊκής απόφασης του Δ.Σ. του ιδίου, αφού δεν δύναται λόγω θέσεως και βαθμού να αποφασίζουν αντίθετα. Οι εκπρόσωποι των μερισματούχων στο επόμενο διοικητικό συμβούλιο, είναι μόνο δύο, έναντι των εννέα. Άρα, η πλειοψηφία είναι δεδομένη. Πλην όμως, θέλω να πω ότι όλα τα ακίνητα που ανήκουν στα Νομικά Πρόσωπα Δημοσίου Δικαίου «διέπονται», από το Προεδρικό Διάταγμα 7/15 του 1979 περί του τρόπου εκμίσθωσης.
 Πρέπει να γίνει δημόσιος πλειοδοτικός διαγωνισμός όπως προβλέπεται και ανάλογα με την προσφορά, να δοθεί  το οίκημα. Φαίνεται όμως ότι υπάρχουν και άλλες τέτοιες παρόμοιες εντολές, οι οποίες δεν έχουν έρθει εις τα χείρας μας στην Ένωση Αποστράτων παρότι μετέχουμε στο διοικητικό συμβούλιο, και οι οποίες αποδεικνύουν την πρόθεση του Υπουργείου πριν ακόμα συσταθεί η «υπόψιν εταιρεία ΕΛΚΑΚ» η οποία βαδίζει προς τη σωστή κατεύθυνση, ώστε να εκκενωθούν οι χώροι. Κατά ποια έννοια προκαταλαμβάνουν με την απόφαση του Διοικητικού Συμβουλίου του Μετοχικού Ταμείου Στρατού. Πρώτον, κατά ποια έννοια υπαγορεύομαι στο Διοικητικό Συμβούλιο του Μετοχικού Ταμείου Στρατού να το παραχωρήσει δωρεάν. Αυτά, αποτελούν «λυσιτέλεια της αυτοτέλειας» και εμείς εστιάζουμε στο γεγονός ότι πρέπει να διορθωθεί και  πρέπει να γίνεται με την απόφαση των Διοικητικών Συμβουλίων, εκτός των Μετοχικών Ταμείων Στρατού Ναυτικού, Αεροπορίας και των Ενώσεων Αποστράτων, διότι καταλαβαίνετε ότι με αυτό τον τρόπο ανοίγουμε τους «ασκούς του Αιόλου». Σκεφθείτε μία άλλη εταιρεία καινοτομίας για την ιατρική, να ήθελε δύο ορόφους στο ΝΙΜΙΤΣ ή το 401 ή να ήθελε δύο ορόφους το ATICA  για να κάνει την ανάλογη έρευνα και τεχνολογία. Δεν μπορούμε να καταργούμε τα διοικητικά συμβούλια και τις ήδη υπάρχουσες διατάξεις.
Η παράγραφος 3`θα έπρεπε να τροποποιηθεί και να λέγεται για τη στέγαση του (ΕΛΚΑΚ) και των ταμείων του, παραχωρείται χώρος ιδιοκτησίας του (ΥΠΕΘΑ) ή εποπτευόμενων υπό αυτού Νομικών Προσώπων Δημοσίου Δικαίου, εξαιρουμένων των Μετοχικών Ταμείων και των Ενώσεων Αποστράτων και κατόπιν αποφάσεως του αρμοδίου οργάνου διοίκησης. Συμπληρώνω ότι υπάρχει έγγραφο το οποίο έχω καταθέσει, και το έχω υποβάλει ηλεκτρονικά του διευθυντού του ΕΛΟΑΣ που είναι ο λογαριασμός ο οποίος πρόκειται να μετασταθμεύσει κάπου στην Αθήνα, στον οποίο να λέει ότι εγώ δεν προχωρώ σε καμία διαδικασία, εάν δεν λάβω εντολή από το αρμόδιο διοικητικό συμβούλιο.
 Στο δεύτερο θέμα, στο πέμπτο μέρος του νομοσχεδίου και συγκεκριμένα στο άρθρο 59, έχει εξαιρεθεί το ΝΙΜΙΤΣ από την καταβολή των οφειλών του ΕΟΠΠΥ, εντός ενός έτους από την ψήφιση του παρόντος. Ο ΕΟΠΠΥ έχει ανεξόφλητες οφειλές προς αυτόν ύψους 30 εκατομμυρίων ευρώ. Προτείνουμε στο άρθρο 59, να συμπεριληφθεί και το ΝΙΜΙΤΣ και μάλιστα λόγω της ιδιαιτερότητας έναντι των κρατικών νοσοκομείων να μην απομειωθεί κατά 10%. Εδώ θα πρέπει να προστεθεί στο άρθρο 59, 5ο μέρος η πρόταση. Για το ΝΙΜΙΤΣ οι οφειλές του ΕΟΠΠΥ  αφορούν στο χρονικό διάστημα από το έτος 2018. Γνωρίζουμε ότι μέχρι το 2018 έχουν αποπληρωθεί έως το 2022 που προβλέπεται στο παρόν νομοσχέδιο να αποπληρωθούν, σύμφωνα με την ισχύουσα διαδικασία εξόφλησης καταβάλλοντας από τον ΕΟΠΠΥ εντός ενός έτους από την έναρξη ισχύος του παρόντος. Άρα, λοιπόν τα 30 περίπου εκατομμύρια που οφείλονται, να δοθούν στον ΕΟΠΠΥ.
	Τελειώνοντας, θα ήθελα να σας πω ότι στο άρθρο 76 και στις καταργούμενες διατάξεις, αφού επαναφέρετε την κράτηση του 2% της ΕΛΟΑΣ, θα ήταν μια χρυσή ευκαιρία να καταργήσετε και την ΚΥΑ που αφορά στη δραματική μείωση του βοηθήματος επαγγελματικής αυτοτέλειας, που χορηγείται στα τέκνα των μερισματούχων του Μετοχικού Ταμείου Στρατού, όταν αυτά συμπληρώνουν το 25ο έτος της ηλικίας τους. Δεν υπάρχει δημοσιονομικό αποτύπωμα, διότι το πληρώνει το Μετοχικό Ταμείο Στρατού και δυστυχώς τα τέκνα, τα οποία συμπληρώνουν το 25ο έτος της ηλικίας τους, έχουν δραματική μείωση του βοηθήματος επαγγελματικής αυτοτέλειας. Στις καταργούμενες διατάξεις μπορεί να είναι και αυτό, για να αποφύγουμε τις δικαστικές διαμάχες, οι οποίες έπονται μέσα στο Μάιο, έχουν οριστεί για το Συμβούλιο της Επικρατείας, διότι προσφεύγει η Ένωση. Σας ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε και εμείς. Τον λόγο τώρα έχει ο Πρόεδρος του Διοικητικού Συμβουλίου του Εθνικού Κέντρου Έρευνας Φυσικών Επιστημών «Δημόκριτος», ο κύριος Γεώργιος Νουνέσης.  Έχετε το λόγο, κύριε Πρόεδρε.
ΓΕΩΡΓΙΟΣ ΝΟΥΝΕΣΗΣ (Πρόεδρος του Διοικητικού Συμβουλίου του Εθνικού Κέντρου Έρευνας Φυσικών Επιστημών «ΔΗΜΟΚΡΙΤΟΣ»): Καλημέρα σας, κύριε Πρόεδρε, ευχαριστώ πάρα πολύ και ευχαριστώ πολύ για την κατανόηση, για την πίεση του χρόνου. Είναι πολύ μεγάλη τιμή για μένα και για το «ΔΗΜΟΚΡΗΤΟ» να δίνει άποψη για το σημερινό νομοσχέδιο.
Από τη θέση μου ως Διευθυντής και Πρόεδρος του «ΔΗΜΟΚΡΗΤΟΥ» τα τελευταία 7 χρόνια, έχω αποκτήσει μια καλή, ουσιαστική γνώση του οικοσυστήματος καινοτομίας στη χώρα και πώς αυτό εξελίσσεται τα τελευταία χρόνια και μάλιστα εξελίσσεται με τρόπο δυναμικό και ουσιαστικό. Θέλω επίσης εδώ να επισημάνω ότι τον τελευταίο χρόνο από τη θέση μου ως Πρόεδρος της Συμβουλευτικής Επιτροπής του Γενικού Γραμματέα του ΝΑΤΟ για ρηξικέλευθες και αναδυόμενες τεχνολογίες -αυτό είναι το Emerging and Disruptive Technologies- έχω τη δυνατότητα να παρακολουθώ την ανάπτυξη της αντίστοιχης προσπάθειας, για οικοσύστημα καινοτομίας που κάνει το ΝΑΤΟ με το “DIANA”, το Defense Innovation Accelerators for the North Atlantic και αντίστοιχα το μεγάλο Επενδυτικό Ταμείο, για επενδύσεις με ρίσκο σε εταιρείες υψηλής τεχνολογίας, που παρουσιάζουν τεχνολογίες διττής χρήσης, δηλαδή για την άμυνα, αλλά και για πολιτικούς σκοπούς, με στόχο όχι μόνο την υπεροπλία, όχι μόνον την προστασία των χωρών-μελών της Συμμαχίας, αλλά και τη δημιουργία πλούτου και την θετική επίπτωση στις εθνικές οικονομίες των χωρών-μελών. 
Αυτό που παρατηρούμε διεθνώς είναι ένα τσουνάμι, το οποίο γιγαντώνεται ακριβώς σε αυτούς τους τομείς και βλέπουμε εντυπωσιακές εξελίξεις. Να σας πω ότι πριν από 15 χρόνια οι εταιρείες όπως η Starlink και η Palandir ξεκινούσαν ακριβώς ως μικρές νεοφυείς επιχειρήσεις, που χρηματοδοτούνταν από αντίστοιχο πρόγραμμα για την αμυντική καινοτομία στις Ηνωμένες Πολιτείες. Εδώ λοιπόν, θέλω να πω ότι το συγκεκριμένο νομοσχέδιο είναι εξαιρετικό, είναι ακριβώς στην σωστή κατεύθυνση και θα το στηρίξουμε στο «ΔΗΜΟΚΡΗΤΟ» με κάθε τρόπο που μπορούμε, είναι πολύ όμως σημαντικό να αποτυπώσουμε το εξής. Όταν μιλάμε για ένα οικοσύστημα καινοτομίας, πρέπει να καταλάβουμε ότι αυτό, το οποίο πρέπει να το χαρακτηρίσει περισσότερο από καθετί άλλο, είναι η εξωστρέφεια. 
Η εξωστρέφεια, έτσι όπως αυτή θα αποτυπωθεί από τις δυναμικές αλληλεπιδράσεις αυτού του οικοσυστήματος με αυτό που υπάρχει ήδη, με το οικοσύστημα των νεοφυών επιχειρήσεων, που υπάρχει ήδη στη χώρα και το οποίο πηγαίνει εξαιρετικά καλά. Είδαμε χτες στις ανακοινώσεις του EDF, του European Defense Fund για τα καινούργια έργα και πραγματικά η χώρα μας έχει εξαιρετικές επιδόσεις, πρέπει να συγχαρούμε και την ΓΔΑΕΕ τη Γενική Διεύθυνση Αμυντικών Εξοπλισμών και Επενδύσεων για τη σωστή προώθηση και δικτύωση σε αυτόν τον τομέα. Όμως, δεν πρέπει να εξελιχθεί το ΕΛΚΑΚ σε έναν οργανισμό, ο οποίος θα χρηματοδοτήσει απλά ερευνητικά έργα, με αρχή και τέλος. Το έχουμε δει αυτό, το έχουμε δει και στο ευρωπαϊκό επίπεδο και στο εθνικό επίπεδο. Η καινοτομία θέλει ένα βήμα παραπάνω, ένα βήμα που είναι δύσκολο και θέλει ουσιαστικά πολιτικές και κινήσεις που θα φέρουν, που θα μοχλεύσουν ιδιωτικές επενδύσεις, ακριβώς σε αυτά τα πεδία της έρευνας, τα οποία εξελίσσονται. 
Μιλάμε όλοι για το να πάμε από το εργαστήριο σε ένα καινοτόμο προϊόν, όμως αυτό το καινοτόμο προϊόν και η δυνατότητα να το φτιάξουμε και να μπορέσει ο Στρατός ο ελληνικός, οι Ελληνικές Ένοπλες Δυνάμεις να το χρησιμοποιήσουν, η διαδικασία δεν είναι καθόλου εύκολη, είναι περίπλοκη και εμπλέκει -το ξαναλέω- εξαιρετικές διαδικασίες μεταφοράς τεχνολογίας και μόχλευσης ιδιωτικών επενδύσεων σε αυτή την κατεύθυνση.  Άρα, θέματα διανοητικής ιδιοκτησίας, θέματα γραφειοκρατίας, θέματα ευκολίας υπογραφής συμβάσεων με νεοφυείς επιχειρήσεις, είναι καθοριστικά για να μπορέσουμε να έχουμε επιτυχία σε αυτό το νομοσχέδιο, που είναι τόσο φιλόδοξο, τόσο ουσιαστικό και πιστεύω και καινοτόμο. 
Η σύλληψη και η ιδέα της ίδρυσης του ΕΛΚΑΚ θεωρώ ότι θα χρησιμοποιηθεί και σαν πρότυπο και για άλλες προσπάθειες από την Ελληνική Πολιτεία και σε θέματα ψηφιακής καινοτομίας και σε θέματα ημιαγωγών. Προσβλέπουμε ακριβώς σε τέτοιου είδους θεσμικές οντότητες, οι οποίες πρέπει να έχουν ευελιξία να έχουν άνεση να διευθύνουν την ορχήστρα και η ορχήστρα είναι τα ελληνικά πανεπιστήμια, είναι τα ελληνικά ερευνητικά κέντρα, είναι οι στρατιωτικές σχολές, είναι τα ερευνητικά κέντρα των Ενόπλων Δυνάμεων, είναι τα venture capitals, είναι τα επενδυτικά κεφάλαια με ρίσκο, τα ελληνικά και τα διεθνή, τα οποία πρέπει να τα προσελκύσουμε για να δώσουμε την ευκαιρία στις νεοφυείς επιχειρήσεις που θα έχουν αυτή τη μοναδικότητα αυτό το εξαιρετικό στις ρηξικέλευθες τεχνολογίες, να μπορέσουν να το κάνουν scale up, ούτως ώστε και οι Ελληνικές Ένοπλες Δυνάμεις να βγουν πολύ κερδισμένες από αυτήν την κατεύθυνση. 
Ο «ΔΗΜΟΚΡΗΤΟΣ» συνεργάζεται ήδη με τις Στρατιωτικές Σχολές με εξαιρετικά αποτελέσματα και έργα που χρηματοδοτούνται από το ΕΛΙΔΕΚ, από το HORIZON. Όμως, εδώ πρέπει να καταγράψουμε, επίσης, και μια ευρωπαϊκή στροφή που η χώρα μας πρέπει να την αξιοποιήσει. Η Ευρωπαϊκή Τράπεζα Επενδύσεων, πλέον, επενδύει σε τεχνολογίες διττής χρήσης. Αυτό είναι πάρα πολύ ουσιαστικό και σημαντικό. Πρέπει να το διαφυλάξουμε σε αυτό το νομοσχέδιο, για να μπορέσουμε να έχουμε δυνατότητα πρόσβασης σε τέτοιου είδους κεφάλαια, ευρωπαϊκά κεφάλαια και, βεβαίως, ακόμη και το ΕΣΠΑ - θα μπορούσα να πω - πρέπει κι αυτό να δει σε σχέση και με τις εξελίξεις τις ευρωπαϊκές κατά πόσο θα μπορέσει να χρησιμοποιήσει διττής χρήσης ορολογία, για να μπορέσει να χρηματοδοτήσει έργα. Άρα, λοιπόν, το ΕΛΚΑΚ θα μπορούσε να εξελιχθεί και σαν ένας ενδιάμεσος φορέας υλοποίησης έργων ΕΣΠΑ. Το βλέπω ακόμα και σε αυτό. 
Δε θα μακρηγορήσω άλλο. Σας ευχαριστώ πολύ. Είναι πολύ φιλόδοξο το νομοσχέδιο. Είναι πολύ σημαντικό, το υποστηρίζουμε πλήρως, αλλά - το ξαναλέω - για να έχουμε πραγματικό αποτέλεσμα και το πραγματικό αποτέλεσμα είναι δημιουργία πλούτου, εν τέλει, και δημιουργία υπεροπλίας.  Σας ευχαριστώ πάρα πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):  Ευχαριστούμε πάρα πολύ τον κ. Πρόεδρο. 
Το λόγο τώρα θα πάρει ο Πρόεδρος του Διοικητικού Συμβουλίου του Συνδέσμου Ελλήνων Κατασκευαστών Αμυντικού Υλικού, ο κ. Αναστάσιος Ροζολής και μετά να ετοιμάζεται ο κ. Βασίλειος Υφαντής, ο Πρόεδρος του Επιστημονικού Συλλόγου Μηχανικών Αεροπορίας. Κύριε Ροζολή, έχετε το λόγο για 5 λεπτά.
ΑΝΑΣΤΑΣΙΟΣ ΡΟΖΟΛΗΣ (Πρόεδρος του Δ.Σ. του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ)): Κύριε Πρόεδρε, κ. Υφυπουργέ, κ. Αρχηγέ, κυρίες και κύριοι βουλευτές, το σχέδιο νόμου και ειδικά η ίδρυση του ΕΛΚΑΚ είναι, σίγουρα, μια κίνηση προς τη σωστή κατεύθυνση, με στόχο να ωθήσει την καινοτομία στο χώρο της Άμυνας και όχι μόνο. Ο ΣΕΚΠΥ χαιρετίζει επί της αρχής την πρωτοβουλία για το ΕΛΚΑΚ, η οποία έρχεται να καλύψει κενά και δυσλειτουργίες ετών, τουλάχιστον, στον Τομέα Κεντρικής Κατεύθυνσης Σχεδίασης και Υλοποίησης Ολοκληρωμένων Λύσεων προς κάλυψη των αναγκών των Ενόπλων Δυνάμεων με εθνικά προγράμματα, καθότι σε ευρωπαϊκό επίπεδο έχουμε ήδη επιτυχημένες πρωτοβουλίες, έργα και αποτελέσματα. Ωστόσο, εκ μέρους της Εγχώριας Αμυντικής Βιομηχανίας υφίστανται ορισμένες ανησυχίες και επιφυλάξεις, όπως θα σας αναπτύξω παρακάτω. 
Καταρχήν, μέχρι σήμερα δεν υπήρξε καμία διαβούλευση με κανένα θεσμικό φορέα της Αμυντικής Βιομηχανίας. Παρόλο που στην Εγχώρια Αμυντική Βιομηχανική Στρατηγική έχουμε δημιουργήσει το ΣΑΕΔ - το Συμβούλιο Άμυνας Έρευνας Τεχνολογίας Βιομηχανίας - δεν έχει συγκληθεί εδώ και 1-1,5 χρόνο. Έτσι, δεν είχαμε καμία δυνατότητα να διαβουλευτούμε για το νομοσχέδιο και, συγχρόνως, το ότι βγήκε στις 11:55` Παραμονή Πρωτομαγιάς και είχαμε μόνο 2-3 μέρες εργάσιμες, δεν έδωσε την ευκαιρία σχεδόν να υπάρξει καμία διάδραση με τις εταιρείες. Ζητήσαμε μια παράταση, δεν την πήραμε. Ελπίζουμε να υπάρξει κάποιου είδους επικοινωνία και διαβούλευση αργότερα. 
Θα ήθελα να πω ότι η σύσταση του ΕΛΚΑΚ ως Ανώνυμη Εταιρεία βάσει των κανόνων της ιδιωτικής οικονομίας που εποπτεύεται από το Υπουργείο Εθνικής Άμυνας, αλλά δεν ανήκει στο Υπουργείο, καθώς και να έχει το ίδιο θυγατρικές εταιρείες σε συνδυασμό με το σκοπό του, μπορούν να οδηγήσουν σε φαινόμενα αθέμιτου ανταγωνισμού και σύγκρουσης συμφερόντων. 
Ιδιαίτερη ανησυχία γεννάται με την ευθύνη διαχείρισης προγραμμάτων και την ταυτόχρονη δυνατότητα συμμετοχής στην υλοποίηση προγραμμάτων άμεσα ή μέσω θυγατρικών. Μια τακτική η οποία έχει σίγουρα «conflict of interest». Δε μπορείς και να αξιολογείς και να μελετάς και να αναπτύσσεις. 
Έχουμε, επίσης, μια παρατήρηση σχετικά με την τιμολόγηση των υπηρεσιών - αυτό το 2,5% - το οποίο δεν είναι επιλέξιμο από τα ευρωπαϊκά προγράμματα. Άρα, οι εταιρείες οι οποίες θα πάρουν αυτά τα χρήματα από τη συμμετοχή των ευρωπαϊκών προγραμμάτων δε θα μπορέσουν να τα παίρνουν από την Ευρωπαϊκή Ένωση. Πιστεύουμε ότι αυτό πρέπει να αφαιρεθεί. 
Για τη διανοητική ιδιοκτησία επειδή κάναμε αρκετές παρατηρήσεις, είδαμε ότι έγιναν αποδεκτές κι έγιναν βελτιώσεις, γιατί δεν ήταν δυνατόν να αναπτύσσεις  ένα προϊόν ερευνητικό και αυτή το IP να μπορεί να το δώσει σε κάποιον άλλον. 
Θα θέλαμε και στη σύνθεση του Διοικητικού Συμβουλίου - αν έχουμε κατανοήσει ορθά το σχετικό χωρίο - να υπάρξει κάποια πρόβλεψη περί του τι «να υπάρχει ή να μην υπάρχει σχέση προσωπική-επαγγελματική μεταξύ των μελών του Διοικητικού Συμβουλίου και ατόμων που συμμετέχουν σε πιθανούς αναδόχους», για να μην έχουμε αργότερα θέματα διαφάνειας. 
Το ίδιο είναι και για το σύνολο των δραστηριοτήτων. Δεν υπάρχει πρόβλεψη αποφυγής διπλής συμμετοχής προσώπων που είναι ταυτόχρονα μέλη, αφενός ΑΣΕΙ, Ερευνητικών Κέντρων, Πανεπιστημίων και αφετέρου εταίροι, απευθείας, με εκπρόσωπο ή συγγενή εταιρειών.
	Τώρα θα ήθελα να πάω στο σοβαρότερο κομμάτι. Εγώ εκπροσωπώ την Αμυντική Βιομηχανία. Η ανάπτυξη προϊόντων ή υπηρεσιών στον τομέα της άμυνας και της ασφάλειας, δεν αφορά νεοφυείς και καινοτόμες επιχειρήσεις, αλλά αμυντικές βιομηχανίες. Το έργο ενός φορέα καινοτομίας παγκοσμίως φτάνει μέχρι τη φάση TRL4. Δηλαδή, πιστοποίηση της τεχνολογίας στο εργαστήριο. Από κει και πέρα, δηλαδή από το TRL5 μέχρι το TRL9 που σημαίνει να βγούμε στην αγορά με προϊόν, το αναλαμβάνει η Αμυντική Βιομηχανία. Εδώ θα ήθελα να σας πω ότι έχουμε το λεγόμενο Greek paradox. Είμαστε από τις πρώτες χώρες στα ερευνητικά προγράμματα και τελευταίοι στα προϊόντα. Θα ακούσετε συνεχώς επιτυχίες και δίνουμε συγχαρητήρια και στη ΓΔΑΕΕ και στις ελληνικές εταιρείες. Βγαίνουμε πρώτοι ή δεύτεροι στο EBF, αλλά δεν υπάρχει προϊόν. 
Εδώ, λοιπόν, θα ήθελα να πω το εξής κι αν μου επιτρέπετε να χρησιμοποιήσω την έκφραση «ο ελέφαντας» στον χώρο είναι τα χρήματα. Αυτή τη στιγμή η μόνιμη θέση του Συνδέσμου και αυτό που συμβαίνει σε όλες τις χώρες του κόσμου είναι, ότι σε όλα τα εξοπλιστικά υπάρχει απαίτηση. Προσέξτε, όχι offset. Το 30% βιομηχανικών επιστροφών, το οποίο το δίνουν όλες οι χώρες. Μάλιστα ενώ στην Ελλάδα υπήρξε και κάποια κριτική ότι είναι υπερβολικό, θέλω να σας πω ότι στην τελευταία διαγωνιστική διαδικασία κορβέτων και οι Ιταλοί και οι Γάλλοι προσέφεραν άνω του 30%. Εμείς δεν ζητάμε τίποτα. Θα σας δώσω ένα παράδειγμα. Δεν θα πω για τα 15 δις που έχουν δοθεί μέχρι τώρα. Από τα προγράμματα που είχε ανακοινώσει ο Υπουργός, τα Black Hoc, τα MLRS και τα F35, θα ξεπεράσουμε τα 6 δις και κάποια άλλα που ο Αρχηγός ξέρει καλύτερα και από εμένα. Το 30%, κύριοι, είναι 1,8 δις δουλειά στην Ελλάδα. Το κάνουν όλοι. Οι Ινδοί είναι στο 40%. Οι Τούρκοι έχουν ξεπεράσει το 50%. Εμείς για κάποιο λόγο, που δεν το καταλαβαίνω, αρνούμαστε να συζητήσουμε στην ουσία. Η καινοτομία είναι το κερασάκι πάνω σε μια τούρτα που λέγεται Αμυντική Βιομηχανία. Αν δεν έχεις Αμυντική Βιομηχανία, η καινοτομία θα είναι για την καινοτομία. Σας ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Ροζολή.  Το λόγο τώρα έχει ο κ. Βασίλειος Υφαντής.
ΒΑΣΙΛΕΙΟΣ ΥΦΑΝΤΗΣ (Πρόεδρος του Επιστημονικού Συλλόγου Μηχανικών Αεροπορίας (ΕΣΜΑ): Ευχαριστώ κύριε Πρόεδρε. Ως Πρόεδρος του Επιστημονικού Συλλόγου Μηχανικών Αεροπορίας, θέλω να σας ευχαριστήσω για την ευκαιρία και το βήμα που μας δώσατε. Ο Επιστημονικός Σύλλογος Μηχανικών Αεροπορίας εν συντομία γνωστός ως ΕΣΜΑ,  είναι ένας Σύλλογος που ιδρύθηκε το 1981. Έχει μέλη του τους εν αποστρατεία και τους εν ενεργεία Αξιωματικούς αποφοίτους της κατεύθυνσης Μηχανικών του Τμήματος Αεροπορικών Επιστημών της Σχολής Ικάρων, τέως Τμήμα Μηχανικών, γνωστό στο ευρύτερο κοινό ως ΣΜΑ. Από το 2008 είμαι απόστρατος Ταξίαρχος Μηχανικός Αεροσκαφών, σύμφωνα με τον τίτλο του πτυχίου που πήρα και για όσα χρόνια υπηρέτησε στην Πολεμική Αεροπορία. Ωστόσο, από το 2008 και μετά στην πραγματικότητα έπαψα να έχω την ιδιότητα του Μηχανικού. Μου τον στέρησε η Πολιτεία. Δηλαδή, για όσα χρόνια ήμουν μέλος της Πολεμικής Αεροπορίας, ήμουν Μηχανικός και με την αποστρατεία μου έχασα αυτή την ιδιότητα. Βέβαια, εκ των υστέρων σκεπτόμενος διερωτώμαι, μήπως και εντός της Πολεμικής Αεροπορίας δεν ήμουν Μηχανικός με την έννοια της αναγκαίας πιστοποίησης και κατοχής άδειας επαγγέλματος, ως πρέπει για τα ρυθμιζόμενα επαγγέλματα;
 Μελετώντας στο σύνολό τους το σχέδιο νόμου και κυρίως τα μέρη Γ΄ και Δ΄ που εμπίπτουν στα ενδιαφέροντά του ΕΣΜΑ, είναι εμφανής θετική κατεύθυνση και προσπάθεια εξορθολογισμού και εκσυγχρονισμού των ΑΣΕΙ, ώστε να αποτελέσουν μέρος μιας ευρύτερης τεχνολογικής μεταρρύθμισης, η οποία θα αποτελέσει το εφαλτήριο για την ανάπτυξη της αμυντικής καινοτομίας και της συναφούς τεχνολογίας. Οι αυριανοί αξιωματικοί είναι και θα πρέπει να είναι μέρος αυτής της νέας τεχνολογικής κοσμογονίας που συντελείται στις μέρες μας. Τεχνητή νοημοσύνη, νέες τεχνολογίες υλικών, ρομπότ, έξυπνα όπλα, συστήματα ευέλικτης υποστήριξης πολεμικών επιχειρήσεων και ουκ έστιν τέλος. 
	Ωστόσο, και περιοριζόμενος στην ομάδα των μηχανικών της Πολεμικής Αεροπορίας, αυτούς εξάλλου εκπροσωπώ, θα επανέλθω στο θέμα των επαγγελματικών δικαιωμάτων των μηχανικών της. 
Όπως γνωρίζετε και προείπα, το επάγγελμα του μηχανικού σε εθνικό και ευρωπαϊκό επίπεδο είναι ρυθμιζόμενο επάγγελμα, ανεξάρτητα από τον εργασιακό χώρο ή όποια άλλη ιδιότητα μπορεί να έχει ένα συγκεκριμένο φυσικό πρόσωπο που έχει σπουδάσει στο αντικείμενο του μηχανικού εν γένει. Έτσι, ανεξάρτητα από τον φορέα απασχόλησής του, ο μηχανικός θα πρέπει να έχει από τη στιγμή που αποφοιτά από τη σχολή του και διά βίου όλα εκείνα τα επαγγελματικά δικαιώματα, που απορρέουν από τα επαγγελματικά προσόντα που του προσέδωσαν οι σπουδές του.
Για να εξασκήσει αυτά τα δικαιώματα θα πρέπει να πιστοποιείται από κάποιο θεσμικό έγκριτο φορέα, όπως παραδείγματος χάριν το ΤΕΕ πιστοποιεί και δίνει άδεια άσκησης επαγγέλματος στους μηχανικούς αποφοίτους πολυτεχνικών σχολών, ο Ιατρικός Σύλλογος για τους γιατρούς, ο Δικηγορικός Σύλλογος για τους δικηγόρους κλπ. 
Τι συμβαίνει όμως σήμερα με τους μηχανικούς της Πολεμικής Αεροπορίας; Εντός της Π/Α εργάζονται ως μηχανικοί στην πλέον απαιτητική τεχνολογία, χωρίς να τους έχουν αποδοθεί τα απαγορεύονται από το δίπλωμά τους επαγγελματικά δικαιώματα, με συνέπεια οι όποιες πιστοποιήσεις να τελούν υπό συζήτηση. Όταν δε αποστρατευτούν, όπως προανέφερα, η πολιτεία τους στερεί έστω και αυτή την υπό συζήτηση ιδιότητα του μηχανικού. 
Το αποτέλεσμα αυτής της επιεικώς παράδοξης κατάστασης είναι να μην μπορεί κάποιος απόφοιτος του Τμήματος Μηχανικών να εργαστεί στην ΕΑΒ, τονίζω ως μηχανικός όχι ως διοικητικό στέλεχος, στο ίδιο αντικείμενο και τύπο αεροσκάφους που εργαζόταν εντός της Πολεμικής Αεροπορίας. Ένας μηχανικός υποδομών να μη μπορεί να γράψει μία άδεια για την ανέγερση ενός σπιτιού, ενώ ήταν επιβλέπων στην κατασκευή ενός αεροδιαδρόμου. 
Κατά καιρούς, ακούγεται μία επιχειρηματολογία η οποία λέει ότι η Σχολή Μηχανικών της Πολεμικής Αεροπορίας είναι τετραετής, ενώ θα έπρεπε να είναι πενταετής. Αποκρύπτεται όμως ή αν θέλετε παραβλέπεται το γεγονός ότι η πυκνότητα και οι ώρες των μαθημάτων είναι ίσες ή και περισσότερες από αυτές των πολυτεχνικών σχολών. Μια απλή σύγκριση, θα μπορούσε να αποδείξει του λόγου το αληθές. 
Έχοντας υπόψιν όσα προανέφερα και προκειμένου εν τοις πράγμασι ο εκσυγχρονισμός των ΑΣΕΙ να στερήσει σε βάθος χρόνου την αμυντική καινοτομία και την τεχνολογική πρόοδο της χώρας ο ΕΣΜΑ προτείνει: 
Να γίνει ένας λεπτομερής καθορισμός των ισοτιμιών των πτυχίων των ΑΣΕΙ με τα ΑΕΙ με τροποποίηση του άρθρου 1 παράγραφος 1 του ν. 3187/2003 ως ακολούθως: 
Τα Ανώτατα Στρατιωτικά Εκπαιδευτικά Ιδρύματα είναι ισότιμα με τα ιδρύματα του πανεπιστημιακού τομέα της Ανώτατης Εκπαίδευσης, όπως αυτή ορίζεται κάθε φορά από την κείμενη νομοθεσία, παρέχοντας ισότιμη εκπαίδευση και χορηγώντας ισότιμα πτυχία.
Η ισοτιμία των πτυχίων τμημάτων ή κατά θέσεων των ΕΣΕΙ με αντίστοιχα των ΑΕΙ καθορίζεται με ΚΥΑ των Υπουργείων Άμυνας και Παιδείας Θρησκευμάτων και Αθλητισμού.
Τροποποίηση των άρθρων 71 και 72 του ν. 4957/2022 με συμπερίληψη στον ΑΣΕΙ προκειμένου να καταστούν δυνατά διεπιστημονικά προγράμματα σπουδών πρώτου κύκλου σπουδών, μεταξύ των ΑΕΙ και των ΑΣΕΙ. 
Διάταξη για έκδοση Π/Δ από το ΥΠΕΘΑ και τα συναρμόδια υπουργεία, με το οποίο θα καθορίζονται τα επαγγελματικά δικαιώματα των διπλωματούχων μηχανικών της Σχολής Ικάρων με τους εντός και εκτός Π/Α κατά αντιστοιχία με το Π/Δ 99/2018 ή εναλλακτικά η ένταξή τους στις διατάξεις του εν λόγω Προεδρικού Διατάγματος. 
Όσον αφορά το μέρος Δ΄ του σχεδίου νόμου με θέμα, «Ίδρυση τμήματος πληροφορικής στην Σ.Α.Σ. και σύσταση Κοινού Σώματος Πληροφορικής», είμαστε θετικοί στην ίδρυση του Τμήματος Πληροφορικής στη Σ.Α.Σ., αλλά διαφωνούμε με τη σύσταση Κοινού Σώματος Πληροφορικής. 
Κλείνοντας και όπως διαμορφώνεται σήμερα το περί την άμυνα περιβάλλον της χώρας μας, τόσο στο δόγμα όσο και η καινοτομία έχουν - και πολύ ορθώς - διακλαδικό πρόσημο. Σε αυτό το περιβάλλον, λόγω της αναχρονιστικής διάταξης περί αρχαιότητας (άρθρο 36 του ν. 3883/2010), οι αξιωματικοί μηχανικοί της Πολεμικής Αεροπορίας είναι καταδικασμένοι να μην λάβουν καμία θέση προϊσταμένου τμήματος διεύθυνσης ή και οτιδήποτε άλλο, αφού με το ισχύον θεσμικό πλαίσιο καθίστανται νεότεροι, ανεξάρτητα από την ημερομηνία κτήσης βαθμού, από οποιοδήποτε αντίστοιχο αξιωματικό του Στρατού Ξηράς ή του Πολεμικού Ναυτικού. 
 Ήδη αυτό το γεγονός δημιουργεί πρόβλημα αφού η επιλογή ενός παραδείγματος χάριν αξιωματικού της πολεμικής αεροπορίας σε θέση επισύρει την προσεκτική επιλογή αρχικά των υφισταμένων του οι οποίοι πρέπει να είναι κατώτεροι σε βαθμό και όχι νεότεροι γιατί  όπως προ είπα οι ομοιόβαθμοι  μηχανικοί του Στρατού Ξηράς και του Πολεμικού Ναυτικού είναι εκ του θεσμικού πλαισίου αρχαιότεροι . 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Έγινε κατανοητό αυτό που είπατε νομίζω ότι το κατανόησαν όλοι είναι ένα γνωστό θέμα . Είμαι βέβαιος ότι η πολιτική ηγεσία που είναι παρούσα εδώ θα το λάβει υπόψη της.  Το λόγο τώρα έχει η κυρία Μπουκουβάλα. 
ΕΡΥΣΣΩ  ΜΠΟΥΚΟΥΒΑΛΑ (Μέλος του Συλλόγου Ειδικού Εργαστηριακού και Διδακτικού Προσωπικού Ανωτάτων Στρατιωτικών Εκπαιδευτικών Ιδρυμάτων του Υπουργείου (ΣΕΕΔΙΠ/ΑΣΕΙ)): Ευχαριστώ πολύ, ξεκάθαρα το νομοσχέδιο είναι προς τη σωστή κατεύθυνση εκσυγχρονισμού του θεσμικού πλαισίου  των ΑΣΕΙ. Ως σύλλογος, ευχαριστούμε που λάβατε υπόψιν ένα μέρος των σχολίων που αναρτήθηκαν στη διαβούλευση. Περάσαμε επιτέλους την αλλαγή της ονομασίας μας της κατηγορίας δηλαδή, των ΣΕΕΔΙΠ των ΑΣΕΙ σε ΕΠ και ΔΙΠ και την εναρμόνισή  μας με τις αντίστοιχες κατηγορίες προσωπικού των ΑΕΙ έστω και μετά από δέκα χρόνια. Παρακαλούμε, όμως να μελετήσετε τη δυνατότητα συμπλήρωσης του άρθρου 29, με τις παρακάτω τρεις μικρές προσθήκες.
 Άρθρο 29, παράγραφος 4. Εδώ λογικά εκ παραδρομής δεν αναφέρονται οι ΕΕΔΙΠ στη δυνατότητα εκπαιδευτικής άδειας να διεκδικήσουν δηλαδή, εκπαιδευτική άδεια, αλλά  ούτως η άλλως δεν έχουν αυτή τη δυνατότητα μέσω του δημοσιοϋπαλληλικού κώδικα, αλλά καλό θα ήταν να μπει και σ αυτή την παράγραφο τα μέλη ΕΠ και ΕΕΔΙΠ γιατί  μάλλον εκ παραδρομής δεν έχει γραφτεί.
Στο  άρθρο 29, παράγραφος 8 ε. Η παράγραφος αυτή γράφει ότι τα μέλη ΕΠ και ΕΕΔΙΠ  υποχρεούνται να ασκούν εν γένει τα διοικητικά καθήκοντα. Είναι λίγο νεφελώδες αυτό και παρακαλούμε πολύ αν γίνεται να συμπληρωθεί με την αντίστοιχη παράγραφο που υπάρχει στο νόμο 4957 /22 των ΑΕΙ . Γράφει λοιπόν, να ασκούν εν γένει διοικητικά καθήκοντα που καθορίζονται από τον οργανισμό των ΑΣΕΙ  δηλαδή, να μπει  μια μικρή προσθήκη εκεί πέρα για να μην υπάρχουν παρεξηγήσεις.
 Τέλος, θα θέλαμε μία παράγραφο ακόμα να συμπληρωθεί στο τέλος του άρθρου 29  που  θα αφορά τη δυνατότητα των μελών ΕΠ και  ΔΙΠ να ασκούν επιχειρηματική δραστηριότητα ατομικώς ή  μέσω εταιρείας όπως ακριβώς υπάρχει αντίστοιχη παράγραφος, η  3 β του 163 άρθρου, η 3 γ του άρθρου 164 στο νόμο 4957 /22 των ΑΕΙ . Ο αντίλογος ότι και εμείς δεν μπορούμε να εργαστούμε έξω δεν θα ήθελα τώρα  να το αναλύσω περαιτέρω, αλλά ας ξέρουν όλοι ότι εμείς εξαντλούμαστε στις τέσσερις βαθμίδες. Πολλοί εξ ημών δηλαδή, έχουμε ήδη φτάσει στη βαθμίδα α δεν έχουμε καμία δυνατότητα εξέλιξης ούτε μισθολογικής ούτε άλλης οπότε καλό θα ήταν τουλάχιστον αυτό όπως υπάρχει και στα ΑΕΙ να μπορούμε να το συμπληρώσουμε για να μπορούμε κι εμείς να έχουμε την ανάλογη δυνατότητα. Θα ήθελα να εκφράσω τις ευχαριστίες μου που εκλήθη εδώ ως εκπρόσωπος του συλλόγου και δεν θέλω άλλο να μακρηγορήσω, έχω τελειώσει με αυτές τις τρεις παρατηρήσεις. Ευχαριστώ πολύ.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Παρασκευαΐδης Παναγιώτης,   Δελής Ιωάννης, Μεταξάς Κωνσταντίνος Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Δημητριάδης Πέτρος, Ζερβέας και Αλέξανδρος, Καζαμίας.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):  Ευχαριστούμε πολύ και για την οικονομία του χρόνου. Τώρα το αν θα κλείσει από τους φορείς ο αρχηγός ΓΕΕΘΑ ο στρατηγός κ. Δημήτριος Χούπης. 
ΔΗΜΗΤΡΙΟΣ ΧΟΥΠΗΣ (Στρατηγός,  Αρχηγός Γενικού Επιτελείου Εθνικής Άμυνας Α/ΓΕΕΘΑ): Κύριε Πρόεδρε, θα ξεκινήσω με κάποιες παρατηρήσεις, τις οποίες δεν παρακολούθησα γιατί  ήμουν σε κέντρο επιχειρήσεων για κάποιο έκτακτο λόγο παρακολούθησης μιας δραστηριότητας. Γι’ αυτό δεν παρακολούθησα από την αρχή τον σχολιασμό, αλλά  θα προσπαθήσω να κάνω κάποια σχόλια και παρατηρήσεις σε σχέση με  το υπό ψήφιση νομοσχέδιο. Σε ό τι αφορά το ΕΛΚΑΚ  και τη δραστηριότητα της καινοτομίας εμείς ως Ένοπλες Δυνάμεις, σχεδιάζουμε και έχουμε την επιχειρησιακή απαίτηση, η οποία επιχειρησιακή απαίτηση είναι και ο κομβικός παράγων ο οποίος δημιουργεί το αίτημα για να ξεκινήσει οποιοδήποτε θέμα σε θέματα εξοπλισμού, ή σε θέμα υλοποίησης αυτής της επιχειρησιακής απαίτησης.

	Καταλαβαίνετε ότι η επιχειρησιακή απαίτηση είναι κομβικό σημείο να είναι αυτή που δημιουργεί την εξοπλιστική δυνατότητα και η οποία εξοπλιστική δυνατότητα, πολλές φορές, γίνεται με πάρα πολύ παράδοξο και άσχημο τρόπο. Και το λέω αυτό γιατί, συνήθως, μέχρι τούδε, σε πολλές περιπτώσεις είχαμε τον εξοπλισμό ο οποίος εξοπλισμός έφερνε μέσα στις Ένοπλες Δυνάμεις μία δυνατότητα, παράδειγμα 50 πυροβόλα, και με βάση αυτό που ερχόταν, το εξοπλιστικό πρόγραμμα, δημιουργούσε μονάδες. Αυτό είναι παράδοξο.
Εμείς στη Δομή Δυνάμεων και στο σχεδιασμό όλο που κάνουμε έχουμε ακριβώς την αντίθετη προσέγγιση, που είναι και η λογική σε όλα τα εξοπλιστικά προγράμματα. Η επιχειρησιακή απαίτηση βγάζει εξοπλισμό και ο εξοπλισμός δημιουργεί μονάδες, δημιουργεί Δομή Δυνάμεων για να μπορεί να τις επανδρώσουμε, αλλιώς φτιάχνουμε μονάδες και μετά από εκεί και πέρα, δεν έχουμε τη δυνατότητα να τις επανδρώσουμε. Άρα, λοιπόν, θέτω αυτό, ουσιαστικά, για να θέσω πόσο κομβικής σημασίας είναι η επιχειρησιακή απαίτηση, για τη δημιουργία Ενόπλων Δυνάμεων οι οποίες καλούνται με αυτές τις δυνατότητες να καλύψουν τα επιχειρησιακά δρώμενα.
Για την καινοτομία. Η καινοτομία, στη συγκεκριμένη περίπτωση και στο συγκεκριμένο νομοσχέδιο, μας καλύπτει δυνατότητες οι οποίες υπάρχουν στα φωτεινά μυαλά των Ελλήνων και τα οποία φωτεινά μυαλά των Ελλήνων δεν είναι άλλα από τα παιδιά μας. Αυτοί που είναι, που δραστηριοποιούνται και οι οποίοι έχουν φτάσει σε ένα βαθμό να κάνουν μια προσπάθεια ίδρυσης κάποιων εταιρειών, οι οποίες εταιρείες μέσα από αυτή την υλοποίηση της επιχειρησιακής τους ιδέας, που εν πολλοίς εμείς τους τη δίνουμε, μας κάλυψαν κάποια επιχειρησιακά ζητούμενα, πολλές φορές πρωτοπόρα. Άρα, λοιπόν, θέλω να ξέρετε ότι αυτό έχει όλους τους βαθμούς διαβάθμισης, δηλαδή μπορεί να είναι κάποια αδιαβάθμητα, μπορεί να είναι διαβαθμισμένα και πολλές φορές το διαβαθμισμένο κομμάτι είναι αυτό που κάνει και την ειδοποιό διαφορά στο επιχειρησιακό αποτέλεσμα.
Άρα, λοιπόν, έχουμε δυναμικό το οποίο σε αυτή τη φάση έχει πάρα πολλές νίκες, αλλά οι νίκες αυτές δεν μπορούν να προβληθούν μέσα στο κομμάτι της υλοποίησης του επιχειρησιακού σχεδιασμού. Στην πρώτη φάση, λοιπόν, αυτή, το πρόβλημα το οποίο ήταν και καταγραμμένο, δημιουργήθηκε η απαίτηση από τις Ένοπλες Δυνάμεις να τους δώσουμε χώρο μέσα στις Ένοπλες Δυνάμεις, σε μία πλήρη σμίλευση με τα στελέχη των Ενόπλων Δυνάμεων, να μπορούν να προβάλλονται αυτές οι επιχειρησιακές απαιτήσεις και να υπάρχουν κάποιοι, οι οποίοι με ένα πολύ μεγάλο βαθμό ωριμότητας, θέλω να το τονίσετε αυτό, ωριμότητας, δηλαδή δεν θα είναι «θα», θα είναι «να», να μπορούν να μας υλοποιήσουν το συγκεκριμένο πρόγραμμα ταχύτατα, γι’ αυτό λέω ότι πρέπει να έχουν μεγάλο βαθμό ωριμότητας, και οι οποίες θα γίνονται απευθείας με τους Επιτελείς. Αυτό έρχεται να δώσει μια εξήγηση γιατί φτιάξαμε τον κλάδο μετεξέλιξης, καινοτομίας στο ΓΕΕΘΑ.
Άρα, λοιπόν, ουσιαστικά, ο επιχειρησιακός διοικητής είναι αυτός που μέσα το πρόβλημά του το προβάλλει σε κάποιον, έρχεται και λέει ότι: «Έχω μια λύση». Η λύση αυτή, συνήθως, είναι πρωτότυπη, γιατί αν ήταν θα είχε καλυφθεί με κάποιον άλλο τρόπο πιθανόν, πιθανόν να έχει καλυφθεί. Άρα, λοιπόν, έτσι θα ήθελα να σας δώσω μια αρχική προσέγγιση. Δημιουργείται η αναγκαιότητα για την υλοποίηση αυτού του τρόπου και την ίδρυση του κέντρου καινοτομίας από επιχειρησιακής άποψης.
Αυτές οι νίκες θα είναι μικρές και γρήγορες νίκες. Δεν θα θέλουμε κάτι από την αρχή, γι’ αυτό και, ουσιαστικά, η υλοποίησή του καθεστώτος, το οποίο, ουσιαστικά, το Υπουργείο και όλη η πολιτική ηγεσία έχει δώσει στο ΕΛΚΑΚ έχει σκοπό καθαρά και μόνο μέσα από έναν τρόπο ο οποίος διασφαλίζεται από εμάς στο κομμάτι της διαφάνειας ότι θα πρέπει σε αυτή την περίπτωση να μας δώσει γρήγορα απτά αποτελέσματα και, συνήθως, μέσα από τις γραφειοκρατικές διαδικασίες οι οποίες, μέχρι τούδε, έχουμε δει μέσα από την υλοποίηση εξοπλιστικών προγραμμάτων ο χρόνος είναι αμείλικτος και σε αυτή τη φάση ο χρόνος δημιούργησε πάρα πολλά προβλήματα και η τεχνολογία τρέχει πολύ γρήγορα και αν δεν το αξιοποιήσεις έγκαιρα, από εκεί και πέρα παίρνεις ένα εξοπλιστικό μετά από 5, 10 χρόνια και αυτό καθίσταται μη βιώσιμο ή, θα έλεγα, αρκούντως παλιό.
Επειδή ο χρόνος τρέχει πάρα πολύ γρήγορα σε σχέση με την τεχνολογία, η απαίτηση ήταν ότι οτιδήποτε δίνεται μέσα από εκεί, να έχει ένα βαθμό υλοποίησης και στο χρόνο, αλλά και στην ωριμότητα και στην επισημότητα, πάρα πολύ γρήγορα. 
Ένα άλλο που ήθελα να τονίσω είναι, ότι ένα άλλο μεγάλο σκέλος αναγκαιότητας, είναι και υπάρχει και στην οργανωτική μας συγκρότηση την καινούργια, είναι η αναγκαιότητα του διττού ρόλου. Άρα, λοιπόν, οι Ένοπλες Δυνάμεις, πλέον, σε πάρα πολλές περιπτώσεις, δεν έχουν καθαρά μόνο τον αμυντικό κύριο προσανατολισμό τους, αλλά έχουν και ένα διττό ρόλο. Ο ρόλος του είναι να υποστηρίξει τους πολίτες, ο ρόλος του είναι να υποστηρίξει την πολιτεία, να υποστηρίξει όλους όσους τη χρηματοδοτούν για το εξοπλιστικό τους πρόγραμμα. 
Άρα, λοιπόν, σε αυτή τη βάση, είδατε και το Υπουργείο, συγκροτήσαμε τη Διοίκηση Κατασκευών και Αντιμετώπιση Καταστροφών. Η διοίκηση αυτή έχει αυτό το σκοπό, μέσα από την διοικητική της λειτουργία, να βοηθήσει την πολιτική προστασία, να βοηθήσει όλο τον κρατικό μηχανισμό μέσα από τις Ένοπλες Δυνάμεις, με προγράμματα και με εργαλεία, τα οποία εργαλεία σε αυτή τη φάση εν πολλοίς, κάποια από αυτά, θα υλοποιηθούν και μέσα από τη συγκεκριμένη δράση. Αυτά, ήταν μέχρι τώρα και σε πάρα πολλές περιπτώσεις υπήρχαν μέχρι τώρα και γι’ αυτό όπως τόνισαν και οι φορείς, έχουμε πολλά επιστημονικά προγράμματα που μεγαλουργούν στην Ευρωπαϊκή Ένωση, αλλά καταστρέφονται στην Ελλάδα. Γιατί; 
Γιατί δεν υπάρχει κάποιος ο οποίος να υλοποιήσει αυτές τις λύσεις τις οποίες δόθηκαν από Έλληνες, από μικρές εταιρείες ελληνικές, από επιστημονικούς φορείς ελληνικούς, οι οποίοι σε κάθε περίπτωση έχουν αυτή τη διττή χρήση. Αν δείτε σε πόσο γρήγορο χρονικό διάστημα έχουμε ήδη διαμορφώσει ένα μεγάλο κατάλογο προγραμμάτων τα οποία δεν είναι μεγάλα εξοπλιστικά, αλλά είναι εξοπλιστικά τα οποία μέσα από το πνεύμα της καινοτομίας μπορούν να μας δώσουν αυτήν τη γρήγορη μικρή νίκη σε μία δυνατότητα την οποία έχουμε ένα επιχειρησιακό κενό, νομίζω συντείνει η όλη δράση και σε αυτή την περίπτωση. 
Εκείνο που ήθελα να πω σε σχέση με το κομμάτι που τέθηκε για το κομμάτι του Ε.ΛΟ.Α.Σ. και γενικότερα, είναι το εξής. Εμείς σε όλο το σχεδιασμό και το εξοπλιστικό πρόγραμμα το οποίο προτίθεται η Κυβέρνηση και υλοποιεί μετά από τις απαιτήσεις και την επανα προτεραιοποίηση, που γίνεται από το ΓΕΕΘΑ, έχει σκοπό να βοηθήσει τα Ταμεία. Αυτό θα πρέπει να το καταλάβουνε, γιατί και εμείς σε λίγο χρονικό διάστημα θα είμαστε στη θέση σας. 
Άρα, λοιπόν, το ΓΕΕΘΑ και όλη η ιεραρχία, συντείνει στο να βοηθήσει τα Ταμεία να έχουν μια αναπτυξιακή προοπτική. Άρα, λοιπόν, κάνουμε ένα σχεδιασμό. Δυστυχώς, το λέω με πλήρη σεβασμό στο έργο σας, δεν θα πρέπει να παρακολουθείτε τις εξελίξεις. Θα πρέπει να σχεδιάζεται και αυτό το κομμάτι, στο σχεδιασμό, θα πρέπει να ξέρετε ότι είναι κάποιοι μέσα στον ενεργό πυρήνα των Ενόπλων Δυνάμεων, που φροντίζουν για τη βιωσιμότητα των Ταμείων. Και αν δείτε τις αναπτυξιακές μελέτες, αυτές δεν είναι καθόλου καλές, διότι μέχρι τώρα το να «φωτίζουμε μία πλευρά του λόφου», δεν είναι καθόλου καλά και θα πρέπει να το δούμε 360. 
Άρα, λοιπόν, να ξέρετε ότι σε αυτή την περίπτωση είμαστε σε αυτή την κατεύθυνση, για να βοηθήσουμε στη βιωσιμότητα των Ταμείων μας. Θα χρειαστώ άλλα 5 λεπτά, άλλα πέντε λεπτά. 
Σε ό,τι αφορά την Αμυντική Βιομηχανία, θα ήθελα να πω, ότι η Αμυντική Βιομηχανία κατά την άποψή μας μέσω του προγράμματος και της λειτουργίας του ΕΛΚΑΚ, έχει τη δυνατότητα να αναπτυχθεί, αλλά για να αναπτύξει η Αμυντική Βιομηχανία, θα πρέπει να αδράξει την ευκαιρία και τα προγράμματα όλα που αναπτύσσονται από τις εταιρείες τις συγκεκριμένες, να αποτελέσουν και τη μεγάλη διεύρυνση στο κομμάτι της προσφοράς και της αμυντικής παραγωγής, που για τις Ένοπλες Δυνάμεις, μπορεί στην αρχική ποσότητα και στην αρχική υλοποίηση να έχουν ένα βαθμό μικρό-υλοποίησης, αλλά αργότερα μπορεί να έχουν πολύ μεγαλύτερο. 
Σε ό,τι αφορά τα ΑΣΣΕΙ. Η πρόταση στο συγκεκριμένο κομμάτι και η υλοποίηση όλων αυτών των δράσεων στα ΑΣΣΕΙ, έχει ως σκοπό, να τονίσει την πραγματικά μεγαλειώδη ιστορική και θα έλεγα επιστημονική διάσταση των Ανωτάτων Στρατιωτικών Εκπαιδευτικών Ιδρυμάτων. 
Σε ό,τι αφορά τα ΑΣΕΙ, η πρόταση στο συγκεκριμένο κομμάτι και η υλοποίηση όλων αυτών των δράσεων στα ΑΣΕΙ, έχει ως σκοπό να τονίσει την πραγματικά μεγαλειώδη, ιστορική και, θα έλεγα, επιστημονική διάσταση των ανωτάτων στρατιωτικών εκπαιδευτικών ιδρυμάτων. Όλη η ακαδημαϊκή κοινότητα στα εκπαιδευτικά μας ιδρύματα, τα ΑΣΕΙ, έχει μία ανάλογη πορεία και εξελικτική και επιλογική και ακαδημαϊκή και όλο το πρόγραμμα υφίσταται μία πλήρη αξιολόγηση, όπως ακριβώς υφίστανται τα ιδρύματα όλων των πανεπιστημιακών σχολών. 
Άρα, λοιπόν, το επιστημονικό σκέλος, αυτή τη στιγμή, τονίζεται και σε καμία περίπτωση το σκέλος της στρατιωτικής εκπαίδευσης, το οποίο, σε αυτή την περίπτωση, συνεχίζει, έχει έναν ορίζοντα. 
Άρα, λοιπόν, σε αυτήν τη διάσταση δίνονται όλες αυτές οι δυνατότητες. Σε αυτό θα ήθελα να προσθέσω ότι στα ΑΣΕΙ, ουσιαστικά στο κομμάτι των ΑΣΕΙ, ο οδικός χάρτης που λέει το Υπουργείο ότι πρέπει να εξεταστεί μεταγενέστερα, ότι θα πρέπει να υπάρξει ένας οδικός χάρτης πλήρους εναρμόνισης των ΑΣΕΙ σε όλο το κομμάτι των πανεπιστημιακών αναγκαιοτήτων σε σχέση με την αξιολόγησή τους, σε σχέση με την επιλογή του ακαδημαϊκού προγράμματος και οτιδήποτε άλλο. Αυτό, δε, είναι ασύμβατο με το κομμάτι της στρατιωτικής ή της εξελικτικής διαδικασίας. 
Θα ήθελα να τονίσω ότι όταν βγαίνουμε από τη Σχολή Ευελπίδων, από τη Σχολή Ναυτικών Δοκίμων και από τη Σχολή Ικάρων, την ίδια μέρα παίρνουμε δύο πράγματα, την πρώτη μέρα παίρνουμε το πτυχίο του αξιωματικού, το πτυχίο του απόφοιτου της σχολής και την άλλη μέρα παίρνουμε το ξίφος του αξιωματικού. Αυτό προσδίδει και τη διττή διάσταση και τον ξεχωριστό χαρακτήρα που η πολιτεία δίνει σε κάθε έναν απόφοιτο. Άρα, λοιπόν, το σκέλος του πτυχίου της σχολής είναι κάτι εντελώς ανεξάρτητο από τη βαθμολογική εξέλιξη ενός αποφοίτου από τα ιδρύματα. 
Τέλος, σε ό,τι αφορά το κομμάτι της πληροφορικής, στη βάση αυτή η ίδρυση του Κοινού Σώματος Πληροφορικής έχει ως σκοπό να δημιουργήσει ένα επιστημονικό δυναμικό, το οποίο μέχρι τούδε είχε εμπειρικό χαρακτήρα. Θα σας πω ένα χαρακτηριστικό παράδειγμα, η επιλογή των αξιωματικών σε κάθε Όπλο ή Σώμα γίνεται εν πολλοίς, εκτός από τους πρώτους, με ένα βαθμό ο οποίος έχει ένα χαρακτήρα τυχαιότητας.  Άρα, λοιπόν, η επιλογή κάποιου δεν έχει χαρακτηριστικά, τα όποια χαρακτηριστικά του δίνουν και το επαγγελματικό προφίλ, ότι το ζητούμενο από αυτόν ήταν να γίνει πάρα πολύ καλός επιστημονικά στο κομμάτι της πληροφορικής. 
Άρα, όλο το κομμάτι της επιχειρησιακής λειτουργίας των Ενόπλων Δυνάμεων δε μπορεί να στηριχθεί σε μη επιστημονικά δεδομένα και η ένταξη σε πανεπιστημιακό ίδρυμα και η πλήρης αποφοίτηση, με επιστημονικά δεδομένα των αποφοίτων στο Κοινό Σώμα Πληροφορικής, έχει να κάνει με αυτό, τη δημιουργία μιας ομάδας αξιωματικών σε διακρατικό χαρακτήρα, οι οποίοι θα έχουν όλη τη δυνατότητα να έχουν ένα επιστημονικό υπόβαθρο, ούτως ώστε να μπορούν να παρακολουθήσουν τις εξελίξεις και να μην εναπόκειται σε μία επιλογή, η όποια επιλογή έχει να κάνει καθαρά και μόνο μέσα από κάποια κριτήρια της υπηρεσίας, που, εν πολλοίς, έχουν εμπειρικό ή, θα έλεγα, πολύ μικρότερο επιστημονικά δυνατότητα χαρακτήρα να μπορέσουν να τα οπλίσουν. 
Μέσα στην εξελικτική αυτή πορεία, οι αξιωματικοί αυτοί θα είναι και αυτοί οι οποίοι θα έχουν τη δυνατότητα να επανδρώσουν σταδιακά τις καινούργιες δυνατότητες, οι οποίες δυνατότητες, έχουν να κάνουν με όλο το κομμάτι της ένταξης της πληροφορικής, κυβερνοασφάλειας, των καινούργιων δυνατοτήτων. Αυτοί θα είναι σε πλήρη σμίλευση με το δυναμικό των εφέδρων αξιωματικών, οι οποίοι είναι ανάλογων δυνατοτήτων. 
Ο λόγος είναι ότι έχουμε φτάσει σε κάποια σημεία και το παράδοξο επιχειρησιακά ήταν έφεδροι οι οποίοι είχαν επιστημονικά πάρα πολύ μεγάλες δυνατότητες να μη μπορούν να αξιοποιηθούν από στελέχη, τα οποία κατ’ ανάγκη παρακολουθούσαν τις δικές τους δυνατότητες με εμπειρικό, πολλές φορές, επιστημονικό χαρακτήρα αλλά με ιδία σε χρόνο και όχι με υπηρεσιακή δυνατότητα πάνω σε αυτό. 
Σε σχέση με τις ΣΣΑΣ, επειδή άκουσα και με τη ΣΑΝ, γιατί δεν εντάσσονται στο ίδιο πρόγραμμα, επειδή το ακαδημαϊκό τους πρόγραμμα γίνεται σε σχολές και στα πανεπιστήμια, η δυνατότητα διδακτορικών μεταπτυχιακών γίνεται από τα πανεπιστημιακά ιδρύματα. Το ίδιο γίνεται και για τη ΣΑΝ. Άρα, λοιπόν, αυτή ήταν μία απάντηση σε αυτό. Σας ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ τον κ.  Αρχηγό ΓΕΕΘΑ για την τεχνοκρατική αυτή παρουσίαση και τοποθέτηση. 
Να πω στην Eπιτροπή ότι έχουμε λάβει από την Πανελλαδική Ομοσπονδία Ενώσεων Στρατιωτικών ένα υπόμνημα, το οποίο θα μοιραστεί σε όλα τα μέλη της Επιτροπής και τώρα, επί της διαδικασίας, θέλω να πω το εξής και να παρακαλέσω, οι Εισηγητές μας, να είναι συγκεκριμένοι, σε ποιο Φορέα απευθύνουν τις ερωτήσεις, ώστε να διευκολυνθεί και η Γραμματεία και θα υποβληθούν πρώτα όλες οι ερωτήσεις. Ο κάθε Φορέας θα κρατήσει τον αριθμό των ερωτήσεων που απευθύνεται σε αυτόν και μετά θα υπάρξουν συνολικά από τον κάθε Φορέα οι απαντήσεις.
 Τον λόγο έχει ο Εισηγητής της Πλειοψηφίας, κ. Δερμεντζόπουλος.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Κύριε Πρόεδρε, δεν έχουμε προς το παρόν κάποιες ερωτήσεις. Θα ήθελα να προχωρήσουν οι επόμενοι, αλλιώς θα τοποθετηθούμε και στην κατ’ άρθρον ανάγνωση μετά, πιο αναλυτικά.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Ευχαριστώ.
Τον λόγο έχει ο Εισηγητής της Μειοψηφίας, κ. Ευάγγελος Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Ευχαριστώ πολύ, κύριε Πρόεδρε.
 Ακούσαμε τους Φορείς και τα σχόλια που ακούσαμε είναι εν πολλοίς στους προβληματισμούς που ήδη έχουμε εκφράσει και ξεκινάμε από τους Κοσμήτορες των Σχολών και τους τρεις, οι οποίοι παραλληλίζονται στην άποψη ότι το ΕΛΚΑΚ και το νομοσχέδιο αυτό, ειδικά το ΕΛΚΑΚ, είναι κάτι το οποίο έπρεπε να γίνει, είναι στη σωστή κατεύθυνση. Ωστόσο, μπαίνουν κάποια ερωτήματα, στα οποία δεν ξέρω αν μπορούν να απαντήσουν οι ίδιοι ή αν πρέπει να απαντήσει το Υπουργείο;
Είναι κοινή η θέση ότι κατ’ αρχήν, υπάρχει μια ασάφεια στο πώς και ποιο θα είναι το Διοικητικό Συμβούλιο του ΕΛΚΑΚ;
Το επόμενο είναι ότι υπάρχει ένας προβληματισμός για το θέμα της δημιουργίας του Σώματος Πληροφορικής σε σχέση με το τι θα γίνει; Τα στελέχη, τα οποία υπάρχουν ήδη και έχουν τις ειδικότητες της πληροφορικής, τι θα γίνει με τους Υπαξιωματικούς, οι οποίοι θα χρειαστούν να δουλέψουν σε αυτό το σύστημα και με το νομοσχέδιο που έρχεται, μέχρι τώρα, δεν υπάρχει τελείως ξεκαθάρισμα, το πώς θα είναι αυτή η κατάσταση; Εκεί θα θέλαμε λοιπόν, κάποια διευκρίνιση. 
Όλοι έχουν πει ότι υπάρχει ένα θέμα. Καλή η αναβάθμιση των ΑΣΕΙ, είναι στη σωστή κατεύθυνση, παραλληλισμός με τα Πανεπιστήμια. Υπάρχει παράλειψη, γιατί οι Σχολές Υπαξιωματικών, δεν έχουν συμπεριληφθεί σε αυτό, όπως υπάρχει και η παρατήρηση ότι οι Σχολές, δεν έχουν προβλεπόμενο και με θεσμοθετημένες θέσεις διδακτικό προσωπικό, ούτε δομή τέτοια που να μπορεί να αξιώνει κανείς ουσιαστική εκπαίδευση.
 Κοινή θέση, όπως είδαμε, είναι το γεγονός ότι τα πτυχία, όλα τα πτυχία, ξεκινώντας από τις Σχολές Αξιωματικών μέχρι τις Σχολές Υπαξιωματικών έχουν θέμα, δεν αναγνωρίζονται. Η μεγάλη έμφαση δόθηκε στα πτυχία των Μηχανικών της Αεροπορίας, οι οποίοι όταν τελειώσουν την Αεροπορία δεν θεωρούνται Αξιωματικοί. Το μεγάλο ζήτημα είναι το θέμα με τα πτυχία των Αξιωματικών του Πολεμικού Ναυτικού, οι οποίοι, όπως είπε ο κ. Ναύαρχος, ο Πρόεδρος της Ένωσης Αποστράτων, δεν μπορούν να κυβερνήσουν ούτε βάρκα. 
Έχουν γίνει προτάσεις, υπάρχουν θέσεις και υπάρχει σε εκκρεμότητα μία έκδοση ενός Προεδρικού Διατάγματος από το Υπουργείο Εμπορικής Ναυτιλίας, το οποίο τέλος πάντων, ας γίνει. 
Πάμε στην ανησυχία για τους πόρους. Υπάρχει μια ανησυχία ότι θα αντληθούν πόροι για τη χρηματοδότηση του ΕΛΚΑΚ από τα αποθεματικά των ταμείων. Η θέση είναι ότι οι ενώσεις αποστράτων και οι πρόεδροι των ταμείων και γενικά τα όπλα θέλουν να υποστηρίξουν το γεγονός ότι αυτά τα χρήματα είναι για τη βελτίωση του προσωπικού και των οικογενειών των Ενόπλων Δυνάμεων του προσωπικού, το οποίο εγώ νομίζω πρέπει να το σεβαστούμε. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Συγνώμη, κύριε Αποστολάκη, είναι κάποιες ερωτήσεις που απευθύνονται σε φορείς ή είναι μία γενική τοποθέτηση που κάνετε;
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Εγώ κάνω μία τοποθέτηση, η οποία προκύπτει από αυτά που ακούσαμε από τους φορείς. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Στην παρούσα φάση αυτό το οποίο προβλέπεται είναι εάν κάποιος από τους εισηγητές θέλει κάποιες περισσότερες διευκρινίσεις από τους φορείς, να κάνει κάποια ειδικότερη ερώτηση από αυτά που είπαν οι φορείς, τότε τις καταγράφουμε αυτές τις ερωτήσεις και η γραμματεία βεβαίως και οι φορείς για να απαντήσουν. Γενικότερες τοποθετήσεις και προβληματισμοί σαφώς υπάρχουν, αλλά αυτό θα το πούμε στην επόμενη συνεδρίαση, όπου θα μπορέσουμε να συζητήσουμε αυτά τα θέματα. Παρακαλώ, γι’ αυτό το διευκρίνισα και ήταν και η παράκληση και της Επιτροπής και είναι και η συνήθης διαδικασία, εάν υπάρχουν ερωτήσεις επί των τοποθετήσεων των φορέων.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Πάω στου προέδρους των ενώσεων, των ΠΟΕΣ, οι οποίοι έθεσαν θέματα προσωπικού και στηρίζεται η παρατήρηση ότι γιατί δεν είναι μέσα σε αυτό το νομοσχέδιο αυτό που τόσο καιρό περίμεναν. Ήταν και δικιά μου παρατήρηση. Νομίζω εκφράσανε τις προτάσεις τους. Δεν έχω ερώτηση σε αυτό.
 Όμως, έχω μια ερώτηση στον πρόεδρο του Δημόκριτου, ο οποίος είπε μία τοποθέτηση για το ΕΛΚΑΚ, ότι μπορεί να χρησιμοποιηθεί σαν πρότυπο, ότι συμφωνεί με τη μορφή της εταιρείας, ότι θα μπορεί να δουλέψει και να συντονίσει την ορχήστρα όλων. Δηλαδή, όλα αυτά είναι στη σωστή κατεύθυνση, αλλά θα μπορούσαν να λυθούν και μερικές λεπτομέρειες. Έφυγε, οπότε τώρα δεν μπορώ να κάνω ερώτηση.
Για τον κ. Ροζολή, θέλω να ρωτήσω βλέπει ότι το ΕΛΚΑΚ διασυνδέει την ανησυχία και τον στόχο που έχουμε να χρησιμοποιηθεί αυτό σαν κέντρο έρευνας και καινοτομίας. Με τη νομοθετική ρύθμιση που εμφανίζεται διασυνδέεται με τις ελληνικές αμυντικές βιομηχανίες ή θεωρείτε ότι θέλει πιο σαφή προσδιορισμό στο πώς συνδέονται οι ελληνικές αμυντικές βιομηχανίες με το ΕΛΚΑΚ.
 Θα ήθελα ο κύριος Υφαντής, ο οποίος είναι και Πρόεδρος του Επιστημονικού Συλλόγου της Αεροπορίας, να μας πει τι ακριβώς θέλει να γίνει με τα πτυχία. Τι προτείνει. Έκανε μια πρόταση, αλλά τι ακριβώς ισχύει σε σχέση με τις άλλες σχολές και με τα άλλα στοιχεία που υπάρχουν από τις στρατιωτικές σχολές. Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Θα βάλουμε, όμως, χρόνο, διότι δεν θα προλάβουμε. Έχουμε περιορισμένο χρόνο, γιατί 12 η ώρα ξεκινάει η επόμενη συνεδρίαση. Βεβαίως, εδώ να κάνω μία διακοπή. Επειδή κάποιοι συνάδελφοι ήρθαν και μου είπαν ότι είναι Παρασκευή και μπορεί να φύγουν για τις εκλογικές περιφέρειες, υπάρχει η δυνατότητα εάν συμφωνήσουν όλα τα μέλη, εισηγητές κυρίως, να κάνουμε την συνεδρίαση που έχουμε στις 12 την Δευτέρα το απόγευμα. Εάν συμφωνούμε όλοι, παρότι δεν προβλέπεται από τον Κανονισμό, όπως γνωρίζετε, μπορούμε να το κάνουμε με τη σύμφωνη γνώμη όλων των εκπροσώπων των κομμάτων. Να έχουμε δύο την Δευτέρα. Τα κόμματα συμφωνούν, εφόσον συμφωνείτε και εσείς κύριε Υφυπουργέ να το κάνουμε. Να μιλήσουμε όμως και με τον κύριο Υπουργό. Κάναμε μία συζήτηση με τον Ειδικό Γραμματέα, ο Ειδικός Γραμματέας είπε ότι εφόσον υπάρχει σύμφωνη γνώμη του Υπουργείου και όλων των κομμάτων μπορούμε να το κάνουμε το απόγευμα. Τώρα, ο κύριος Υφυπουργός μού λέει ότι πρέπει να μιλήσουμε και με τον κύριο Υπουργό. Θα μιλήσουμε και με τον κύριο Υπουργό και στο τέλος της συνεδρίασης θα επανέλθουμε.
Τον λόγο έχει ο κ. Μπιάγκης.
Εξ όσων γνωρίζω o κύριος Υπουργός θα απουσιάζει τη Δευτέρα. Έχει προγραμματίσει να είναι εδώ στις 12 για να απαντήσει, επί των άρθρων. Απλώς ενημερώνω το σώμα ότι ο Υπουργός την δευτέρα θα λείπει και θα είμαι εγώ στην δεύτερη ανάγνωση. Φαντάζομαι θα θέλετε την παρουσία του Υπουργού εδώ πέρα για να γίνει συζήτηση, επί των άρθρων.
 ΣΤΕΦΑΝΟΣ ΓΚΙΚΑΣ (Πρόεδρος της Επιτροπής):Αρκεί να προλάβουμε προφανώς.
ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Κύριε Πρόεδρε, δεν θέλω  να  διαταράξουμε τις εργασίες. 
ΣΤΕΦΑΝΟΣ ΓΚΙΚΑΣ (Πρόεδρος της Επιτροπής):Να συνεχίσουμε και θα κοιτάξουμε να επικοινωνήσουμε με τον κύριο Υπουργό και στο τέλος της αυτής της συνεδρίασης θα ληφθεί η απόφαση. Τον λόγο, έχει ο κύριος Δημήτριος Μπιάγκης.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ»): Κύριε Πρόεδρε, θα είμαι πολύ σύντομος. Αν μου επιτρέπετε φάνηκε από την ακρόαση των φορέων η περικοπή που κάναμε σε μια σειρά από προτάσεις που υπήρχαν από άλλους συναδέλφους, έτσι ώστε να έρθουν και φορείς οι οποίοι θα είχαν να αντιπροτείνουν σε ότι αφορά στο σχέδιο.  Αποδείχθηκε περίτρανα σήμερα ότι η περικοπή που κάναμε σε μια σειρά από φορείς οι οποίοι είχαν άποψη για το συγκεκριμένο φορέα καθώς θέλουμε να δημιουργήσουμε το Ελληνικό Κέντρο Αμυντικής Καινοτομίας, ήταν αναγκαία η παρουσία τους και στη λογική να φέρουμε κάποιους, ως προς τον αριθμό τους λιγότερους δυνατούς. Θεωρώ ότι αυτό στερεί τη διαδικασία από την συζήτηση με ποιοτικά χαρακτηριστικά. Αποτέλεσμα είχαμε τις τοποθετήσεις των κοσμητόρων των σχολών, οι οποίοι υπερθεμάτισαν ουσιαστικά χωρίς να βάλουν κάτι καινούργιο στο περιεχόμενο, υπερθεμάτισαν το συγκεκριμένο σχέδιο που έχουμε μπροστά μας.
 Έχουμε την ΠΟΜΕΝΣ και την Πανελλήνια Ομοσπονδία των   Στρατιωτικών, οι οποίοι μέσα από την όποια κρίση κάνανε το σχέδιο του Ελληνικού Κέντρου Αμυντικής Καινοτομίας. Φάνηκε ξεκάθαρα πόσο δίκιο είχαμε όλοι οι εισηγητές της αντιπολίτευσης στη συζήτηση που ξεκίνησε χθες, και που θέσαμε τα ζητήματα που αφορούν γενικότερα τους ανθρώπους των ενόπλων δυνάμεων. Φάνηκε λοιπόν μέσα από τις τοποθετήσεις, η αγωνία τους γι’ αυτά τα θέματα. Ας ελπίσουμε ότι ο κύριος Δένδιας πήρε το μήνυμα, αφού σήμερα και ο κύριος Υφυπουργός παίρνει το μήνυμα, ώστε το γρηγορότερο δυνατό ένα νέο νομοσχέδιο που θα αφορά το προσωπικό των Ενόπλων Δυνάμεων με τα τόσα προβλήματα που έχουμε σε εκκρεμότητα κάποια στιγμή θα τα συζητήσουμε, όπως τα προβλήματα των επαγγελματικών δικαιωμάτων και μια σειρά από άλλα θέματα. Το διδακτικό προσωπικό που ζήτησαν τη συγκεκριμένη εκπροσώπηση δεν μας έδωσε κάτι καινούργιο. Όσον αφορά τη λειτουργία και την ασάφεια σύμφωνα με τη δική μου άποψη  μπορεί να έχουν κάποια προτεινόμενα άρθρα του συγκεκριμένου νομοσχεδίου που αφορά το Ελληνικό.
ΣΤΕΦΑΝΟΣ ΓΚΙΚΑΣ (Πρόεδρος της Επιτροπής): Κύριε Μπιάγκη, ερωτήσεις επί των φορέων.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):Έρχομαι στην ερώτηση. Μία ερώτηση έχω και δεν θα καθυστερήσω κύριε Πρόεδρε. 
Η μία ερώτησή μου έχει να κάνει με τον κ. Νούνεση, ο οποίος μίλησε επί της ουσίας για το συγκεκριμένο σχέδιο νόμου και με τον κ. Ροζολή. Ο κ. Νούνεσης δυστυχώς έχει φύγει, αν δεν κάνω λάθος, οπότε θα παραμείνω μόνο στον κύριο Ροζολή για να ρωτήσω το εξής. Κύριε Ροζολή, μέσα από την τοποθέτησή σας έχετε ξεκαθαρίσει εάν τα κριτήρια που θα πρέπει να υπάρχουν, ώστε να συμμετέχουν σε αυτό το φορέα ιδιωτικές εταιρείες εγχώριες; Έχετε ξεκαθαρίσει; Έχετε κάποια σκέψη πώς θα μπορούν μέσα σε αυτές τις εγχώριες εν δυνάμει αυριανοί μέτοχοι της εταιρείας, με δεδομένο το ποσοστό που έχει το Ταμείο Ανάκαμψης και με δεδομένο το ποσοστό που έχει να το δώσει σε άλλους φορείς το δημόσιο, ποιες θα είναι αυτές οι δικλείδες ασφαλείας, ώστε να μην κινδυνεύουμε να γίνουν μέλη αυτής της εταιρείας, φορείς ή πρόσωπα, τα οποία θα έχουν ένα σκοτεινό παρελθόν ή δεν θα ξέρουμε ποιος είναι ο ρόλος τους; 
Και το σημαντικότερο ακόμη, αν θέλετε, πάντα στη λογική, την οποίαν προανέφερα, θεωρείτε ότι είναι σημαντικό μέσα σε αυτή τη μετοχική σύνθεση να υπάρχουν εταιρείες ιδιωτικές ελληνικών συμφερόντων και πώς μπορούμε αυτό το πράγμα να το επιτύχουμε με τον καλύτερο δυνατό τρόπο, αποφεύγοντας δηλαδή ατραπούς που μπορεί να μας οδηγήσουν σε προτάσεις αγοράς μετοχών από το συγκεκριμένο φορέα που αν θέλετε μπορεί να υποκρύπτουν και μια σειρά από πράγματα, γιατί θεωρούμε για αμυντικά συστήματα και για απόρρητους σχεδιασμούς; Αυτό, κύριε Πρόεδρε, ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε. Κυρίες και κύριοι συνάδελφοι, επειδή δεν μπορεί να αλλάξει τελικά ο προγραμματισμός -με ειδοποίησε ο Υπουργός Εθνικής Άμυνας ότι θα έρθει εδώ για να μιλήσει επί των άρθρων- παραμένουμε όπως είναι σχεδιασμένη η διαδικασία. Θα παρακαλούσα, όμως, ακριβώς επειδή δεν υπάρχει πολύς χρόνος, οι Εισηγητές στις ερωτήσεις τους να είναι συγκεκριμένοι και να τις υποβάλλουν σε 3 λεπτά.  Κύριε Παπαναστάση έχετε το λόγο.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Κύριε Πρόεδρε, δεν έχω να υποβάλλω κάποια ερώτηση. Ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ.
Ο Ειδικός Αγορητής της Ελληνικής Λύσης, ο κύριος Σαράκης, είναι εδώ; Όχι. 
Η Ειδική Αγορήτρια της Νέας Αριστεράς, η κυρία Αναγνωστοπούλου έχει το λόγο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»): Ευχαριστώ κύριε Πρόεδρε. Πραγματικά λυπάμαι και θέλω να το ακούσουν οι φορείς, αυτό το «δεν υπάρχει χρόνος, δεν υπάρχει χρόνος» για ένα σημαντικό νομοσχέδιο, δεν περιποιεί τιμή στην κοινοβουλευτική διαδικασία. Το φωνάζουμε από χτες.
Ευχαριστούμε τους φορείς που ήταν εδώ. Θα ήθελα να πω τη γενική εντύπωση που αποκόμισα κατ’ αρχάς ότι ενώ έχουμε ένα νομοσχέδιο που ασχολείται με τα πάντα, ακόμα και με την αναδοχή φάρων και την κοπή δέντρων, δεν υπάρχει ούτε μία διάταξη μέριμνας. Ακούσαμε από όλους τους φορείς σχεδόν για τους ΕΠΟΠ, για τις σχολές ΑΣΣΥ, για τους ΕΜΘ και λοιπά. 
Θέλω λοιπόν να προχωρήσω κατευθείαν, 2-3 ερωτήσεις θα κάνω, δεν θα κάνω πολλές. Την πρώτη ερώτηση, θέλω να την κάνω στον κύριο Ροζολή, ο οποίος έκανε μια ανάλυση, μια παρουσίαση που εμένα με ενδιαφέρει πολύ και θέλω, κύριε Ροζολή, λίγο να επεκταθείτε σε αυτό που είπατε, σε αυτή την πολύ ωραία διατύπωση ότι η καινοτομία είναι το κερασάκι σε μια τούρτα, που η τούρτα είναι η αμυντική βιομηχανία και για αυτή δεν μιλάμε. Θα ήθελα λίγα πράγματα παραπάνω, γιατί η αμυντική βιομηχανία δεν είναι ανάπτυξη μόνο, είναι στρατηγική επένδυση, που κάνει η χώρα μας, ώστε να μην είναι εξαρτημένη στα πάντα. Γι’ αυτό μ’ άρεσε πολύ αυτή η διατύπωση. Θα ήθελα με την εμπειρία σας λίγο παραπάνω πράγματα.
Στον κύριο Μεθενίτη της ΠΟΕΣ, επειδή αναφέρθηκε σε αυτά, θα ήθελα να πει –συγνώμη, αναφέρθηκαν και άλλοι φορείς, αλλά είναι όσα προλάβαινα να γράψω- για τα Μετοχικά Ταμεία, στους πόρους του Κέντρου που θα διοχετεύονται από τα Μετοχικά Ταμεία στους πόρους του ΕΛΚΑΚ, λίγο παραπάνω πράγματα. Για το θέμα του άρθρου 62 λίγο παραπάνω, γιατί και εμάς μας απασχολεί και για τα χρέη του ΕΟΠΥΥ στα νοσοκομεία, το άρθρο 60, λίγο παραπάνω για να μην καθυστερώ αφού πρέπει να βιαστούμε.
 Θα ήθελα, όσοι φορείς το αισθάνονται, λίγο για τις Ανώτερες Στρατιωτικές Σχολές Υπαξιωματικών γιατί την υποβάθμιση και τη «σαρδελοποίηση» τη βλέπουμε κι εμείς μέσα στο νομοσχέδιο.  Ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε την κυρία Αναγνωστοπούλου.  Το λόγο τώρα έχει ο Ειδικός Αγορητής της «Νίκης», ο κ. Οικονομόπουλος για 3 λεπτά.
              ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»»): Κύριε Πρόεδρε, έχω δύο ερωτήσεις που απευθύνονται στον κ. Αρχηγό. 
Θα ήθελα μια διευκρίνιση σε σχέση με αυτά που μας είπατε. Στο άρθρο 17 προβλέπεται ότι οι διδακτορικές σπουδές αφορούν στο γνωστικό αντικείμενο των ΑΣΕΙ, το οποίο μπορεί να αποκλίνει από τις ανάγκες της Εθνικής Άμυνας, ενώ δε θα έχουν δυνατότητα υποβολής προτάσεων οι διευθυντές των στρατιωτικών σχολών. Η ερώτηση είναι η εξής: Δε θα ήταν προτιμότερο να υπάρχει δυνατότητα προτάσεων και στους Διευθυντές Στρατιωτικής Εκπαίδευσης ή να υπάρχει συγκεκριμένο πλαίσιο και κατευθύνσεις διδακτορικών σπουδών από τα 3 επιτελεία ανάλογα με τις επιχειρησιακές τους ανάγκες; Αυτό περίπου μας είπατε, αλλά δεν προκύπτει από τη διάταξη του άρθρου 17. 
Επίσης, θα ήθελα να ρωτήσω κι εγώ σχετικά με τις ειδικές αποζημιώσεις του άρθρου 62 για τα πληρώματα ή το προσωπικό που βρίσκεται σε ειδικές αποστολές αν ορίζονται κατά αποκοπή, ενώ οι αποφάσεις για τη διάρκεια ή τη λήξη της αποστολής δε λαμβάνονται από το ίδιο το προσωπικό. Δε θα ήταν ορθότερο να υπολογίζεται με βάση τη διάρκεια της αποστολής και με το βαθμό κάθε στρατιωτικού; 
Επίσης, σύμφωνα με το άρθρο 70 προβλέπεται η έκδοση Προεδρικού Διατάγματος, που θα αφορά στη στρατηγική ασφάλεια εθνικών διαβαθμισμένων πληροφοριών. Εδώ τίθεται θέμα διαρροής διαβαθμισμένων πληροφοριών; Ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε.  Το λόγο τώρα έχει από τους «Σπαρτιάτες», ο Ειδικός Αγορητής, ο κ. Ζερβέας για 3 λεπτά.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»):  Σας ευχαριστώ κ. Πρόεδρε. 
Καταρχάς, θα ήθελα να απευθυνθώ στους κοσμήτορες των σχολών, οι οποίοι τοποθετήθηκαν θετικά για το νομοσχέδιο. Θα ήθελα να τους ρωτήσω αν θεωρούν ότι είναι παράλειψη και αδικία η μη αναβάθμιση των σχολών ΑΣΣΥ και η μη συμμετοχή των Υπαξιωματικών σε μεταπτυχιακά και διδακτορικά. 
Επίσης, θα ήθελα να ρωτήσω τον κ . Ροζολή, γιατί, πράγματι, έθεσε ένα ζήτημα, το οποίο είχαμε θέσει κι εμείς που μας έχει προβληματίσει. Η δημιουργία μιας Ανώνυμης Εταιρείας, η οποία εποπτεύεται ναι μεν από το Υπουργείο Εθνικής Άμυνας, αλλά δεν ανήκει στο Υπουργείο Εθνικής Άμυνας. Επειδή αναφέρθηκε, θα του ζητούσα να επεκταθεί περισσότερο και να μας πει ποια προβλήματα κατά τη γνώμη του δημιουργούνται. Όπως επίσης, αν θα έχει κάποιες προτάσεις για την Αμυντική Βιομηχανία, γιατί έχει συμφωνώ απολύτως μαζί του και το είχαμε θέσει κι εμείς και αυτό, ότι ναι μεν ασχολούμαστε με την θεωρία, ουσιαστικά αυτό είναι το αντικείμενο του νομοσχεδίου, από εκεί και πέρα, όμως, η θεωρία πρέπει να αποκτήσει και ζωή. Με ποιο τρόπο αυτό μπορεί να γίνει; Δηλαδή, πώς πρέπει η Αμυντική Βιομηχανία, επιτέλους, στη χώρα μας να αναπτυχθεί; 
Τέλος, θα ήθελα να απευθυνθώ στον Αρχηγό του ΓΕΕΘΑ και να τον ρωτήσω κατά πόσο θεωρεί ότι πρέπει να υπάρξουν ρήτρες εμπιστευτικότητας - που από ό,τι έχουμε δει δεν υπάρχουν στο νομοσχέδιο - των υπαλλήλων και των στρατιωτικών που θα είναι στα ΕΛΚΑΚ και ποιες πρέπει να είναι αυτές. 
Σας ευχαριστώ πολύ.
	ΣΤΕΦΑΝΟΣ ΓΚΙΚΑΣ(Αντιπρόεδρος της Επιτροπής): Ευχαριστούμε. Επειδή ο κύριος  Αρχηγός ΓΕΕΘΑ, θα πρέπει να αποχωρήσει για σημαντική υποχρέωση στα επόμενα πέντε λεπτά. Κύριε Καζαμία εάν έχετε ερώτηση προς τον Αρχηγό ΓΕΕΘΑ την λέτε για να απαντήσει και μετά θα σας δοθεί ο λόγος για τους υπόλοιπους. Μόνο την ερώτηση προς τον Αρχηγό ΓΓΕΘΑ. Τον λόγο έχει ο κύριος Καζαμίας.
ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»): Κατάλαβα κύριε Πρόεδρε. Ευχαριστώ πολύ, έχω πράγματι μια ερώτηση προς τον Αρχηγό ΓΕΕΘΑ. Τον ευχαριστώ πολύ για την παρουσίαση που μας έκανε, ήταν διαφωτιστική. Η ερώτηση μου είναι συγκεκριμένη. Κατά πόσο νομίζετε ότι το Διοικητικό Συμβούλιο και η Γενική Συνέλευση του νέου φορέα του ΕΛΚΑΚ πράγματι είναι δομημένη με τέτοιο τρόπο ούτως ώστε να λαμβάνει υπόψιν τις επιχειρησιακές απαιτήσεις που δημιουργούν ανάγκες καινοτομίας για τις οποίες μιλήσατε νομίζω πολύ ξεκάθαρα και για την κατανόηση, πιο σωστά, των αναγκών της μετεξέλιξης στις ανάγκες αυτές και στην αντίστοιχη εξέλιξη της τεχνολογίας που υπάρχει. Θεωρείται ότι το Διοικητικό Συμβούλιο και η Γενική Συνέλευση του φορέα αυτού πράγματι μπορεί να εκλάβει αυτές τις ανάγκες υπόψιν όπως εσείς επιθυμείτε και όπως μας εξηγήσατε ότι θα  θέλατε να λαμβάνονται υπόψιν;  Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ τον κύριο Καζαμία. Τον λόγο έχει ο κύριος Χούπης, Αρχηγός ΓΕΕΘΑ.
 ΔΗΜΗΤΡΙΟΣ ΧΟΥΠΗΣ (Αρχηγός Γενικού Επιτελείου Εθνικής Άμυνας (ΓΕΕΘΑ)): Θα ξεκινήσω από εσάς σε σχέση με το κομμάτι της ερώτησης που θέσατε. Όντως η συγκρότηση λαμβάνει σε μεγάλο βαθμό και η συγκρότηση του ΣΤ κλάδου του ΓΕΕΘΑ συντείνει σε αυτή την κατεύθυνση. Ουσιαστικά το πρόβλημα που υπήρχε είναι πολλές φορές ότι δεν υπήρχε η διάδραση λόγω της γραφειοκρατίας, λόγων πολλών παραγόντων, ούτως ώστε αυτή η επιχειρησιακή απαίτηση να τεθεί σε ένα όργανο, το οποίο να το υλοποιήσει. Πολλές φορές χανόταν και αυτή την απαίτηση προς τούτο και ο Κλαδάρχης  του ΣΤ κλάδου του ΓΕΕΘΑ είναι στο όργανο αυτό. 
Άρα, λοιπόν, η απαίτηση της εκπροσώπησης του ΓΕΕΘΑ και των επιχειρησιακών φορέων μέσα σε αυτό συντείνει σ αυτή τη διάδραση που λέτε. Από κει και πέρα το κομμάτι της ύπαρξης του Υπουργείου, το οποίο σε αυτή την περίπτωση έχει τα όργανα της ΓΔΑΕΕ που εμπλέκονται μέσα στο συγκεκριμένο φορέα είναι αυτοί οι οποίοι σε συνεργασία με όλο το Διοικητικό Συμβούλιο θα δώσουν την υλοποίηση που σας είπα με ένα βαθμό ωριμότητας πολύ μεγάλο. Το επετείνω αυτό που σας προ είπα σε σχέση με αυτό που έθεσε και ο Αρχηγός, ο κύριος Ναύαρχος και τέθηκε και στον κύριο Ροζολή και είναι συναφές με αυτό ότι σε ένα πολύ μικρό χρονικό διάστημα έχουμε μια μεγάλη δεξαμενή προγραμμάτων, τα οποία αφορούν ελληνικές εταιρείες, οι οποίες ουσιαστικά έχουν δώσει μία λύση σε μία επιχειρησιακή απαίτηση που είχαμε θέσει. 
Αυτό είναι που εξασφαλίζει ότι όντως στο κομμάτι της καινοτομίας, δεν είναι κάτι απρόσωπο, έχει μία ποσόστωση, η οποία ποσόστωση ισομερώς επι μοιράζεται πολλές φορές σε πολύ μεγαλύτερο ποσοστό στο ελληνικό ζητούμενο, σε ελληνικές εταιρείες οι οποίες δραστηριοποιούνται ιδιωτικά και κάνουν τις προτάσεις στο ΓΕΕΘΑ και ουσιαστικά η πρόταση έρχεται πολλές φορές κατ’ απαίτηση του ΓΕΕΘΑ, διότι ουσιαστικά σε πολλές περιπτώσεις έχουμε προγράμματα τα οποία έχουν πολύ καινούργιο τεχνολογικό θέμα αιχμής και τα οποία ουσιαστικά εμείς τα ζητούμε ως απαίτηση και έρχεται κάποιος και μας έχει δώσει μία λύση.
 Αυτή την λύση, λοιπόν, έρχεται και την υλοποιεί μέσα στο κομμάτι αυτό των εταιρειών. Παράλληλα όμως υπάρχει μέσα και το κομμάτι των ερευνητικών ιδρυμάτων, των ακαδημαϊκών, όχι μόνο των ΑΣΕΙ αλλά και των Πανεπιστημιακών Ιδρυμάτων, τα οποία ουσιαστικά μέσα από την έρευνά τους έχουν φτάσει σε πολλά προγράμματα σε πολύ υψηλό βαθμό ωριμότητας ούτως ώστε να καταστούν λύση. Το τρίτο, υπάρχει και ευρωπαϊκά προγράμματα τα οποία με τη διάδραση προς σας είπα ελληνικών εταιρειών που δεν είχαν το χώρο να το αναδείξουν μέσα στην Ελλάδα, κατάφεραν στο εξωτερικό και μπορούμε να το κάνουμε μία προσάρτηση στο μηχανισμό της καινοτομίας που σας έχω περιγράψει μέσα από το ΕΛΚΑΚ. 
Στα ερωτήματα τα υπόλοιπα που τέθηκαν, δεν θα απαντήσω με τη σειρά. Σχετικά με το κομμάτι της ασφάλειας που θέσατε, σε κάθε περίπτωση η παρουσίαση μέσα στο νομοσχέδιο της ασφάλειας είναι σαφές ότι, ο ρόλος του ΓΕΕΘΑ είναι σαφής ως Εθνική Αρχή Ασφαλείας διασφαλίζοντας ότι όλος ο μηχανισμός ο οποίος έχει να κάνει με τη διαβάθμιση και τη διακίνηση των διαβαθμισμένων πληροφοριών έχει την εποπτεία του ΓΕΕΘΑ, σε ό,τι αφορά και σε πρόσωπα αλλά και σε διαδικασίες, οι όποιες διαδικασίες δεν είναι κάτι απρόσωπο. Αλλά ουσιαστικά και τον ενεργό ρόλο που πρέπει να έχει η Γενική Διεύθυνση Αμυντικού Εξοπλισμού σε σχέση με το πώς διακινείται η μεταφορά της τεχνογνωσίας.
Ουσιαστικά, όπως γνωρίζετε καλύτερα από μένα, σε πολλές περιπτώσεις η βιομηχανική διαβάθμιση των πληροφοριών, που σχετίζονται με θέματα αμυντικής τεχνολογίας είναι ζητούμενο, το οποίο για μας θα πρέπει σε κάθε περίπτωση να ξέρουμε ποιος και με ποιες διαδικασίες διακινεί τη συγκεκριμένη διαβαθμισμένη πληροφορία που αφορά αμυντικά δρώμενα, μέσα στον όλο μηχανισμό διακίνησης των εμπορικών ζητούμενων που είναι κάτι διαφορετικό. Εμείς, κοιτάμε ουσιαστικά τη διασφάλιση από πλευράς ασφαλείας και όχι το εμπορικό ή κερδοφόρο ζητούμενο. Μέσα σε αυτό το πνεύμα, όλες οι ρήτρες εμπιστευτικότητας που είπατε είναι διασφαλισμένες μέσα από αυτόν τον χαρακτήρα που προικοδοτείται μέσα από τις διατάξεις του νομοσχεδίου. 
Σε ό,τι αφορά τις ειδικές αποζημιώσεις, όπως έχετε πει, στο άρθρο 62. Οι διατάξεις αυτές είναι κατ’ αίτημα του ΓΕΕΘΑ και των στελεχών του ΓΕΕΘΑ, διότι μέσα από τις διαδικασίες όπως είχαν χαρακτηριστεί, είτε για την πλεύσιμη υπηρεσία, είτε για οτιδήποτε άλλο, υπήρχε ένα ανομοιογενές αποτέλεσμα σε σχέση με την υπηρεσία των στελεχών από πλευράς καθηκόντων και από πλευράς κρατήσεων, οι οποίες έδιναν και το τελικό τους κόστος αποζημίωσης. 
Άρα, λοιπόν, εμείς συνδυάζουμε αυτούς που θέλουν σε αυτή την περίπτωση να έχουν την ειδική αποστολή και η ειδική αποστολή έχει σαφή χαρακτήρα και βαθμό επικινδυνότητας και βαθμού αναλήψεως ευθυνών λόγω καθηκόντων. Στο πλαίσιο αυτό, θα δείτε μία πλήρη διαβάθμιση και υπάρχει μία πλήρης διαβάθμιση, όχι σε ό,τι αφορά την αδικία σε σχέση με τα στελέχη, αλλά σε σχέση με αυτό που σας προ είπα, ούτως ώστε η ειδική αποζημίωση να ανταποκρίνεται στο αντίστοιχο επιχειρησιακό ζητούμενο και το βαθμό επικινδυνότητας την οποία έχει διάγει το στέλεχος κατ’ αρμοδιότητα. 
Ένα άλλο σημείο που έχω σημειώσει είναι στο κομμάτι των διδακτορικών σπουδών στο οποίο μου ζητήσατε και μου είπατε. Σε κάθε περίπτωση, τα Εκπαιδευτικά Συμβούλια των σχολών και των ΑΣΕΙ είναι αυτά τα οποία αποφασίζουν για το κομμάτι της έρευνας έτσι όπως τη θέλει το ίδρυμα. Σε καμία περίπτωση όμως δεν κλείστηκε αυτό. 
Άρα, λοιπόν, δεν υπάρχει ένα επιχειρησιακό ζητούμενο το οποίο να έρχεται μόνο από τη σχολή. Αυτό λειτουργεί ως ένα σκέλος ποσοστιαίο, αλλά σε καμία περίπτωση δεν μπορεί να αποκλειστεί ένα διδακτορικό το όποιο στρέφεται σε κάτι άλλο, το οποίο είναι εκτός αυτή της στιγμής του ορίζοντα που διαβλέπει ο Διευθυντής Σπουδών κάποιου εκπαιδευτικού ιδρύματος. Διότι, το ζητούμενο στη συγκεκριμένη περίπτωση μπορεί να μην είναι αντιληπτό από τον Διευθυντή Σπουδών που είναι μονοπρόσωπος, αλλά από την ακαδημαϊκή κοινότητα μέσα από τα όργανα τα οποία έχει ιδρύσει και ουσιαστικά θεσμοθετημένα παρακολουθεί την αντίστοιχη διδακτορική διατριβή, να είναι ζητούμενο το οποίο σε ένα λογικό χρονικό διάστημα να είναι πρώτης προτεραιότητας αμυντικό ζητούμενο.
Και ένα τελευταίο θέμα σε σχέση με αυτό που είπε ο κύριος αρχηγός. Είναι ζητούμενο σε εμάς αυτό που είπατε σε σχέση με την πιστοποίηση των στελεχών και γενικότερα σε σχέση με αυτό που θέσατε. Έχει γίνει μία προεργασία και θα υποβληθεί μία πρόταση προς το Υπουργείο σε σχέση με το κομμάτι της πιστοποίησης, όπως είπατε, για τα στελέχη που αποφοιτούν από τα ΑΣΕΙ και έχουν την πιστοποιημένη ακαδημαϊκή πιστοποίηση πάνω στα συγκεκριμένα θέματα. Ως ΓΕΕΘΑ θα κάνουμε μία πρόταση σε αυτή την κατεύθυνση προς την ιεραρχία. Η πολιτική μας ηγεσία το περιμένει και μας το έχει ζητήσει.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Τον λόγο έχει ο κ. Αποστολάκης.  
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Δώστε μας να καταλάβουμε πως θα δίνεται το επίδομα στόλου δηλαδή, συνεχίζεται  να δίνεται με την ίδια φιλοσοφία που είχε ρυθμιστεί με τις τελευταίες ρυθμίσεις ή θα είναι ένα επίδομα εφάπαξ για αυτούς που υπηρετούν στα πλοία ανάλογα με τον βαθμό τους, την ειδικότητά τους, τον τύπο των πλοίων κλπ. Και αν φορολογικά θα υπάρξει διευκόλυνση αυτό να είναι αυτόνομα  φορολογούμενο. 
ΔΗΜΗΤΡΙΟΣ ΧΟΥΠΗΣ (Στρατηγός,  Αρχηγός Γενικού Επιτελείου Εθνικής Άμυνας Α/ΓΕΕΘΑ):  Ακριβώς αυτό είναι το ζητούμενο που είπατε. Δηλαδή, το πρόβλημα που υπήρχε είναι ότι σε κάθε περίπτωση η διόρθωση που έχει γίνει και θα γίνει με βάση αυτή την περίπτωση θα λειτουργήσει στο να αμβλύνει, ούτως ώστε το πληρωτέο στο στέλεχος, να είναι αντίστοιχο σε αυτούς που πλέουν που  είναι πλεύσιμοι. Άρα λοιπόν, ουσιαστικά τα χαρακτηριστικά αυτά που σας είπα ότι ο κυβερνήτης θα έχει  ευθύνες κυβερνήτη αλλά και το στέλεχος το οποίο έχει ευθύνες και πλέει με τον αντίστοιχο βαθμό θα υπάρχει μία κλιμάκωση, ούτως ώστε μέσα από αυτή την μέριμνα που έχει ληφθεί, ούτως ώστε να μπορεί να έχει στο πληρωτέο ποσό. 
Σε ότι αφορά τη φορολόγηση είναι νομίζω κάτι το οποίο έχει θεσμοθετηθεί και έχει θεσμοθετηθεί   οικονομικά ούτως ώστε δημοσιονομικά, να έχουμε και τα αντίστοιχα θέματα να μη δημιουργούνται δηλαδή, μέσω των κρατήσεων οι οποίες είναι δεδομένες για το Υπουργείο Οικονομικών και για ευρωπαϊκό και για οτιδήποτε άλλο αλλά σε πολλές περιπτώσεις είναι και για τα ταμεία μας και δεν θα έχει καμία σχέση με το τι θα πληρώνεται το στέλεχος. Η μέριμνά μας είναι η επιχειρησιακή ευθύνη, το πληρωτέο στο στέλεχος και το κομμάτι της πλεύσιμης υπηρεσίας τις οποίες έχει, γιατί  τέθηκε και αυτό είναι δηλαδή ουσιαστικά  όχι με το κομμάτι της αλλά καρτ, αλλά ουσιαστικά με αυτόν που αντιμετωπίζει την επιχειρησιακή ευθύνη ούτως ώστε δίνεται και ένα κίνητρο στα στελέχη τα οποία υπηρετούν σε στόλο και χωρίς να έχει να κάνει σε σχέση με την υποβάθμιση των καθηκόντων των υπολοίπων στελεχών. Αυτό είναι η πρόταση η οποία έχουμε υποβάλει σε αυτή την κατεύθυνση και  είναι και αυτό που είπε  και ο κ. ο Υπουργός ότι προσπαθεί να αμβλυνθεί το πρόβλημα που υπήρχε διότι υπήρχε μία πλήρης εξομοίωση και ουσιαστικά το πληρωτέο στα στελέχη που έπλεαν, δεν ήταν αυτό το οποίο ουσιαστικά ανταποκρινόταν στα καθήκοντα στο βαθμό επικινδυνότητας και στην προσφορά διηνεκώς, στο Πολεμικό Ναυτικό.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):  Τον λόγο έχει ο κ. Πολάκης.
ΠΑΥΛΟΣ ΠΟΛΑΚΗΣ: Ο κ.  Υπουργός απλά έβαλε ένα ποσό στο νόμο. Εδώ θέλουμε το συγκεκριμένο το κάνουμε πιο συγκεκριμένο . Γιατί απάντησε ο  Αρχηγός, αλλά πρακτικά δεν απάντησε. Είπαμε ότι έκανε μια Έκθεση κάποιων  στοιχείων, δηλαδή, αυτό το ποσό σε επίπεδο στελεχών. Πρώτον,  ποιος είναι ο  αριθμός των  στελεχών που αφορά χοντρά, ψιλά, αδρά, σε τι μεταφράζεται το μήνα.  Σε ποσό δηλαδή  και αν  η φορολόγηση είναι αυτοτελής ή  θα είναι σαν αυτό που γίνεται με τους γιατρούς του ΕΣΥ που σε εφημερίες τα μισά τα τρώει η εφορία. 
ΔΗΜΗΤΡΙΟΣ ΧΟΥΠΗΣ (Στρατηγός,  Αρχηγός Γενικού Επιτελείου Εθνικής Άμυνας Α/ΓΕΕΘΑ):   Θα σας πω, θα βγει κοινή υπουργική απόφαση που θα το ρυθμίζει αλλά θα σας το πω ευθέως. 
Όταν ο κυβερνήτης αντιπλοίαρχος παίρνει 1600 ευρώ έχει μία διαφορά και θα παίρνει, σας λέω ένα ποσό χωρίς να το προσδιορίσω, περίπου 500 - 600 ευρώ, ούτως ώστε όταν πλέει στο συγκεκριμένο χρόνο. Όταν ο δίοπος πλέει και έχει τις ευθύνες του θα παίρνει ένα ποσό στο μισθό του ο οποίος, μετά τα χρόνια υπηρεσίας, μετά την οικογενειακή κατάσταση θα έχει μία ανάλογη, αλλά ουσιαστικά μικρότερη αποζημίωση. Θα υπάρχει μια κλιμάκωση βαθμών και ευθυνών. Αυτός θα πρέπει, να σας πω, 300 ευρώ το μήνα.
Άρα, λοιπόν, όλος δημοσιονομικός χώρος που έχει, έχει αυτό το αποτέλεσμα. Ο σημαιοφόρος που έβγαινε και ο οποίος παίρνει ένα πάρα πολύ καλό θα έλεγα ποσό θα έχει ένα σημαντικό κίνητρο να υπηρετήσει το στόλο, διότι ο σημαιοφόρος θα πάρει ένα ποσό το οποίο, ουσιαστικά, θα του δημιουργεί, μέσω της πλεύσιμης υπηρεσίας, μία αντίστοιχη, θα έλεγα, δυνατότητα να έχει μία πολύ καλύτερη ανταποκρισιμότητα στα μηνιαία του έξοδα. Αυτή ήταν η μέριμνα, ουσιαστικά, του σχεδιασμού και το Υπουργείο κινήθηκε σε αυτή την κατεύθυνση.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Αρχηγό που απάντησε σε όλες τις ερωτήσεις. Κύριε Αρχηγέ, ξέρω ότι πρέπει να φύγετε. Σας ευχαριστούμε άλλη μια φορά. Κύριε Καζαμία, θέλετε άλλη ερώτηση προς άλλο φορέα;
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας– ΖΩΗ ΚΩΝΣΤΑΝΤΟΠΟΥΛΟΥ»): Ναι, παρακαλώ. Θα ήθελα να απευθύνω ερωτήσεις στους τρεις Κοσμήτορες και τις ίδιες ερωτήσεις και στους τρεις. Όποιος θέλει μπορεί να απαντήσει. Θα ήθελα και στον κύριο Ροζολή, από το Σύνδεσμο Ελλήνων Κατασκευαστών Αμυντικού Υλικού. Ευχαριστώ.
Λοιπόν, στους τρεις Κοσμήτορες οι ερωτήσεις μου αφορούν την διδακτορική και μεταδιδακτορική έρευνα, πρώτον. Θα ήθελα, αν γίνετε, να μας ξεκαθαρίσετε αυτή τη στιγμή. Στις ανώτατες σχολές σας δεν υπάρχουν προγράμματα τρίτου κύκλου. Καθόλου. Οπότε, όταν καλωσορίζετε τις μεταδιδακτορικές έρευνες, τις καλωσορίζετε για φοιτητές οι οποίοι προσεχώς τα επόμενα 4 - 5 χρόνια θα έχουν ολοκληρώσει το διδακτορικό τους, όχι για το υπάρχον προσωπικό που διδάσκει εκεί ή και για τα δύο; Αυτή είναι η πρώτη ερώτηση.
Η δεύτερη ερώτηση αφορά το κατά πόσο βλέπετε εσείς τη μεταδιδακτορική έρευνα να διεξάγεται στο δικό σας ίδρυμα ή να διεξάγεται από διδακτορικούς φοιτητές δικούς σας σε ιδρύματα του εξωτερικού ή και τα δύο. Θα με ενδιέφερε να το ακούσω αυτό.
Επίσης, αυτό είναι τρίτο ερώτημα, για τους επισκέπτες – καθηγητές. Υπάρχει στο νομοσχέδιο ένα άρθρο για τους επισκέπτες - καθηγητές το οποίο θεωρώ πολύ σημαντικό, διότι μέσω αυτού του θεσμού μπορεί να πραγματοποιηθεί μεγάλη πρόοδος στο λεγόμενο brain gain. Μιλάμε συνέχεια για τα σπουδαία ελληνικά μυαλά που υπάρχουν σε ιδρύματα του εξωτερικού και τα οποία θα θέλουμε να προσελκύσουμε.
Ο βασικός μηχανισμός για την άμεση προσέλκυση αυτών των ανθρώπων είναι ο θεσμός του επισκέπτη - καθηγητή και η πείρα που έχουμε από τα άλλα ελληνικά ΑΕΙ είναι ότι δεν υπάρχει κανένα απολύτως κίνητρο και δεν υπάρχει καμία γραφειοκρατική υποστήριξη από το Υπουργείο Παιδείας στο να προσελκύονται επισκέπτες - καθηγητές του εξωτερικού. Είναι μια «νεκρή» διαδικασία, υπάρχει μόνο στα χαρτιά και αυτό είναι ένα τεράστιο πρόβλημα και ρίχνει, βεβαίως, τις μεγάλες ευθύνες όχι μόνο της πολιτικής ηγεσίας, αλλά και της πανεπιστημιακής κοινότητας εσωτερικού όσον αφορά τις σχέσεις της με διακεκριμένους Έλληνες ακαδημαϊκούς που εργάζονται στο εξωτερικό. Θέλω να σας ρωτήσω, εσείς τι προτίθενται να κάνετε; Νομίζετε ότι το σχετικό άρθρο στο νομοσχέδιο είναι ικανοποιητικό και αν ναι τι προτίθεστε να κάνετε για να προσελκύσετε τέτοια άτομα. Αυτές οι ερωτήσεις μου.
Μία τελευταία ερώτηση στον κύριο Ροζολή, κύριε Πρόεδρε, αν έχετε την καλοσύνη. Μου έκανε ιδιαίτερη εντύπωση που είπε ότι δεν υπήρχε καμία απολύτως διαβούλευση με τον Συνδέσμου Ελλήνων Κατασκευαστών Αμυντικού Υλικού στη διαδικασία συγκρότησης αυτού του νομοσχεδίου.
 Αυτό είναι πραγματικά σοκαριστικό, δεδομένου ότι θα πρέπει ο φορέας του, να είναι τουλάχιστον στη δική μας αντίληψη από τους πρώτους φορείς που εμπλέκονται σε αυτή τη διαδικασία και θα έπρεπε, να τους είχαν συμβουλευτεί από το Υπουργείο. 
Η ερώτησή μου είναι όσον αφορά το ΕΛΚΑΚ, το Κέντρο Καινοτομίας. Πιστεύετε ότι η γενική συνέλευση και το Διοικητικό Συμβούλιο, δηλαδή οι βασικοί θεσμοί της δομής αυτής, σας παρέχουν τον χώρο που χρειάζεστε εσείς ως Έλληνες κατασκευαστές αμυντικού υλικού για να μπορείτε να συμμετέχετε σε όλη τη διαδικασία παραγωγής, αλλά και υλοποίησης καινοτομίας, για την οποία πολύ καλά μας μιλήσατε ή όχι; 
Και αν όχι, τι θα θέλατε να δείτε να αλλάζει, ούτως ώστε να μπορεί να συμμετέχει και ο ελληνικός κατασκευαστικός αμυντικός τομέας; 
Σας ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ, τον κύριο Καζαμιά. 
Υπάρχουν πολλές ερωτήσεις και βλέπω ότι απευθύνονται σε ένα - δύο φορείς. Οι περισσότερες ερωτήσεις, αφορούν τον κύριο Ροζολή. Οπότε, κύριε Ροζολή, ξεκινήστε συνολικά τις απαντήσεις σας και σας παρακαλώ μόνο, επειδή έρχεται το Υπουργός Εθνικής Άμυνας σε λίγη ώρα για την 3η συνεδρίαση, να είστε λίγο σύντομος. Ευχαριστώ πολύ.
Το λόγο έχει ο κ. Ροζολής.
ΑΝΑΣΤΑΣΙΟΣ ΡΟΖΟΛΗΣ (Πρόεδρος του Δ.Σ. του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ)): Σας ευχαριστώ πάρα πολύ. 
Θα ξεκινήσω με την απάντηση στον Ναύαρχο, τον κύριο Αποστολάκη. Ναι, ναι, βεβαίως. Μέχρι τώρα ακούμε στο νομοσχέδιο για το ΕΛΚΑΚ, προβλέψεις για ΑΕΙ, ΑΣΣΕΙ, Ερευνητικά Κέντρα, startups, νεοφυείς θερμοκοιτίδες, Fundes, οικοσυστήματα τεχνολογίας, πουθενά δεν είδαμε την αμυντική βιομηχανία. 
Πιστεύουμε ότι είναι απαραίτητη, η συμμετοχή της αμυντικής βιομηχανίας. Θέλω να σας δώσω κάποια διεθνή στοιχεία. Μια καινοτόμος ιδέα που ξεκινάει σήμερα, χρειάζεται διεθνώς 3 με 5 χρόνια για να φτάσει να γίνει προϊόν και αυτό, σε ποσοστό 1 προς 4 και θα είναι και τυχεροί αυτοί που θα το κάνουν. 
Η Ελληνική Αμυντική Βιομηχανία, απασχολεί πάνω από 15.000 ανθρώπους, Έλληνες εργαζόμενους. Όλοι από εμάς, κάθε μήνα, πρέπει να πληρώσουμε τους μισθούς. Τι θα γίνει αυτό στα επόμενα πέντε χρόνια, που στην καλύτερη περίπτωση θα έχουμε μέχρι τότε -που θα έχουμε- ένα προϊόν; 
Θα συνεχίσω, απαντώντας στα ερωτήματα της κυρίας Αναγνωστοπούλου. Η αμυντική βιομηχανία, είναι μια βιομηχανία η οποία είναι βιομηχανία, αλλά συγχρόνως έχει και έναν εθνικό σκοπό, την ασφάλεια εφοδιασμού των Ενόπλων Δυνάμεων. Εγώ, έχω την αίσθηση και κατ’ αρχήν είπα ότι είμαστε θετικοί, γιατί εδώ και πάρα πολύ καιρό είναι η πρώτη φορά που βλέπω μία πρωτοβουλία στρατηγική από το Υπουργείο, που να αφορά εν μέρει την άμυνα της χώρας, σε αυτό το κομμάτι το παραγωγικό. 
Θα έλεγα, πρώτα φτιάχνεις τα θεμέλια και μετά κατασκευάζεις τη στέγη. Στην Ελλάδα σήμερα κατασκευάζουμε τα Λέοναρντ για τη Γερμανία, για όλο τον κόσμο. Τα περισσότερα υποβρύχια του κόσμου, έχουν μπαταρίες από την Ελλάδα. Έχουμε τεράστια ποσοστά κατασκευής στα F-16 και στα C-130. Πρέπει να κάνουμε αυτό που κάνουν όλες οι χώρες. 
Η Αυστραλία έχει Υπουργείο Αμυντικής Βιομηχανίας. 
Οι γείτονές μας οι τούρκοι, έχουν Γενική Γραμματεία υπαγόμενη στον Πρόεδρο, στον Ερντογάν, ο οποίος κάθε χρόνο δίνει λόγο. 
Δεν ξέρω γιατί αρνούμαστε στην Ελλάδα εδώ και πάρα πολλά χρόνια, να φτιάξουμε μία δομή και επειδή έχω μπροστά μου τον κύριο Χατζηδάκη, δεν θέλω να φτιάξουμε άλλο ένα γραφειοκρατικό εργαλείο, δεν είναι θέμα Υπουργού ή Υφυπουργού. Θέλουμε δομή, να υπάρχουν άνθρωποι που από την πρώτη μέρα που θα μπουν μέχρι που θα βγούμε, θα ασχολούνται με αυτό. Αυτό που γίνεται σήμερα στην Ευρώπη, είναι κοσμογονία και θα μπορώ να μιλάω για τα επόμενα 5 λεπτά με διάφορους όρους και να μην καταλάβει κανείς τίποτα. Πρέπει να υπάρξει στελεχιακό δυναμικό από τις Ένοπλες Δυνάμεις, από το Υπουργείο Ανάπτυξης, από το Υπουργείο Εξωτερικών, να φτιάξουν μία δομή, η οποία θα ασχολείται με την αμυντική βιομηχανία, αλλιώς θα έχουμε συνεχώς καλή προαίρεση από υπουργούς, οι οποίες όμως εγώ θα έλεγα ότι πολλές φορές μοιάζουν με πυροτεχνήματα. Το 30% που ζητάμε, είναι το λιγότερο διεθνώς. Οι ξένες εταιρείες που ήρθαν στην Ελλάδα, ήταν έτοιμες να δώσουν ποσοστά και είναι έτοιμες να δώσουν, αλλά πρέπει να τους πιέσουμε. 
Σήμερα στο Υπουργείο Άμυνας, δεν υπάρχει αρμόδιος για την αμυντική βιομηχανία, με την έννοια ότι τα Επιτελεία θα κάνουν την επιχειρησιακή ανάγκη, θα δούμε το οικονομικό, θα δούμε το διπλωματικό κομμάτι, ωραία. Για την αμυντική βιομηχανία με ποιον θα μιλήσει η ξένη εταιρεία; 
Ποιος είναι αυτός που θα τους πει ότι παιδιά θα πάρουμε, αλλά για περάστε λίγο από το ταμείο της συμπαραγωγής στην Ελλάδα; 
Όταν λέμε βιομηχανικές επιστροφές, ξαναλέω, δε μιλάμε για αντισταθμιστικά οφέλη, μιλάμε για έργο σε ελληνικές αμυντικές βιομηχανίες. Η Ελλάδα σήμερα είναι φτηνότερη και από το Ισραήλ, από την Τσεχία, από χώρες της Ευρώπης, που παλιά μας ανταγωνίζονταν. Ο ξένος οίκος θα έχει κέρδος άμα δώσει έργο αλλά πρέπει να το ζητήσουμε. 
Πάμε τώρα στον κ. Μπιάγκη. Έχετε μεγάλο δίκιο. Έχουμε σήμερα ελληνικές αμυντικές εταιρείες, οι οποίες είναι ισραηλινών, γαλλικών, κυπριακών, ελβετικών, γαλλικών συμφερόντων. Πρέπει να ληφθεί κάποια πρόβλεψη. Αν θα μιλήσουμε ότι θα πάμε για να δούμε απόρρητα πράγματα, γιατί θεωρητικά τελικά το ΕΛΚΑΚ θα κοιτάξει και θέματα τα οποία είναι διαβαθμισμένα, θα πρέπει να δούμε τι θα γίνει με αυτές τις εταιρείες. Γι’ αυτό ζητήσαμε να συμμετέχουμε στη διαβούλευση, δεν συμμετείχαμε. 
Επαναλαμβάνω, υπάρχει το … (δεν ακούγεται), υπάρχει αυτό το όργανο. Απλά, για κάποιο λόγο, έχει μπει σε χειμερία νάρκη εδώ και πάνω από ενάμιση χρόνο. 
Στον κ. Ζερβέα. Ναι, έχουμε σοβαρά θέματα. Μία ανώνυμη εταιρεία που χρηματοδοτείται από το δημόσιο, ποιος θα είναι ρόλος της; 
Αν αυτή εταιρεία θα φτιάξει θυγατρικές, θα ανταγωνιστεί;
Η ίδια η εταιρεία, δηλαδή, που θα επιλέγει να αναπτύξει ένα προϊόν, θα φτιάχνει θυγατρική και αυτή η θυγατρική θα ανταγωνίζεται μια ιδιωτική ελληνική εταιρεία; 
Θα υπάρχουν άνθρωποι μέσα στο ΕΛΚΑΚ, οι οποίοι θα είναι και μέτοχοι σε εταιρείες; 
Αυτά πρέπει λίγο να ξεκαθαριστούν γιατί, με καλή προαίρεση το λέω, θα τα βρούμε μπροστά μας. 
Στον κ. Καζαμία. Πιστεύουμε ότι η συμμετοχή θεσμικά της αμυντικής βιομηχανίας στη διοίκηση ή στα όργανα του ΕΛΚΑΚ, θα μπορούσε να βοηθήσει πάρα πολύ στο να έχουμε το αποτέλεσμα που ζητάμε. 
Προς το παρόν, σε όλη αυτή τη διαδικασία εμείς νιώθουμε εκτός. Τη στηρίζουμε, είναι κάτι θετικό, αλλά είμαστε εκτός. 
Ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κι εμείς ευχαριστούμε.Ο κ. Παπαγιαννάκης, έχει το λόγο.
ΡΟΥΣΟΣ Γ. ΠΑΠΑΓΙΑΝΝΑΚΗΣ (Κοσμήτορας της Σχολής Ικάρων): Ευχαριστώ, κύριε Πρόεδρε.
Θα προσπαθήσω να απαντήσω εκ μέρους και των άλλων δύο συναδέλφων μου. Συνοπτικές οι απαντήσεις, οι οποίες έχουν ως εξής. 
Όσον αφορά το θέμα της ενίσχυσης της ακαδημαϊκότητας των Ανώτερων Στρατιωτικών Σχολών Υπαξιωματικών, η θέση και των τριών κοσμητόρων, των τριών 
ΑΣΕΙ, είναι θετική. Εμείς προτιθέμεθα να βοηθήσουμε σε αυτή την προσπάθεια με όλες μας τις δυνάμεις. Προϋποθέτει όμως αυτό το εγχείρημα την καταγραφή ενός χάρτη, οδικού χάρτη, διότι το εγχείρημα αυτό δεν είναι εύκολο. Υπάρχουν πάρα πολλές προϋποθέσεις που πρέπει να γίνουν ενδιάμεσα μέχρι να επιτευχθεί αυτός ο στόχος. 
Τα τρία ανώτατα στρατιωτικά εκπαιδευτικά ιδρύματα, θα πρέπει να υπενθυμίσω εδώ, μπήκαν στο χάρτη της ανώτατης εκπαίδευσης ουσιαστικά το 2003. Από το 2003 μέχρι σήμερα έχει γίνει σημαντική θεσμική παρέμβαση, να το πω έτσι και σημαντικές προσπάθειες, τόσο από τις διοικήσεις των τριών ΑΣΕΙ όσο και από την ακαδημαϊκή κοινότητα. 
Οφείλω να ενημερώσω την Επιτροπή σας ότι η ακαδημαϊκή κοινότητα των τριών ανωτάτων στρατιωτικών εκπαιδευτικών ιδρυμάτων έχει πάρα πολύ υψηλά προσόντα. Εκπροσωπούμε, δηλαδή, εδώ συναδέλφους καθηγητές, μέλη διδακτικού ερευνητικού προσωπικού, εργαστηριακού προσωπικού, οι οποίοι προσλαμβάνονται, εξελίσσονται ακριβώς με τις ίδιες διαδικασίες τις οποίες εξελίσσονται τα μέλη διδακτικού ερευνητικού προσωπικού των ανωτάτων εκπαιδευτικών ιδρυμάτων.
Εδώ πρέπει να ληφθεί υπόψη, επίσης, ότι εμείς μέχρι σήμερα αξιολογούμασταν με ανοικτές προκηρύξεις, με τα ίδια ακριβώς προσόντα χωρίς να μας δίδεται η δυνατότητα συμμετοχής σε έρευνα.
Γι’ αυτό υπερθεμάτισα στην εισαγωγική μου ομιλία για την σπουδαιότητα που έχει για εμάς αυτό το νομοσχέδιο και τα άρθρα του νομοσχεδίου αυτού που αφορούν κυρίως τη λειτουργία διδακτορικών σπουδών, τη δυνατότητα διδακτορικών σπουδών μέσα στα ΑΣΕΙ.
Τώρα σε ό,τι αφορά τους «Επισκέπτες-Καθηγητές» που ρωτήσατε, προφανώς και αυτό αποτελεί ένα πάρα πολύ θετικό βήμα. Συμφωνώ απολύτως ότι υπάρχει δρόμος ακόμα μέχρι να μπορέσουμε να προσελκύσουμε στα ΑΣΕΙ «Επισκέπτες-Καθηγητές».
 Νομίζω όμως ότι έχουμε κάνει ένα πρώτο βήμα με αυτό το νομοσχέδιο, το οποίο είναι πολύ σημαντικό και θέλω να ελπίζω ότι αυτό το πράγμα θα προχωρήσει και στο μέλλον.
Σε ό,τι αφορά τα επαγγελματικά δικαιώματα, ήθελα να πω το εξής. Επειδή τυγχάνει να είμαι μηχανολόγος μηχανικός, νομίζω ότι επαγγελματικά δικαιώματα απονέμει το Τεχνικό Επιμελητήριο της Ελλάδος. Δεν απονέμουν τα Πανεπιστήμια ή τα Πολυτεχνεία και πρόσφατα νομίζω, όπως έχω πληροφορηθεί, έχουν βγει οι αποφάσεις κάποιων Επιτροπών που είχαν συσταθεί στο παρελθόν μετά το «νόμο Γαβρόγλου». Για την εξομοίωση επαγγελματικών δικαιωμάτων των πρώην Σχολών Μηχανικών των ΤΕΙ, των πρώην ΤΕΙ με τα διπλώματα Πολυτεχνικών Σχολών. Νομίζω ότι έχει βγει για το ΠΑ.ΔΑ., μία τέτοια απόφαση. Τις περασμένες μέρες.
Σε αυτό το σημείο ήθελα να τονίσω ότι κάτι τέτοιο πρέπει να γίνει και στην περίπτωση των Αποφοίτων Μηχανικών των δύο Σχολών, της Σχολής Ικάρων και της Σχολής Ναυτικών Δοκίμων, διότι και η Σχολή Ναυτικών Δοκίμων έχει Τμήμα Μηχανικών. 
Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):Ευχαριστούμε.
Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία (Σία) Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Θέλω να θέσω μια ερώτηση στην ΠΟΕΣ, στον κ. Μεθενίτη.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Τελευταίος Φορέας είναι ο κ. Βασίλειος Υφαντής, Πρόεδρος του Επιστημονικού Συλλόγου Μηχανικών Αεροπορίας.
ΒΑΣΙΛΕΙΟΣ ΥΦΑΝΤΗΣ (Πρόεδρος του Επιστημονικού Συλλόγου Μηχανικών Αεροπορίας): Στο ερώτημα του κυρίου Αποστολάκη, του Ναυάρχου του Αρχηγού, θέλω να πω ότι στο παρόν σχέδιο νόμου, θα μπορούσε να περάσει πολύ εύκολα μία απλή διάταξη που είναι δύο σειρών, η οποία να λέει τι; Ότι το ΥΠΕΘΑ με τα συναρμόδια Υπουργεία καθορίζουν και εισηγούνται τα επαγγελματικά δικαιώματα. Το ΤΕΕ ή το εκάστοτε ΤΕΕ ή κάποιος άλλος Φορέας. Πρέπει να βάλουμε καλά στο νου μας ότι δεν αποδίδει επαγγελματικά δικαιώματα. Απλώς πιστοποιεί, δίδει σφραγίδα και δικαίωμα υπογραφής. Δεν εκδίδει επαγγελματικά δικαιώματα. Αυτοί που δίδουν τα επαγγελματικά δικαιώματα, είναι οι Φορείς που εποπτεύουν το Ακαδημαϊκό Ίδρυμα.
 Κατά συνέπεια λέω τούτο ότι θα μπορούσαμε να περάσουμε στο παρόν νομοσχέδιο και αποτελεί βήμα ανάπτυξης, εκσυγχρονισμού, βήμα προς τα μπροστά, για τα ρυθμιζόμενα επαγγέλματα, όπως αυτό του μηχανικού, να περάσει μία διάταξη που να λέει ότι το ΥΠΕΘΑ με τα αντίστοιχα συναρμόδια Υπουργεία συντάσσουν και εκδίδουν επαγγελματικά δικαιώματα. Το ποιος θα τα πιστοποιήσει και θα δώσει το δικαίωμα υπογραφής, ενδεχομένως θα είναι το ΤΕΕ ή ενδεχομένως ένας νέος Φορέας που θα τον δούμε. 
Αλλά επειδή μιλάμε για μηχανικούς, θεωρώ, το ΤΕΕ είναι ικανό και μπορεί να αποδώσει επαγγελματικά δικαιώματα, έστω κι αν δημιουργήσει νέες κατηγορίες επαγγελματιών. 
Δηλαδή, ο Μηχανικός Αεροσκαφών δεν μπορεί να λέγεται Αεροναυπηγός. Ή μπορούμε να τον κάνουμε Αεροναυπηγό αν θέλουμε, άλλα ωστόσο, θα μπορούμε να τον εντάξουμε σε έναν αντίστοιχο κλάδο. 
Δεν θέλει ένας μηχανικός της ΣΜΑ να πάει να υπογράφει εγκαταστάσεις για καλοριφέρ. Ένας μηχανικός αεροσκαφών θέλει να είναι μηχανικός αεροσκαφών, αυτό σπούδασε. Εάν δεν υπάρχει κατηγορία που να την ορίζει το ΤΕΕ θα πρέπει να φτιάξει μια ειδική κατηγορία. Αυτά ήθελα να πω, αλλά νομίζω ότι είναι πολύ εύκολο να περάσει τώρα μια διάταξη και να ρυθμιστεί το θέμα μία διά παντός.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ. Υπάρχουν κάποιες ερωτήσεις προς τον κ. Νούνεση, ο οποίος έπρεπε να φύγει για σημαντική υποχρέωση. Θα παρακαλούσα τους συναδέλφους που υπέβαλαν τις ερωτήσεις να της φέρουν στο Προεδρείο και θα λάβουν εγγράφως τις απαντήσεις από τον κ. Νούνεση.
Τον λόγο έχει ο κ. Κεφαλογιάννης.
ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Θα είμαι σύντομος, γιατί ούτως ή άλλως στην κατ’ άρθρων συζήτηση όσο και στην β’ ανάγνωση θα έχουμε τον χρόνο να αναφερθούμε λεπτομερώς σε μια σειρά από άρθρα. Θα ήθελα, κυρίες και κύριοι συνάδελφοι, να ευχαριστήσω από του βήματος τόσο τον Αρχηγό του Γενικού Επιτελείου Εθνικής Άμυνας όσο και τα Επιτελεία, γιατί πραγματικά με τη συμβολή τους σε αυτό το νομοσχέδιο νομίζω φέρανε αρκετές από τις διατάξεις τις οποίες σήμερα συζητάμε και νομίζω η πλειονότητα των φορέων είναι ότι είναι προς τη θετική κατεύθυνση. Το λέω αυτό, διότι αυτό το νομοσχέδιο, το σχέδιο νόμου, συνδιαμορφώθηκε με τη στρατιωτική ηγεσία και γι’ αυτό το λόγο σε πολλά από τα άρθρα, στα συγκεκριμένα τα οποία αναφέρθηκαν και οι φορείς, νομίζω ότι αποτυπώνει την πραγματική κατάσταση επί του πεδίου και για αυτό κινείται στη σωστή κατεύθυνση. 
Θα αναφερθώ επιγραμματικά μόνο στο μέρος γ’ και δ’ του σχεδίου νόμου, το οποίο ασχολήθηκα και εγώ. Δηλαδή, για τον εκσυγχρονισμό των ΑΣΕΙ, αλλά και για την ίδρυση του τμήματος πληροφορικής και τη σύσταση κοινού σώματος πληροφορικής στις Ένοπλες Δυνάμεις. Ξεκινώντας από τα ΑΣΕΙ, χαίρομαι που υπήρξε μια θετική ανταπόκριση από το σύνολο των φορέων για τις προτεινόμενες διατάξεις. Θα ήθελα και από του βήματος να ευχαριστήσω και τους κοσμήτορες για την εξαιρετική τους συνεργασία, που είχαμε από την πρώτη μέρα της ανάληψης των καθηκόντων. Μάλιστα, από τις πρώτες επισκέψεις τις οποίες πραγματοποίησα ως Υφυπουργός Εθνικής Άμυνας, αρμόδιος για τα ζητήματα αυτά, ήταν οι στρατιωτικές σχολές. Νομίζω ότι το σημερινό σχέδιο νόμου, το οποίο συζητάμε, είναι αποτέλεσμα μιας κοινής προσπάθειας, κοινής αγωνίας, ακριβώς για να πάμε τις στρατιωτικές σχολές των Ενόπλων Δυνάμεων στον 21ο αιώνα.
 Θα σταθώ μόνο στο ζήτημα των βιομηχανικών διδακτορικών, το οποίο έγινε λόγος και στην χθεσινή συνεδρίαση. Να τονίσω ότι η προωθούμενη ρύθμιση για τη δυνατότητα εκπόνησης των διδακτορικών διατριβών μέσω των ΑΣΕΙ δεν διαφέρει σε τίποτα σε σχέση με την αντίστοιχη ρύθμιση του άρθρου 96 του ν.4957/2022, το οποίο αφορά και τα ΑΕΙ. Συνεπώς, δεν προσθέτουμε ούτε αφαιρούμε καμία από τις προϋποθέσεις. Οι υποψήφιοι διδάκτορες θα μπορούν να κάνουν την έρευνά τους με τους ίδιους πόρους και αυτό είναι και το κεντρικό νόημα εξάλλου όλου του νομοσχεδίου. Στην ουσία η εναρμόνιση του θεσμικού πλαισίου των ΑΣΕΙ με εκείνη των ΑΕΙ. 
Όσον αφορά τη συζήτηση για τα ΑΣΣΥ. Προφανώς, σε δεύτερο χρόνο θα προχωρήσουμε και στην αναβάθμιση και των ΑΣΣΥ. Αυτό είναι μια δέσμευση του Υπουργείου. Ξεκινήσαμε πρώτα με τα ΑΣΕΙ, γιατί νομίζω γίνεται πραγματικά μία μεταρρύθμιση η οποία εκκρεμούσε για δεκαετίες. Το δεύτερο στάδιο είναι τα ΑΣΣΥ. Προφανώς, δεν τα αφήνουμε σε δεύτερη μοίρα, όπως ακούστηκε από κάποιους συναδέλφους, και το επόμενο χρονικό διάστημα θα είμαστε σε θέση να σας παρουσιάσουμε και τις αντίστοιχες διατάξεις.
 Τώρα, όσον αφορά την πρόταση που ακούστηκε από την ΠΟΜΕΝΣ για το άρθρο 71, κατά πόσο μπορούν και τα ΑΣΣΥ να ενταχθούν στο πρόγραμμα Εύδοξος, με νομοτεχνική διάταξη την οποία θα φέρουμε γίνεται αποδεκτή αυτή η πρόταση. Θα το δείτε και τις επόμενες ημέρες, πιθανώς μέχρι τη Δευτέρα θα έχει αρθεί, γιατί θεωρούμε εύλογο και τα ΑΣΣΥ να ενταχθούν σε αυτό το πρόγραμμα.
 Από τον Πρόεδρο Απόστρατων Αξιωματικών της Ενώσεως του Ναυτικού, νομίζω και ο κύριος Αρχηγός σας απάντησε για ποιο λόγο η ΣΑΝ και η ΣΑΣ δεν περιλαμβάνονται στο παρόν νομοσχέδιο. Γιατί πολύ απλά οι μαθητές φοιτούν αντιστοίχως είτε στο ΑΠΘ είτε στο ΕΚΠΑ. Εξάλλου, δεν έχουν και δικά τους μέλη ΔΕΠ, αυτός είναι και ο λόγος που το παρόν νομοσχέδιο δεν περιλαμβάνει αυτές τις διατάξεις.
 Επίσης, μια παρατήρηση που έγινε σχετικά με τον δημοσιονομικό κώδικα νομίζω ότι το συγκεκριμένο σχέδιο νόμου παραπέμπει ευθέως στον δημοσιονομικό κώδικα. Επομένως, κάποιες διατάξεις που δεν περιλαμβάνονται συγκεκριμένα, προφανώς και ισχύουν κατ’ αναλογία.
 Όσον αφορά τώρα και κλείνω με αυτό, το κοινό σώμα πληροφορικής. Νομίζω εξηγήθηκε και από τον κύριο Υπουργό χθες στην χθεσινή συνεδρίαση, αλλά νομίζω και από τις τοποθετήσεις του κυρίου Α/ΓΕΕΘΑ για ποιο λόγο υπάρχει η αναγκαιότητα αυτή. 
	Να δώσω ένα παράδειγμα πως γίνεται σήμερα. Ένας πληροφορικάριος στον στρατό, ένας αξιωματικός του Πυροβολικού ο οποίος έχει εξειδικευτεί στο όπλο του για περίπου πέντε χρόνια, περνάει μια εξάμηνη εκπαίδευση στην πληροφορική, δίνει εξετάσεις, παίρνει εκπαιδευτική άδεια για ενάμιση έτος περίπου για να κάνει το μεταπτυχιακό του στην πληροφορική, συνεπώς η υπηρεσία τον χάνει για δύο περίπου έτη και βεβαίως όλη αυτή η πενταετής του προϋπηρεσία και γνώση του Πυροβολικού στην οποία βεβαίως επένδυσαν οι Ένοπλες Δυνάμεις, στην ουσία χάνεται κυριολεκτικά. 
Επομένως, νομίζω ότι με αυτόν τον τρόπο διευκολύνουμε προς την εναρμόνιση και τη διακλαδικότητα την οποία ως πολιτική ηγεσία του Υπουργείου Εθνικής Άμυνας έχουμε δώσει πολύ μεγάλο βάρος, γιατί δυστυχώς αυτή τη στιγμή μιλάμε για διαφορετικά πληροφοριακά συστήματα ανά επιτελείο με διαφορετική ηλεκτρονική, για παράδειγμα, διακίνηση εγγράφων με διαφορετικά δίκτυα, διαφορετικά συστήματα μητρώων. Επομένως, όλα αυτά τα ενοποιούμε σε ένα κοινό σώμα, το οποίο ούτως η άλλως ήταν και απαίτηση του Γενικού Επιτελείου Εθνικής Άμυνας.
Τέθηκε επίσης το ζήτημα κατά τη χθεσινή συνεδρίαση για τη δυνητική μετάταξη του συνόλου των στελεχών με ειδικότητα πληροφορικής στις Ένοπλες Δυνάμεις στο Κοινό Σώμα Πληροφορικής. Προφανώς, ο λόγος που γίνεται η υποχρεωτικότητα είναι ότι με διαφορετικό τρόπο θα πηγαίναμε σε μία πολυφωνία. Εξάλλου, να θυμίσω ότι υπάρχει και προηγούμενο στις τάξεις των Ενόπλων Δυνάμεων όπως συνέβη το 1988, όταν συστάθηκε το Κοινό Σώμα Νομικών. Υπήρξε και τότε η υποχρεωτική μετάταξη σε αυτό το Κύριο Σώμα, ακριβώς για να αποφευχθούν όλα αυτά τα προβλήματα τα οποία είχαν δημιουργηθεί.
Με αυτές τις λίγες σκέψεις, θα κλείσω και εγώ τη σημερινή συνεδρίαση. Να ευχαριστήσω και όλους τους φορείς για τις σημερινές τους παρατηρήσεις. Και βεβαίως, βρισκόμαστε πάντα, το είπε και ο κ. Υπουργός και εγώ προσωπικά, στη διάθεση των οποιοδήποτε για περαιτέρω συζητήσεις, διευκρινήσεις και διαβουλεύσεις.
Σας ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Υφυπουργό. 
Στο σημείο αυτό λύεται η συνεδρίαση. Θα ήθελα να ευχαριστήσω όλους τους φορείς και τους συναδέλφους για την εποικοδομητική συνεισφορά στην επεξεργασία αυτού του πολύ σοβαρού νομοσχεδίου. 
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Πολάκης Παύλος, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Παρασκευαΐδης Παναγιώτης,   Δελής Ιωάννης, Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Δημητριάδης Πέτρος, Ζερβέας και Αλέξανδρος, Καζαμίας.
Τέλος και περί ώρα 12:00΄  λύθηκε η συνεδρίαση.

